Opatrenie
Ministerstva financií Slovenskej republiky
zo 14. novembra 2007
 č. MF/24342/2007-74
ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania
v znení opatrenia z 27. novembra 2008 č. MF/24485/2008-74 a opatrenia z 12. marca 2009 č. MF/10294/2009-74

	               Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov (ďalej len „zákon“) ustanovuje:

§ 1	
Základné ustanovenie
(1) Týmto opatrením sa ustanovujú podrobnosti o postupoch účtovania a účtovej osnove pre politické strany, politické hnutia,)  občianske združenia,) záujmové združenia právnických osôb,)  cirkvi a náboženské spoločnosti,)  neziskové organizácie poskytujúce  všeobecne prospešné služby, ) nadácie,) neinvestičné fondy)  a ďalšie právnické osoby, )  ktoré účtujú v sústave podvojného účtovníctva, a ktorých nezisková činnosť vyplýva z osobitného predpisu, na základe ktorého vznikli (ďalej len „neziskové účtovné jednotky“). 
(2) Podľa tohto opatrenia nepostupujú účtovné jednotky, na ktoré sa vzťahujú postupy účtovania podľa osobitných predpisov. )  
(3) Účtová osnova pre neziskové účtovné jednotky je prílohou k tomuto opatreniu.
§ 2	
Deň uskutočnenia účtovného prípadu
   (1) Dňom uskutočnenia účtovného prípadu je deň, v ktorom dôjde k vzniku pohľadávky a záväzku, platbe záväzku, inkasu pohľadávky, postúpeniu pohľadávky, vkladu pohľadávky, poskytnutiu alebo prijatiu preddavku, prevzatiu dlhu, výplate alebo prevzatiu hotovosti, nákupu alebo predaju peňažných prostriedkov alebo cenných papierov v cudzej mene, pripísanie cenných papierov na účet, dohodnutiu a vyrovnaniu obchodu s cennými papiermi, devízami, splneniu dodávky, zisteniu manka, schodku na majetku, prebytku majetku, škody, pohybu majetku vo vnútri účtovnej jednotky a k ďalším skutočnostiam vyplývajúcim z osobitných predpisov alebo vnútorných podmienok účtovnej jednotky, ktoré sú predmetom účtovníctva a ktoré v účtovnej jednotke nastali alebo o ktorých sú k dispozícii potrebné doklady, ktoré dokumentujú tieto skutočnosti. 
   (2) Pri nehnuteľnosti obstaranej na základe zmluvy, kde sa vlastníctvo nadobúda povolením vkladu do katastra nehnuteľností)  a do nadobudnutia vlastníctva nadobúdateľ nehnuteľnosť užíva, dňom uskutočnenia účtovného prípadu je  deň prevzatia nehnuteľnosti nadobúdateľom. Ak je návrh na vklad do katastra nehnuteľností zamietnutý, účtovné zápisy sa zrušia.
   (3) Účtovné prípady kúpy a predaja finančných aktív s obvyklým termínom (spotové operácie) a derivátové operácie sa odo dňa dohodnutia obchodu do dňa vyrovnania obchodu účtujú na podsúvahových účtoch a v deň vyrovnania obchodu sa zruší podsúvahový zápis a účtuje sa na súvahových účtoch.
  (4) Účtovným prípadom ku dňu, ku ktorému sa zostavuje účtovná závierka, je účtovanie skutočností 
a) podľa § 2 ods. 2 zákona, pri ktorých sa účtovný zápis uskutočňuje iba ku dňu, ku ktorému sa zostavuje účtovná závierka,
b) podľa § 2 ods. 2 zákona týkajúcich sa ich stavu ku dňu, ku ktorému sa zostavuje účtovná závierka a ktoré účtovná jednotka zistila do dňa zostavenia účtovnej závierky (ďalej len „upravujúci závierkový účtovný prípad“); upravujúcim závierkovým účtovným prípadom nie je účtovanie skutočností, ktoré nastali medzi dňom, ku ktorému sa zostavuje účtovná závierka a dňom jej zostavenia, ak nesúvisia so stavom ku dňu, ku ktorému sa zostavuje účtovná závierka, napríklad pokles trhovej ceny cenných papierov v období medzi dňom, ku ktorému sa zostavuje účtovná závierka a dňom jej zostavenia,
c) z dôvodu otvorenia účtovných kníh podľa § 16 ods. 10 zákona do dňa schválenia účtovnej závierky.

§ 3	
Účtový rozvrh
(1) Účtový rozvrh obsahuje syntetické účty z účtovej osnovy.
(2) V účtovom rozvrhu sa analytické účty vytvárajú podľa § 4.

§ 4	
Vytváranie analytických účtov a analytickej evidencie k syntetickým účtom

 (1) Pri vytváraní analytických účtov k syntetickým účtom sa zohľadňujú potreby účtovnej jednotky najmä z hľadiska členenia 
a) majetku podľa umiestnenia, vrátane jeho členenia podľa doby použiteľnosti na dlhodobý a krátkodobý,
b) cenných papierov podľa druhov a emitentov,
c) pohľadávok podľa jednotlivých dlžníkov a podľa doby splatnosti, ktorá sa rovná rozdielu medzi zmluvnou dobou splatnosti a dobou splácania zistenou ku dňu, ku ktorému sa zostavuje účtovná závierka (ďalej len „zostatková doba splatnosti“) do jedného roku a zostatkovej doby splatnosti dlhšej ako jeden rok,
d) záväzkov podľa jednotlivých veriteľov, podľa dohodnutej doby splatnosti a podľa zostatkovej doby splatnosti do jedného roka a zostatkovej doby splatnosti dlhšej ako jeden rok,
e) na menu euro a cudziu menu pri účtovaní pohľadávok a záväzkov, peňažných prostriedkov, cenín, cenných papierov a vkladov do základného imania, podielov, 
f) podľa položiek účtovnej závierky vrátane požiadaviek na zostavenie poznámok,
g) podľa osobitných predpisov,)
h) podľa potrieb finančného riadenia účtovnej jednotky,
i) podľa položiek rozpočtovej klasifikácie, ak tak ustanovuje osobitný predpis,)  podľa zdrojov  financovania a programov,
j)  podľa jednotlivých vytvorených fondov,
k) podľa iných skutočností neuvedených v písmenách a) až j).
(2)  Podľa povahy majetku, záväzkov, nákladov a výnosov sa v účtovníctve vytvára analytická evidencia, ktorá môže obsahovať okrem ocenenia aj ďalšie údaje potrebné pre účtovnú jednotku.

§ 5	
Vnútroorganizačné účtovníctvo

   (1) Vnútroorganizačné účtovníctvo možno viesť
a) prostredníctvom účtov v účtových skupinách 57 – Vnútroorganizačné prevody a 67 – Vnútroorganizačné prevody,
b) v samostatnom účtovnom okruhu, pre ktorý sa vytvoria účty v rámci účtových tried 8 a 9,
c) kombináciou postupov podľa písmen  a) a b).
   (2) Účty vnútroorganizačného účtovníctva sa uvádzajú v účtovom rozvrhu.

§ 6	
Otvorenie účtovných kníh

 (1) Účty hlavnej knihy sa otvoria účtovnými zápismi podľa § 16 zákona. Konečné zostatky jednotlivých súvahových účtov na účte 702 – Konečný účet súvahový sú začiatočnými stavmi jednotlivých súvahových účtov na účte 701 – Začiatočný účet súvahový. 
(2) Účtovnými zápismi na ťarchu účtu 701 – Začiatočný účet súvahový a v prospech príslušných novootváraných účtov záväzkov, imania, fondov a účtovnými zápismi v prospech účtu 701 – Začiatočný účet súvahový a na ťarchu príslušných novootváraných účtov majetku sa účtujú ich začiatočné stavy. 
(3) Pri otvorení účtov sa výsledok hospodárenia bezprostredne predchádzajúceho účtovného obdobia účtuje na účte 431 – Výsledok hospodárenia v schvaľovaní. Účtovný zisk sa účtuje na ťarchu účtu 701 – Začiatočný účet súvahový a v prospech účtu 431 – Výsledok hospodárenia v schvaľovaní. Účtovná strata sa účtuje v prospech účtu 701 -  Začiatočný účet súvahový a na ťarchu účtu 431 – Výsledok hospodárenia v schvaľovaní.
(4) Stav účtu 431 – Výsledok hospodárenia v schvaľovaní sa účtuje podľa rozhodnutia príslušného orgánu účtovnej jednotky alebo v súlade s osobitnými predpismi, )
a) ak ide o účtovný zisk, zaúčtovaním v prospech účtov účtovej skupiny 41 a 42; ak príslušný orgán účtovnej jednotky do konca účtovného obdobia nerozhodol o rozdelení zisku, účtuje sa tento zisk alebo jeho časť v prospech účtu 428 -  Nevysporiadaný výsledok hospodárenia minulých rokov,
b) ak ide o účtovnú stratu,  zaúčtovaním na ťarchu príslušných účtov účtovej skupiny 41 a 42; ak príslušný orgán účtovnej jednotky do konca účtovného obdobia nerozhodol o vyrovnaní straty, účtuje sa táto strata alebo jej časť na ťarchu účtu 428 -  Nevysporiadaný výsledok hospodárenia minulých rokov.

§ 7	
Uzavretie účtovných kníh 
(1) Účty hlavnej knihy sa uzavrú účtovnými zápismi podľa § 16 zákona. 
(2) Pri uzavieraní účtovných kníh sa
a) zisťujú obraty strán Má dať a strán Dal jednotlivých účtov,
b) zisťujú  konečné stavy účtov nákladov a účtov výnosov a konečné zostatky súvahových účtov,
c) zistí výsledok hospodárenia pred zdanením daňou z príjmov ako rozdiel výnosov účtovaných na účtoch účtovej triedy 6 – Výnosy z činnosti a nákladov účtovaných na účtoch účtovej triedy 5 – Náklady na činnosť, s výnimkou účtu 591 – Daň z príjmov, účtu 595 – Dodatočné odvody dane z príjmov, účtov vnútroorganizačných výnosov a vnútroorganizačných nákladov; zistí sa základ dane z príjmov a zaúčtuje sa vyčíslená daň z príjmov z činností, ktoré podliehajú zdaneniu,
d) účtujú konečné stavy účtov nákladov v prospech týchto účtov a na ťarchu účtu 710 – Účet ziskov a strát a konečné stavy účtov výnosov na ťarchu týchto účtov a v prospech účtu 710 – Účet ziskov a strát,
e) zistí výsledok hospodárenia po zdanení daňou z príjmov, ktorým je účtovný výsledok hospodárenia, ako rozdiel výnosov účtovaných na účtoch účtovej triedy 6 – Výnosy z činnosti a nákladov účtovaných na účtoch účtovej triedy 5 – Náklady na činnosť,   
f) účtujú konečné zostatky účtov majetku v prospech týchto účtov a na ťarchu účtu 702 – Konečný účet súvahový a konečné zostatky účtov záväzkov, imania a fondov na ťarchu týchto účtov a v prospech účtu 702 – Konečný účet súvahový,
g) účtovný zisk účtuje na ťarchu účtu 710 – Účet ziskov a strát a v prospech účtu 702 – Konečný účet súvahový, a účtovná strata v prospech účtu 710 – Účet ziskov a strát a na ťarchu účtu 702 – Konečný účet súvahový.
(3) Po uzavretí účtovných kníh podľa odseku 2  sa zostaví účtovná závierka.

§ 8	
Časové rozlíšenie nákladov a výnosov

   (1) Kritériom pre účtovanie účtovných prípadov časového rozlíšenia je skutočnosť, že je známy ich vecný obsah, výška a obdobie, ktorého sa týkajú.
   (2) Náklady a výnosy sa účtujú podľa týchto zásad:
a) náklady a výnosy sa účtujú zásadne do obdobia, s ktorým časovo a vecne súvisia,
b) opravy významných chýb nákladov a opravy významných chýb výnosov minulých účtovných období sa účtujú na účet 428 – Nevysporiadaný výsledok hospodárenia minulých rokov; za opravu chýb minulých účtovných období sa nepovažujú rozdiely zo zmeny účtovnej hodnoty majetku a záväzku, vyplývajúcich zo zmeny úpravy ocenenia podľa § 26 a 27 zákona, napríklad účtovanie výšky opravnej položky k  sporným pohľadávkam a pochybným pohľadávkam, úpravy doby používania alebo spôsobu opotrebovania dlhodobého majetku,
c) opravy nevýznamných chýb nákladov a nevýznamných chýb výnosov minulých účtovných období sa účtujú ako účtovné prípady bežného účtovného obdobia na príslušných účtoch nákladov alebo účtoch výnosov z činnosti účtovnej jednotky,
d) náhrady vynaložených nákladov minulých účtovných období sa účtujú do výnosov bežného účtovného obdobia,
e) náklady a výdavky, ktoré sa týkajú budúcich období, sa časovo rozlišujú na účtoch 381 – Náklady budúcich období a 383 – Výdavky budúcich období,
f) výnosy a príjmy, ktoré sa týkajú budúcich období, sa časovo rozlišujú na účte 384 - Výnosy budúcich období a 385 – Príjmy budúcich období.
§ 9	
Použitie cudzích mien a kurzové rozdiely

    (1) Majetok a záväzky vyjadrené v cudzej mene sa prepočítavajú na menu euro podľa § 24 zákona.
     (2) Na účtoch pohľadávok a účtoch záväzkov, účtoch úverov a účtoch finančných výpomocí a na účtoch finančného majetku  sa účtujú kurzové rozdiely vznikajúce ku dňu uskutočnenia účtovného prípadu pri platbe záväzku, inkase pohľadávok a predaji finančného majetku súvzťažne s účtami nákladov alebo účtami výnosov.
(3) Na účtoch fondov tvorených podľa osobitného predpisu) sa účtujú kurzové rozdiely vznikajúce ku dňu uskutočnenia účtovného prípadu a ku dňu, ku ktorému sa zostavuje účtovná závierka, v prospech alebo na ťarchu príslušného fondu so súvzťažným zápisom na finančnom účte vedenom k tomuto fondu.
(4) Ku dňu, ku ktorému sa zostavuje účtovná závierka, sa kurzový rozdiel z ocenenia majetku a záväzkov podľa § 4 ods. 7 zákona účtuje na ťarchu účtu 545-Kurzové straty alebo v prospech účtu 645-Kurzové zisky, s výnimkou podľa odsekov 5 a 6. Rovnako sa postupuje pri účtovaní kurzových rozdielov z opravných položiek a rezerv v cudzej mene.
(5) Kurzové rozdiely z  ocenenia majetku a záväzkov podľa § 27 ods. 1 zákona sú súčasťou ich ocenenia reálnou hodnotou. Účtujú sa takým istým spôsobom, ako sa účtujú zmeny reálnej hodnoty tohto majetku a záväzkov, a to do výnosov alebo nákladov alebo na účte 414 – Oceňovacie rozdiely z precenenia majetku a záväzkov.
(6) Kurzové rozdiely pri podielových cenných papieroch a podieloch, oceňovaných metódou vlastného imania podľa § 27 ods. 9 zákona, sú súčasťou ocenenia metódou vlastného imania.
    (7) Kurzové rozdiely sa neúčtujú pri
a) zmene veriteľa u dlžníka a u veriteľa, ak za jeho dlžníka bude plniť iný dlžník,
b) prijatých preddavkoch a pri poskytnutých preddavkoch ku dňu, ku ktorému sa zostavuje účtovná závierka.

§ 10	
Zásady pre tvorbu a používanie rezerv

   (1) Ako rezerva sa účtuje záväzok predstavujúci existujúcu povinnosť účtovnej jednotky, ktorý vznikol z minulých udalostí, je pravdepodobné, že v budúcnosti zníži ekonomické úžitky účtovnej jednotky, pričom nie je známa presná výška  záväzku alebo jeho presné časové vymedzenie. Rezerva sa ocení odhadom v sume dostatočnej na splnenie existujúcej povinnosti ku dňu, ku ktorému sa zostavuje účtovná závierka pri zohľadnení rizík a neistôt. Záväzok s určitým časovým vymedzením a určitou výškou sa neúčtuje na účte rezerv, ale na príslušnom účte záväzku.
  (2) Rezervy sa vzťahujú na povinnosti vyplývajúce zo všeobecných záväzných právnych predpisov, z uzavretých zmlúv alebo z rozhodnutia účtovnej jednotky splniť si povinnosť voči tretím stranám, napríklad ak na základe konania účtovnej jednotky v minulosti, zverejnenia pravidiel alebo oznámenia o uznaní zodpovednosti účtovnej jednotky tretia strana očakáva, že takáto povinnosť bude splnená.
   (3) Rezervy sa členia podľa účelu ich použitia.
   (4) Rezerva sa účtuje v mene, v ktorej sa uskutoční plnenie. Ak sa účtuje rezerva v cudzej mene, kurzové rozdiely sa účtujú obdobne ako kurzové rozdiely z iných záväzkov.
   (5) Na rezervy sa vzťahuje dokladová inventúra a pri inventarizácii sa posudzuje ich výška a odôvodnenosť. Zostatky účtov rezerv sa prevádzajú do nasledujúceho účtovného obdobia. Ku dňu, ku ktorému sa zostavuje účtovná závierka, sa účtuje tvorba rezervy alebo sa upraví jej výška ako upravujúci závierkový účtovný prípad.
   (6) Spôsob tvorby a používania rezerv sa uvádza vo vnútornom predpise účtovnej jednotky, pričom rezerva sa môže použiť len na účel, na ktorý bola vytvorená. Rezervy nemajú aktívny zostatok.
    (7) Tvorba rezerv súvisiaca s obstaraním majetku, napríklad nevyfakturovaná dodávka zásob alebo nevyfakturovaná dodávka dlhodobého majetku, sa účtuje so súvzťažným zápisom na ťarchu príslušného účtu majetku a jej použitie so súvzťažným zápisom v prospech príslušného účtu záväzkov, napríklad po obdržaní faktúry od dodávateľa.
     (8) Rezervy na náklady sa vytvárajú na
a)	nevyčerpané dovolenky, vrátane sociálneho poistenia a zdravotného poistenia,
b)	odmeny členom orgánov účtovnej jednotky,
c)	odstupné,
d)	prémie a odmeny zamestnancom,
e)	nevyfakturované dodávky a služby, ak je neisté časové vymedzenie alebo výška záväzku,
f)	členské príspevky do zväzov, spolkov, komôr a podobne, ktoré sa týkajú vykazovaného účtovného obdobia,
g)	náklady na zostavenie, overenie, zverejnenie účtovnej závierky a výročnej správy týkajúcej sa vykazovaného  účtovného obdobia,
h)	náklady na zostavenie daňového priznania za vykazované účtovné obdobie,
i)	náklady súvisiace s odstránením znečistenia životného prostredia,
j)	reklamácie a záručné opravy,
k)	odstránenie odpadov a obalov,
l)	rekultiváciu pozemkov,
m)	odstránenie stavieb,
n)	náklady na uvedenie prenajatého majetku do predchádzajúceho stavu podľa § 29,
o)	pokuty a penále, 
p)	finančné povinnosti vyplývajúce z ručenia a záruk,
q)	provízie obchodným zástupcom,
r)	nevýhodné zmluvy a iné zmluvy, pri ktorých sa predpokladá vznik straty.
      (9) Tvorba rezervy na náklady sa účtuje na vecne príslušný účet nákladov, ku ktorému záväzok prislúcha. Ak ide o rezervu, ktorá sa týka viacerých nákladových druhov alebo na tento nákladový druh nie je ustanovený účet nákladov, tvorí sa rezerva na ťarchu účtu 549 – Iné ostatné náklady. Použitie rezervy sa účtuje na ťarchu vecne príslušného účtu rezerv so súvzťažným  zápisom v prospech vecne príslušného účtu záväzkov. Zrušenie nepotrebnej rezervy alebo jej časti sa účtuje opačným účtovným zápisom ako sa účtovala tvorba rezervy. Pri rezervách sa uplatňuje zásada správneho vyčíslenia konečného zostatku súvahového účtu rezerv a k tomu prislúchajúcich konečných stavov účtov nákladov.
§ 11	
Zásady pre tvorbu a zúčtovanie opravných položiek
  (1) Opravná položka sa tvorí na základe zásady opatrnosti, ak je opodstatnené predpokladať, že nastalo zníženie hodnoty majetku oproti jeho pôvodnému oceneniu v účtovníctve. Predpoklad zníženia hodnoty majetku je opodstatnený, ak nastala skutočnosť, ktorá je dôvodom na odhad zníženia budúcich ekonomických úžitkov z tohto majetku. Opravná položka sa účtuje v sume opodstatneného predpokladu zníženia hodnoty majetku oproti jeho oceneniu v účtovníctve. Ocenením v účtovníctve sa na tieto účely rozumie ocenenie po zohľadnení už vytvorenej opravnej položky a oprávok. 
  (2) Opravné položky k majetku, ktorého zmena reálnej hodnoty sa účtuje na účte 414 – Oceňovacie rozdiely z precenenia majetku a záväzkov, sa účtujú tiež na účte 414 – Oceňovacie rozdiely z precenenia majetku a záväzkov.
  (3) Opravné položky sa tvoria k
a) dlhodobému majetku,
b) zásobám,
c) finančnému majetku,
d) pohľadávkam.
  (4) Opravná položka k odpisovanému dlhodobému majetku, ktorého úžitková hodnota sa znižuje opotrebovaním, sa tvorí, ak predpokladané budúce ekonomické úžitky z tohto majetku sú nižšie ako jeho ocenenie v účtovníctve. Opravná položka k neodpisovanému dlhodobému majetku v účtovníctve sa tvorí, ak predpokladané budúce ekonomické úžitky z tohto majetku sú nižšie ako jeho ocenenie v účtovníctve.
  (5) Opravná položka k pohľadávke sa tvorí najmä k pohľadávke, pri ktorej je opodstatnené predpokladať, že ju dlžník úplne alebo čiastočne nezaplatí, k spornej pohľadávke voči dlžníkovi, s ktorým sa vedie spor o jej uznanie. 
  (6) Opravná položka nemá aktívny zostatok.
  (7) Tvorba opravnej položky sa účtuje na ťarchu účtu 558 – Tvorba a zúčtovanie ostatných opravných položiek alebo 559 – Tvorba a zúčtovanie zákonných opravných položiek  so súvzťažným zápisom v prospech vecne príslušného súvahového účtu opravných položiek.
  (8) Zúčtovanie opravnej položky sa účtuje z dôvodu vyradenia majetku z účtovníctva alebo z dôvodu úplného alebo čiastočného zániku opodstatneného predpokladu trvania zníženia hodnoty majetku. Zúčtovanie opravnej položky z dôvodu vyradenia majetku z účtovníctva, napríklad pri predaji, likvidácii, darovaní, škode, spotrebe alebo  inkase pohľadávky, sa účtuje pred vyradením majetku z účtovníctva.
  (9) Zúčtovanie opravnej položky z dôvodu vyradenia majetku z účtovníctva sa účtuje na ťarchu vecne príslušného súvahového účtu opravných položiek so súvzťažným zápisom v prospech príslušného účtu majetku a pri dlhodobom odpisovanom majetku v prospech vecne príslušného účtu oprávok k dlhodobému majetku. 
  (10)  Zúčtovanie opravnej položky z dôvodu úplného alebo čiastočného zániku opodstatneného predpokladu trvania zníženia hodnoty majetku sa účtuje na ťarchu vecne príslušného súvahového účtu opravnej položky so súvzťažným zápisom v prospech účtu 558 – Tvorba a zúčtovanie ostatných opravných položiek alebo 559 – Tvorba a zúčtovanie zákonných opravných položiek.
  (11) Ku dňu, ku ktorému sa zostavuje účtovná závierka, sa posudzuje opodstatnenosť účtovania tvorby opravnej položky a trvania opodstatnenosti existencie a sumy už vytvorenej opravnej položky k majetku; posudzuje sa potreba účtovania upravujúcich závierkových účtovných prípadov, napríklad, ak je vyhlásený konkurz alebo povolená reštrukturalizácia na niektorého z odberateľov, a to po dni, ku ktorému sa zostavuje účtovná závierka a ktorým sa spravidla potvrdí, že znehodnotenie pohľadávok existovalo už ku dňu, ku ktorému sa zostavuje účtovná závierka.
  (12) Ak sa pri inventarizácii záväzkov zistí, že ich suma je iná ako je ich suma v účtovníctve, nevytvárajú sa opravné položky, ale ich zvýšenie alebo zníženie sa účtuje na účte záväzkov so súvzťažným zápisom na ťarchu príslušného účtu nákladov alebo v prospech príslušného účtu výnosov, napríklad, ak nie je záväzok splatený alebo splácaný včas a podľa zmluvy vzniká povinnosť platiť úroky z omeškania alebo penále.
§ 12	
Všeobecné zásady pre členenie  majetku a záväzkov
   (1) 	Z časového hľadiska sa majetok účtovnej jednotky člení na dlhodobý majetok a krátkodobý majetok a záväzky účtovnej jednotky sa členia na dlhodobé záväzky a krátkodobé záväzky, pričom 
a)	 dlhodobým majetkom je majetok, ktorého doba použiteľnosti, dohodnutá doba splatnosti alebo vyrovnania iným spôsobom pri vzniku účtovného prípadu je dlhšia ako jeden rok,
b)	 krátkodobým majetkom je majetok, ktorého doba použiteľnosti, dohodnutá doba splatnosti alebo vyrovnania iným spôsobom pri vzniku účtovného prípadu je najviac jeden rok,
c)	 dlhodobým záväzkom je záväzok, ktorého dohodnutá doba splatnosti alebo vyrovnania iným spôsobom pri vzniku účtovného prípadu je dlhšia ako jeden rok,
d) 	krátkodobým záväzkom je záväzok, ktorého dohodnutá doba splatnosti alebo vyrovnania iným spôsobom pri vzniku účtovného prípadu je najviac jeden rok.
  (2)	 Ak pri konkrétnom druhu majetku a konkrétnom druhu záväzku nie je možné ich členenie podľa odseku 1, rozhodujúci pre členenie majetku a záväzkov je zámer účtovnej jednotky, s akým sa obstarával majetok alebo vznikal záväzok.
  (3)	 Dohodnutá doba splatnosti pohľadávok a záväzkov je doba dohodnutá v zmluve alebo iným spôsobom, v ktorej sa majú pohľadávky a záväzky splatiť. Podľa dohodnutej doby splatnosti sa pohľadávky a záväzky účtujú pri vzniku účtovného prípadu na príslušné analytické účty k syntetickým  účtom.
§ 13	
Zásady pre členenie majetku, ktorým sú cenné papiere

(1) Majetok, ktorým sú cenné papiere,  sa člení podľa charakteru výnosov na 
a) cenné papiere s pevným výnosom (ďalej len „dlhové cenné papiere“), a to
   1. s pevnou úrokovou mierou,
   2. s premenlivou  úrokovou  mierou, ak  jej  premenlivosť (variabilita) je vopred určená vo vzťahu k úrokovým mieram používaným na trhu k určeným dátumom alebo obdobiam,
b) cenné papiere s premenlivým výnosom.
(2) Cenné papiere a podiely, ktoré vyjadrujú podiel na základnom imaní obchodnej spoločnosti (ďalej len „podielové cenné papiere“) sa členia podľa vplyvu, ktorý účtovná jednotka vykonáva, na 
a) podielové cenné papiere a podiely v obchodných spoločnostiach s rozhodujúcim vplyvom, ak má účtovná jednotka podiel viac ako 50 % na základnom imaní alebo na hlasovacích právach v obchodnej spoločnosti,
b) podielové cenné papiere a podiely v obchodných spoločnostiach s podstatným vplyvom, ak má účtovná jednotka podiel najmenej 20 % a najviac 50 % na základnom imaní alebo na hlasovacích právach v obchodnej spoločnosti,
c) ostatné podielové cenné papiere a podiely, ktoré nie sú podielovými cennými papiermi a podielmi v obchodných spoločnostiach podľa písmen a) a b).
(3) Cenné papiere, ktoré nie sú podielovými cennými  papiermi  sa členia podľa zámeru, s ktorým boli obstarané,  na 
a) cenné papiere určené na  obchodovanie,
b) realizovateľné cenné papiere,
c) cenné papiere držané do splatnosti.
(4) Ako cenný papier určený na obchodovanie sa účtuje cenný papier, ktorý je držaný na účely obchodovania a dosahovania zisku z cenových rozdielov v krátkom časovom období.
(5) Ako cenný papier držaný do splatnosti sa účtuje cenný papier s určenou splatnosťou, pri ktorom má účtovná jednotka úmysel a schopnosť držať ho do splatnosti. Účtovná jednotka nemá preukázateľnú schopnosť držať cenný papier do splatnosti, ak nemá finančné zdroje na držanie cenného papiera do splatnosti alebo podlieha právnemu alebo inému obmedzeniu, ktoré by mohlo zmariť jej zámer držať cenný papier do splatnosti.
(6) Ako realizovateľný cenný papier sa účtuje cenný papier, ktorý nie je cenným papierom určeným na obchodovanie, ani cenným papierom držaným do splatnosti. Na účtoch realizovateľných cenných papierov  sa účtujú aj podiely v iných než spoločnostiach s rozhodujúcim vplyvom a spoločnostiach s podstatným vplyvom.

§ 14	
Zásady pre členenie derivátov
    (1) Derivát)  sa účtuje v účtovnej jednotke, v ktorej vzniká finančné aktívum a v účtovnej jednotke, v ktorej vzniká záväzok, ak  spĺňa tieto podmienky:
a) reálna hodnota derivátu sa mení v závislosti od zmeny úrokovej miery, ceny cenného papiera, ceny komodity, kurzu cudzích mien, indexu finančného trhu, cenového indexu, úverového hodnotenia (ratingu), úverového indexu alebo podobnej premennej,
b) derivát nevyžaduje začiatočné čisté investície alebo vyžaduje začiatočné čisté investície, ktoré sú nižšie, ako by sa vyžadovali pri iných druhoch finančných nástrojov, ktoré podobne reagujú na zmeny úverových faktorov a trhových faktorov,
c) derivát je dohodnutý a vyrovnaný k budúcemu dátumu, pričom doba od dohodnutia obchodu do jeho vyrovnania je dlhšia ako pri kúpe a predaji finančných aktív s obvyklým termínom (spotovej operácii).
 (2) Zabezpečovací derivát sa účtuje, ak sa ním zabezpečuje majetok alebo záväzky účtovnej jednotky alebo iné finančné aktívum, alebo finančný záväzok splňujúci požiadavky derivátu. 
(3) Deriváty sa členia podľa účelu použitia na
a) deriváty určené na obchodovanie,
b) zabezpečovacie deriváty.
(4) Deriváty sa členia podľa druhu finančného nástroja na
a) pevné termínové operácie, ktorými sú forwardy, futurity a swapy,
b) opcie, z ktorých kupujúcemu plynie úžitok z priaznivého vývoja cien podkladových finančných nástrojov, ale ktoré pri nepriaznivom vývoji cien podkladových nástrojov negatívne neovplyvnia finančnú pozíciu kupujúceho.
(5) Deriváty sa z hľadiska podkladových finančných nástrojov členia na
a) úrokové deriváty, ktorými sú deriváty s úrokovými nástrojmi, 
b) menové deriváty, ktorými sú deriváty s menovými nástrojmi,
c) akciové deriváty, ktorými sú deriváty s akciovými nástrojmi,
d) komoditné deriváty, ktorými sú deriváty s komoditnými nástrojmi,
e) úverové deriváty, ktorými sú deriváty s úverovými nástrojmi.
 (6) Ako úrokové deriváty sa účtujú finančné nástroje, ktoré sa skladajú z jedného alebo viacerých podkladových úrokových nástrojov, ktoré sú len v jednej mene a ktorých reálna hodnota nie je ovplyvnená úrokovou mierou rizikového finančného nástroja inej účtovnej jednotky.
 (7) Ako menové deriváty sa účtujú finančné nástroje, ktoré sa skladajú z jedného alebo viacerých podkladových menových nástrojov, ktoré sú aspoň v dvoch menách a ktorých reálna hodnota nie je ovplyvnená úrokovou mierou rizikového finančného nástroja inej účtovnej jednotky.
 (8) Ako akciové deriváty sa účtujú finančné nástroje, ktoré sa skladajú z jedného alebo viacerých podkladových akciových nástrojov, ktoré sú len v jednej mene a ktorých reálna hodnota nie je ovplyvnená úrokovou mierou rizikového finančného nástroja inej účtovnej jednotky.
 (9) Ako komoditné deriváty sa účtujú finančné nástroje, ktoré sa skladajú z jedného alebo viacerých podkladových komoditných nástrojov, ktoré sú len v jednej mene a ktorých reálna hodnota nie je ovplyvnená úrokovou mierou rizikového finančného nástroja inej účtovnej jednotky.
 (10) Ako úverové deriváty sa účtujú finančné nástroje, ktoré sa skladajú z dvoch alebo viacerých podkladových úverových nástrojov, alebo z jedného alebo viacerých podkladových akciových nástrojov alebo komoditných podkladových nástrojov,  a ktorých reálna hodnota je ovplyvnená úrokovou mierou rizikového finančného nástroja inej účtovnej jednotky, takto:
a) úverový derivát ako poskytnutá záruka, ak účtovná jednotka ako subjekt preberajúci riziko je zaviazaná plniť za dlžníka, ak tento subjekt neplní svoje záväzky,
b) úverový derivát ako prijatá záruka, ak účtovná jednotka dohodla úverový derivát na účely zabezpečenia finančného aktíva s tým, že ak neplní iný subjekt svoje záväzky, uhradí ich subjekt preberajúci riziko,
c) prijatá záruka ako úverový derivát, ak ju účtovná jednotka nedohodla na účely zabezpečenia finančného aktíva.
(11) Ako derivát sa neúčtuje
a) repo obchod, ktorým je úver, pôžička so zabezpečovacím prevodom najmä cenných papierov, pôžička cenných papierov zabezpečená prevodom hotovosti, predaj cenných papierov so súčasne dohodnutým spätným nákupom, nákup cenných papierov so súčasne dohodnutým spätným predajom,
b) zmluva o nákupe, predaji alebo nájme dlhodobého hmotného majetku alebo dlhodobého nehmotného majetku, zásob okrem komodít, s ktorými sa obchoduje alebo môže obchodovať na komoditných burzách, napríklad poľnohospodárske produkty, ak jedna zo zmluvných strán je oprávnená finančne sa vyrovnať; výnimka sa nevzťahuje na zmluvu o komoditách uzavretú na účely kúpy, predaja alebo používania komodity, pri ktorých sa očakáva, že budú vyrovnané dodaním komodity,
c) poistná zmluva alebo iná zmluva, z ktorej vyplýva záväzok na úhradu v súvislosti s klimatickými, geologickými alebo inými fyzikálnymi faktormi.
§ 15	
Spôsoby oceňovania cenných papierov a derivátov

(1) Cenné papiere sa pri prvotnom účtovaní oceňujú obstarávacou cenou; jej súčasťou sú priame náklady na obchody spojené s cennými papiermi, ktoré sú účtovnej jednotke pri prvotnom účtovaní známe, napríklad poplatky a provízie maklérom, poradcom a burzám. Súčasťou obstarávacej ceny nie sú úroky z úveru na obstaranie cenného papiera, kurzové rozdiely a náklady na jeho držbu. 
(2) Pri cenných papieroch určených na obchodovanie a realizovateľných cenných papieroch sa ich ocenenie odo dňa vyrovnania  nákupu do dňa vyrovnania predaja alebo do dňa ich splatnosti postupne zvyšuje o dosahované úrokové výnosy a znižuje o opravnú položku, ak sa k nim vytvára. Pri dlhových cenných papieroch sa ich ocenenie postupne zvyšuje aj o iné dosahované úrokové výnosy ako úrokové výnosy z kupónov, napríklad prémie alebo diskont.
(3) Ako úrokový výnos alebo úrokový náklad sa účtuje pri dlhopisoch
a) s  kupónmi  postupne dosahovaný rozdiel, ktorým je prémia alebo diskont, medzi  menovitou hodnotou a čistou obstarávacou cenou, pričom obstarávacou   cenou sa rozumie cena znížená o už dosiahnutý úrok z kupónu ku dňu obstarania cenného papiera a postupne o dosahovaný úrok z  kupónu určený v emisných podmienkach,
b) bez kupónov a zmenkách postupne dosahovaný rozdiel medzi menovitou  hodnotou a obstarávacou cenou.
   (4) Dosiahnuté úrokové výnosy a dosiahnuté úrokové náklady vzťahujúce sa na aktíva a záväzky sa účtujú ku dňu, ku ktorému sa zostavuje riadna účtovná závierka alebo mimoriadna účtovná závierka, spoločne s týmito aktívami a záväzkami. Dosiahnuté úroky sa účtujú na samostatnú analytickú evidenciu v rámci syntetických účtov, na ktorých sa účtujú aktíva a záväzky.
   (5) Pri cenných papieroch držaných do splatnosti je ocenenie cenných papierov odo dňa vyrovnania nákupu do dňa ich splatnosti, alebo dňa vyrovnania predaja postupne zvyšované aj o dosahované úrokové výnosy iné ako úrokové výnosy z kupónov, ako sú prémie alebo diskont, pričom sa toto zvýšenie účtuje na samostatnú analytickú evidenciu k príslušným syntetickým účtom. 
  (6) Pri cenných papieroch emitovaných účtovnou jednotkou sa obstarávacia cena odo dňa vyrovnania emisie do dňa splatnosti postupne zvyšuje o úrokové náklady na emitované cenné papiere.
  (7) Zmena reálnej hodnoty  majetkových cenných papierov určených na obchodovanie sa účtuje ako zníženie hodnoty v prospech účtu krátkodobého finančného majetku  so súvzťažným zápisom na ťarchu účtu  557 – Náklady na precenenie cenných papierov.  Pri zvýšení hodnoty  sa účtuje na ťarchu účtu   finančného majetku so súvzťažným zápisom v prospech účtu 657 – Výnosy z precenenia cenných papierov.
(8) Zmena reálnej hodnoty dlhových cenných papierov určených na  obchodovanie sa účtuje takto:
a)	  zníženie  menovitej hodnoty dlhopisu s kupónom na ťarchu účtu 555 – Náklady na krátkodobý finančný majetok súvzťažne s účtom finančného majetku,
b)  	zvýšenie menovitej hodnoty dlhopisu s kupónom v prospech účtu  655 – Výnosy z krátkodobého finančného majetku súvzťažne s účtom finančného majetku.
 (9) Pri dlhových cenných papieroch držaných do doby splatnosti sa rozdiel medzi obstarávacou cenou bez kupónu a menovitou hodnotou účtuje vo vecnej a časovej súvislosti podľa charakteru buď na ťarchu účtu 555 alebo v prospech účtu 655 súvzťažne s účtom finančného majetku. Pri diskontovaných cenných papieroch držaných do doby splatnosti sa v prospech príslušného účtu 657 účtuje vo vecnej a časovej súvislosti rozdiel medzi ich obstarávacou cenou a menovitou hodnotou.
  (10) Podielové cenné papiere sa oceňujú obstarávacou cenou alebo upravením obstarávacej ceny podielového cenného papiera na hodnotu, ktorá zodpovedá miere účasti účtovnej jednotky na vlastnom imaní v obchodnej spoločnosti, v ktorej má účtovná jednotka majetkovú účasť (ďalej len „oceňovacia metóda vlastného imania“). Podielové cenné papiere sa oceňujú ku dňu ocenenia podľa § 24 ods. 1 písm. a)  zákona obstarávacou cenou. Podielové cenné papiere a podiely  v obchodných spoločnostiach podľa § 13 ods. 2 písm. a) a b) sa môžu oceniť ku dňu ocenenia podľa § 24 ods. 1 písm. b) zákona oceňovacou metódou vlastného imania. Zmena reálnej hodnoty sa účtuje v prospech alebo na ťarchu účtu 414 - Oceňovacie rozdiely z precenenia majetku a záväzkov so súvzťažným zápisom na účte účtovej skupiny 06 – Dlhodobý finančný majetok. Ocenenie podielového cenného papiera sa zvýši o podiel na zisku alebo zníži o podiel na strate obchodnej spoločnosti; účtuje sa v prospech alebo na ťarchu účtov účtovej skupiny 06 – Dlhodobý finančný majetok a v prospech alebo na ťarchu účtu 414 – Oceňovacie rozdiely z precenenia majetku a záväzkov.
 (11) Ak je derivát klasifikovaný ako derivát určený na obchodovanie na tuzemskej burze, zahraničnej burze alebo inom verejnom trhu, účtuje sa ku dňu, ku ktorému sa zostavuje účtovná závierka,  zmena reálnej hodnoty podľa údajov  verejného trhu na účtoch 549 – Iné ostatné náklady  a 649 – Iné ostatné výnosy so súvzťažným zápisom na účtoch 373 – Pohľadávky a záväzky z pevných termínových operácií, 378 – Iné pohľadávky alebo 379 – Iné záväzky.
(12) Zmena reálnej hodnoty derivátov určených na obchodovanie na neverejnom trhu sa ku dňu, ku ktorému sa zostavuje účtovná závierka, účtuje podľa povahy na ťarchu alebo v prospech účtu 373 – Pohľadávky a záväzky z pevných termínových operácií, 378 – Iné pohľadávky alebo 379 – Iné záväzky so súvzťažným zápisom  na účte 414 – Oceňovacie rozdiely z precenenia majetku a záväzkov.
(13) Zmena reálnej hodnoty  zabezpečovacích derivátov sa účtuje na účte 414 - Oceňovacie rozdiely z precenenia majetku a záväzkov so súvzťažným zápisom na príslušný účet derivátu. Zmena reálnej hodnoty zabezpečeného aktíva alebo záväzkov z dôvodu zabezpečeného rizika sa účtuje na účte 414 - Oceňovacie rozdiely z precenenia majetku a záväzkov so súvzťažným zápisom na príslušný účet aktív alebo účet  záväzkov.
(14) Ku dňu ukončenia zabezpečenia sa precenenie na reálnu hodnotu zabezpečeného aktíva alebo záväzkov rozpustí na ťarchu alebo v prospech účtu aktív alebo záväzkového účtu so súvzťažným zápisom na účte 414 - Oceňovacie rozdiely z precenenia majetku a záväzkov.
(15) Ak nie je možné preceniť derivát reálnou hodnotou, ktorou je trhová cena z verejného trhu, použije sa kvalifikovaný odhad. Na určenie reálnej hodnoty sa použije model oceňovania s preukázateľnými údajmi, napríklad referenčný výmenný kurz určený a vyhlásený Európskou centrálnou bankou alebo Národnou bankou Slovenska15a), zverejnené úrokové sadzby medzibankového trhu a verejne dostupné ratingy ratingových agentúr. Ak sa nedá kvalifikovaný odhad vypracovať, alebo ak sú náklady na získanie informácií o precenení neúmerné jeho významu, o reálnej hodnote derivátu sa neúčtuje, ak nie je zrejmé, že prišlo k znehodnoteniu derivátu. 

Osobitné ustanovenia k postupom účtovania
§ 16	
V účtovnej jednotke  sa účtuje v rámci týchto účtových tried:
a)	Účtová trieda 0 – Dlhodobý majetok,
b)	Účtová trieda 1 – Zásoby,
c)	Účtová trieda 2 – Finančné účty, 
d)	Účtová trieda 3 – Zúčtovacie vzťahy,
e)	Účtová trieda 4 – Imanie, fondy, výsledok hospodárenia a dlhodobé záväzky,
f)	Účtová trieda 5 – Náklady na činnosť, 
g)	Účtová trieda 6 – Výnosy z činnosti,
h)	Účtová trieda 7 – Uzávierkové účty a podsúvahové účty,
i)	Účtová trieda 8 – Vnútroorganizačné účty,
j)	Účtová trieda 9  – Vnútroorganizačné účty.

ÚČTOVÁ  TRIEDA  0 -  DLHODOBÝ  MAJETOK
§ 17	
Zásady pre členenie dlhodobého majetku a jeho účtovanie

   (1) Dlhodobý majetok sa člení na
a) dlhodobý nehmotný majetok,
b) dlhodobý hmotný majetok,
c) dlhodobý finančný majetok,
d) dlhodobé pohľadávky.
   (2) Ako dlhodobý nehmotný majetok sa účtujú nehmotné výsledky vývojovej a obdobnej činnosti, softvér, oceniteľné autorské práva a dobré meno obchodnej spoločnosti  (ďalej len „goodwill“) a technické zhodnotenie dlhodobého nehmotného majetku, ktorých ocenenie je v sume ustanovenej osobitným predpisom16) pre dlhodobý nehmotný majetok a doba použiteľnosti je dlhšia ako jeden rok. Ako dlhodobý nehmotný majetok možno účtovať podľa rozhodnutia účtovnej jednotky aj drobný dlhodobý nehmotný majetok, ktorého obstarávacia cena je nižšia ako suma ustanovená osobitným predpisom16) pre dlhodobý nehmotný majetok a doba použiteľnosti je dlhšia ako jeden rok. 

 (3) Ako dlhodobý hmotný majetok sa účtujú 
a) pozemky, stavby, byty a nebytové priestory, umelecké diela, zbierky a predmety z drahých kovov, bez ohľadu na ich obstarávaciu cenu, 
b) samostatné hnuteľné veci, alebo súbory hnuteľných vecí so samostatným technicko-ekonomickým určením, ktorých obstarávacia cena je v  sume ustanovenej osobitným predpisom) pre dlhodobý hmotný majetok a doba použiteľnosti je dlhšia ako jeden rok, 
c) pestovateľské celky trvalých porastov)  s dobou plodnosti dlhšou ako tri roky,
d) technické zhodnotenie, ak nie je súčasťou obstarávacej ceny dlhodobého hmotného majetku a jeho ocenenie  je   v sume ustanovenej osobitným predpisom16)  pre technické zhodnotenie a doba použiteľnosti je dlhšia ako jeden rok,
e) základné stádo a ťažné zvieratá,
f) dlhodobý hmotný majetok obstaraný finančným prenájmom.
   (4) Ako dlhodobý hmotný majetok možno účtovať aj drobný dlhodobý hmotný majetok, ktorého obstarávacia cena je nižšia ako suma ustanovená  osobitným predpisom16)  pre dlhodobý hmotný majetok  a doba použiteľnosti je dlhšia ako jeden rok.
   (5) Ako príslušenstvo) dlhodobého hmotného majetku sa účtujú predmety, ktoré tvoria s hlavnou vecou jeden celok a sú súčasťou jeho ocenenia a evidencie. Príslušenstvo je súčasťou dodávky hlavnej veci alebo ho možno k hlavnej veci priradiť dodatočne. 
   (6) Ako dlhodobý  finančný majetok sa účtujú
a) podielové cenné papiere a podiely,
b) pôžičky poskytnuté účtovnou jednotkou s dobou splatnosti alebo so zostatkovou dobou splatnosti dlhšou ako jeden rok,
c) dlhové cenné papiere držané do doby splatnosti, napríklad obligácie, dlhopisy, pokladničné poukážky a vkladové listy,
d) umelecké diela, zbierky, predmety z drahých kovov a pozemky, ktoré sú obstarané za účelom dlhodobého uloženia voľných peňažných prostriedkov.
   (7) Dlhodobé pohľadávky sú pohľadávky s dohodnutou dobou splatnosti alebo zostatkovou dobou splatnosti dlhšou ako jeden rok.
   (8) Ako dlhodobý majetok sa neúčtujú
a) drobný dlhodobý nehmotný majetok, ktorý podľa rozhodnutia účtovnej jednotky nie je dlhodobým nehmotným majetkom a ktorý sa účtuje pri obstaraní do nákladov na účet 518 – Ostatné služby,
b) drobný dlhodobý hmotný majetok, ktorý podľa rozhodnutia účtovnej jednotky nie je dlhodobým hmotným majetkom a ktorý  sa účtuje ako zásoby a  pri odovzdaní do používania sa účtuje na účte 501 – Spotreba materiálu.
§ 18	
Podrobnosti o postupoch účtovania pri oceňovaní dlhodobého nehmotného majetku a dlhodobého hmotného majetku

(1) Súčasťou obstarávacej ceny dlhodobého hmotného majetku a dlhodobého nehmotného majetku sú všetky náklady potrebné na obstaranie a uvedenie majetku do používania. Ocenenie nového osobného motorového vozidla sa zníži o sumu poskytnutej dotácie podľa osobitného predpisu 18a).
(2) Reprodukčnou obstarávacou cenou sa oceňuje
a) dlhodobý nehmotný majetok a dlhodobý hmotný majetok nadobudnutý  bezodplatne,
b) dlhodobý nehmotný majetok a odpisovaný dlhodobý hmotný majetok novonájdený a v účtovníctve doteraz nezachytený, napríklad inventarizačný prebytok; účtuje sa so súvzťažným zápisom na príslušný účet oprávok,
c) dlhodobý nehmotný majetok vytvorený vlastnou činnosťou, ak je reprodukčná obstarávacia cena nižšia ako vlastné náklady.
 (3) Ocenenie dlhodobého hmotného majetku alebo dlhodobého nehmotného majetku sa zvýši o náklady vynaložené na technické zhodnotenie, ak sa o technické zhodnotenie zvyšuje vstupná cena dlhodobého hmotného majetku alebo dlhodobého nehmotného majetku podľa osobitného predpisu.16)  Ak suma technického zhodnotenia pri jednotlivom majetku neprevýši sumu ustanovenú osobitným predpisom,16)  môže sa technické zhodnotenie účtovať ako
a)	 technické zhodnotenie,
b)	 služby, ak ide dlhodobý nehmotný majetok,
c)	 náklady, ak ide o dlhodobý hmotný majetok.
(4) Ocenenie súboru hnuteľného majetku sa zvyšuje o obstarávaciu cenu vecí dodatočne zaradených do súboru hnuteľného majetku.
(5) O trvalom znížení ocenenia dlhodobého nehmotného majetku a dlhodobého hmotného majetku sa účtuje prostredníctvom oprávok na účtoch účtovej skupiny 07 a 08; súčasne sa vykoná oprava odpisového plánu.
(6) O prechodnom znížení ocenenia dlhodobého majetku sa účtuje v rámci uzavierania účtovných kníh pomocou opravných položiek na účtoch účtovej skupiny 09 – Opravné položky k dlhodobému majetku; ide najmä o zníženie ceny z dôvodu predpokladanej nižšej predajnej ceny ako je ocenenie v účtovníctve.   
(7) Dlhodobý majetok nadobudnutý bezodplatným prevodom pri splynutí, zlúčení, rozdelení alebo vklade majetku podľa osobitného predpisu) sa oceňuje cenou, v ktorej bol vedený v účtovníctve. Ak cenu nie je možné zistiť, oceňuje sa reprodukčnou obstarávacou cenou.

§ 19	
(1) V účtovej triede 0 sa účtuje o 
a)	 dlhodobom nehmotnom majetku,
b) 	dlhodobom hmotnom majetku,
c)	  obstaraní dlhodobého nehmotného majetku, dlhodobého hmotného majetku a dlhodobého finančného majetku,
d)  	poskytnutých preddavkoch na dlhodobý nehmotný majetok a dlhodobý hmotný majetok,
e)  	dlhodobom finančnom majetku,
f)	  oprávkach k dlhodobému nehmotnému majetku a k dlhodobému hmotnému majetku,
g)	  opravných položkách k dlhodobému majetku.

(2)	 V účtovej triede 0 – Dlhodobý majetok sa účtuje o majetku, ku ktorému  má účtovná jednotka vlastnícke právo alebo právo správy majetku štátu a ďalej najmä o 
a)	 kúpenom dlhodobom hnuteľnom majetku, pri ktorom vlastnícke právo kupujúci nadobudne zaplatením a do nadobudnutia vlastníckeho práva majetok používa,
b)	 kúpenom dlhodobom nehnuteľnom majetku, pri ktorom vlastnícke právo  kupujúci nadobúda povolením vkladu do katastra nehnuteľností10) a do nadobudnutia vlastníckeho  práva  kupujúci nehnuteľnosť užíva,
c)  	technickom zhodnotení v účtovníctve účtovnej jednotky, ktorá je  nájomcom a ktoré sa odpíše v priebehu nájmu,
d) 	technickej rekultivácii, ktorá nie je súčasťou obstarávacej ceny dlhodobého majetku a vykonáva sa na pozemku, ku ktorému má  vlastnícke právo iná osoba ako je účtovná jednotka, 
e)  dlhodobom hmotnom majetku prenajatom formou finančného prenájmu.

§ 20	
   
   (1) Ako dlhodobý nehmotný majetok a dlhodobý hmotný majetok sa účtujú veci, ktoré sú uvedené do používania a spĺňajú všetky funkcie a povinnosti ustanovené osobitnými predpismi, napríklad stavebnými, ekologickými, požiarnymi, bezpečnostnými a hygienickými (ďalej len „majetok uvedený do používania“). Ako majetok uvedený do používania sa účtuje aj stavba, na ktorej užívanie bolo vydané povolenie na predčasné užívanie stavby) alebo rozhodnutie o dočasnom užívaní stavby na skušobnú prevádzku). )
   (2) Dlhodobý nehmotný majetok a dlhodobý hmotný majetok vytvorený vlastnou činnosťou sa účtuje na ťarchu účtu účtovej skupiny 04 - Obstaranie dlhodobého majetku a v prospech účtov  623 - Aktivácia dlhodobého nehmotného majetku alebo 624 – Aktivácia dlhodobého hmotného majetku.
   (3) Dlhodobý nehmotný majetok a dlhodobý hmotný majetok nadobudnutý bezodplatne alebo darovaním sa účtuje na ťarchu účtu účtovej skupiny 04 - Obstaranie dlhodobého majetku, ak  na  získaný majetok budú vynaložené obstarávacie náklady.
   (4) Bezodplatne nadobudnutý dlhodobý nehmotný majetok a dlhodobý hmotný majetok odpisovaný sa účtuje na ťarchu účtu účtovej skupiny 04 – Obstaranie dlhodobého majetku, 01 – Dlhodobý nehmotný majetok alebo 02 – Dlhodobý hmotný majetok odpisovaný so súvzťažným zápisom v prospech účtu  384 – Výnosy budúcich období. Účet 384 – Výnosy budúcich období sa rozpúšťa do výnosov v prospech účtu 649 – Iné ostatné výnosy v časovej a vecnej súvislosti so zaúčtovaním odpisov alebo zostatkovej ceny dlhodobého majetku. Bezodplatne nadobudnutý dlhodobý hmotný majetok neodpisovaný sa účtuje na ťarchu účtu účtovej skupiny 03 - Dlhodobý hmotný majetok neodpisovaný  so súvzťažným zápisom v prospech účtu 411 – Základné imanie.
   (5) Na účtoch účtovej skupiny 05 - Poskytnuté preddavky na dlhodobý majetok sa účtujú dlhodobé aj krátkodobé preddavky.
   (6) V účtovnej jednotke, ktorou je verejná vysoká škola, sa účtuje pri obstaraní dlhodobého majetku  použitie zdrojov fondu reprodukcie podľa osobitného predpisu) na ťarchu účtu 413 – Fond reprodukcie  a v prospech účtu 411 –  Základné imanie.
    (7) Tvorba opravnej položky k dlhodobému nehmotnému majetku a k dlhodobému hmotnému majetku, k obstarávanému dlhodobému nehmotnému  majetku a dlhodobému hmotnému majetku a k poskytnutým preddavkom na dlhodobý nehmotný majetok a dlhodobý hmotný majetok sa účtuje na ťarchu účtu 558 – Tvorba a zúčtovanie ostatných opravných položiek so súvzťažným zápisom v prospech vecne príslušného súvahového účtu opravných položiek v účtovej skupine 09 – Opravné položky k dlhodobému majetku.
§ 21	
Účtovanie obstarania dlhodobého nehmotného majetku

   (1) Na účte 041 – Obstaranie dlhodobého nehmotného majetku sa účtuje obstarávaný dlhodobý nehmotný majetok a jeho technické zhodnotenie, do doby jeho uvedenia do používania vrátane výdavkov súvisiacich s jeho obstaraním.
   (2) Ak je súčasťou výdavkov súvisiacich s obstaraním dlhodobého nehmotného majetku zhotovovanie hnuteľných predmetov, napríklad prototypov, modelov alebo vzoriek, na ktorých sa práce skúšajú a overujú, účtujú sa na samostatnom analytickom účte. Ak sú hnuteľné predmety pre ďalšiu prácu nepotrebné, účtuje sa podľa toho, či sa predajú, zlikvidujú alebo využijú vo vlastnej činnosti účtovnej jednotky.
   (3) Ak sa dlhodobý nehmotný  majetok vytvára vlastnou činnosťou účtovnej jednotky vo viacerých návrhoch,  súčasťou ocenenia dlhodobého nehmotného majetku sú náklady na všetky navrhované riešenia.
  (4) Dlhodobý nehmotný majetok, pri ktorom nevznikajú výdavky spojené s jeho obstaraním, a ktorý sa hneď uvádza do užívania, je možné účtovať priamo na príslušné účty účtovej skupiny 01 – Dlhodobý nehmotný majetok.
§ 22	
Účtovanie  obstarania  dlhodobého hmotného majetku 
   (1) Na účte 042 - Obstaranie dlhodobého hmotného majetku sa účtuje obstarávaný dlhodobý hmotný majetok a jeho technické zhodnotenie do doby jeho uvedenia do používania vrátane výdavkov súvisiacich s jeho obstaraním na 
a)	 prípravu a zabezpečenie výstavby, odvody za dočasné odňatie poľnohospodárskej pôdy poľnohospodárskej výrobe  do doby uvedenia obstaraného majetku do používania, technickú rekultiváciu,
b)	 prieskumné a projektové práce vrátane viacerých navrhovaných riešení, umelecké diela tvoriace súčasť stavebných objektov, odvody za trvalé odňatie poľnohospodárskej pôdy poľnohospodárskej výrobe, odvody za dočasné odňatie poľnohospodárskej pôdy poľnohospodárskej výrobe na zriadenie staveniska, technické zhodnotenie, )  dopravné, montáž a clo,
c)	 zabezpečovacie a konzervačné práce, alebo udržiavacie a dekonzervačné práce, ak sa zastaví obstaranie majetku,
d)	 náhrady za nútené obmedzenie užívania nehnuteľnosti a náhrady majetkovej ujmy poskytované vlastníkovi nehnuteľnosti podľa osobitných predpisov)  a platby za ekologickú ujmu)  v súvislosti s výstavbou,
e)	 úhradu nákladov účelne vynaložených na pripojenie a zabezpečenie požadovaného príkonu alebo požadovanej dodávky plynu, tepla a vody, ako aj úhrada vlastníkovi rozvodného zariadenia za preložku rozvodného zariadenia, )
f)	 skúšky, ktorými zhotoviteľ  preukazuje riadne vykonanie diela; ak pri skúškach vzniknú použiteľné výrobky alebo výkony, ktoré podľa zmluvy patria objednávateľovi,  znížia sa o výnosy z týchto výrobkov alebo výkonov náklady na obstaranie dlhodobého hmotného majetku,
g)	 vyvolanú investíciu, ktorou sa rozumie obstaranie dlhodobého hmotného majetku alebo služby, ktoré nebude účtovná jednotka používať, ale ktoré jej vznikli podľa osobitného predpisu alebo zo zmluvy v súvislosti s obstaraním dlhodobého hmotného majetku.
   (2) Na účte 042 - Obstaranie dlhodobého hmotného majetku sa neúčtujú náklady, ktoré nie sú súčasťou obstarávacej ceny dlhodobého hmotného majetku, ale sú súčasťou prevádzkových nákladov, a to: 
a) úroky z úverov, ak podľa rozhodnutia účtovnej jednotky do času uvedenia do používania tohto majetku sa nerozhodne, že budú tvoriť súčasť obstarávacej ceny a kurzové rozdiely súvisiace s obstarávaním dlhodobého hmotného majetku,
b) penále, poplatky z omeškania a  peňažné náhrady škôd súvisiace s obstarávaním dlhodobého hmotného majetku,
c) výdavky na prípravu zamestnancov pre budované prevádzky a zariadenia,
d) výdavky na vybavenie obstarávaného dlhodobého hmotného majetku zásobami,
e) výdavky súvisiace s prípravou a zabezpečením výstavby, ktoré vznikli po uvedení obstaraného dlhodobého hmotného majetku do používania,
f) výdavky na odstraňovanie čiastočného fyzického opotrebenia, alebo poškodenia dlhodobého hmotného majetku za účelom jeho  uvedenia do predchádzajúceho alebo prevádzkyschopného stavu, 
g) výdavky na spomaľovanie fyzického opotrebenia dlhodobého hmotného majetku, predchádzanie jeho následkom a odstraňovanie drobnejších závad,
h) dane súvisiace s obstaraním dlhodobého hmotného majetku, ktoré podľa osobitného predpisu)   nie sú súčasťou obstarávacej ceny,
i) náklady na biologickú rekultiváciu.
   (3) Dlhodobý hmotný majetok, pri ktorom nevznikajú výdavky spojené s jeho nadobudnutím a ktorý sa  hneď uvádza do používania, sa účtuje na príslušné účty účtovej skupiny  02 – Dlhodobý hmotný  majetok - odpisovaný alebo 03 – Dlhodobý hmotný majetok - neodpisovaný.
§ 23	
Odpisovanie dlhodobého nehmotného majetku a dlhodobého hmotného majetku
 
   (1) Dlhodobý nehmotný majetok a dlhodobý hmotný majetok sa odpisuje na základe odpisového plánu nepriamo prostredníctvom účtovných odpisov podľa § 28 zákona. Zostatková cena sa zisťuje pomocou oprávok k dlhodobému nehmotnému majetku a dlhodobému hmotnému majetku vytváraných podľa účtovných odpisov bez ohľadu na spôsob jeho nadobudnutia.
  (2) Účtovné odpisy sa vypočítajú z ceny, ktorou je dlhodobý nehmotný majetok alebo dlhodobý hmotný majetok ocenený v účtovníctve podľa § 13 zákona. Tento majetok sa odpisuje len do výšky jeho ocenenia v účtovníctve. Spôsob zaokrúhlenia odpisov sa uvádza v odpisovom pláne.
  (3) Sadzby účtovných odpisov sa určia podľa
a) času, počas ktorého je majetok použiteľný pre súčasnú činnosť alebo inak využiteľný pre činnosť účtovnej jednotky,
b) uskutočnených výkonov.
   (4) Drobný dlhodobý nehmotný majetok a drobný dlhodobý hmotný  majetok možno odpísať aj jednorazovo.
   (5) Účtovné odpisy dlhodobého nehmotného majetku a dlhodobého hmotného majetku v podielovom spoluvlastníctve sa vykonávajú za každého spoluvlastníka  z jeho spoluvlastníckeho podielu.
   (6) Pri odpisovaní zvierat základného stáda a ťažných zvierat možno postupovať tak, že odpisy sa vyjadria podielom obstarávacej ceny zníženej o predpokladanú tržbu pri brakovaní  a predpokladaného počtu rokov chovu základného stáda.
§ 24	
Účtovanie dlhodobého finančného majetku
(1) O dlhodobom  finančnom majetku sa účtuje na príslušných účtoch účtovej skupiny 06 – Dlhodobý finančný   majetok, a to na účet
a)	061 – Podielové cenné papiere a podiely v obchodných spoločnostiach v ovládanej osobe,
b)	062 – Podielové cenné papiere a podiely v obchodných spoločnostiach s podstatným vplyvom,
c)	065 – Dlhové cenné papiere držané do splatnosti,
d)	066 – Pôžičky podnikom v skupine,
e)	067 – Ostatné pôžičky,
f)	069 – Ostatný dlhodobý finančný majetok.
(2) V priebehu obstarávania dlhodobého finančného majetku sa všetky zložky obstarávacej ceny účtujú na účte 043 – Obstaranie dlhodobého finančného majetku.
(3) Cenné papiere, ktoré vyjadrujú podiel na základnom imaní obchodnej spoločnosti sa účtujú na účtoch 061 – Podielové cenné papiere a podiely v obchodných spoločnostiach v ovládanej osobe alebo 062 – Podielové cenné papiere a podiely v obchodných spoločnostiach s podstatným vplyvom podľa podielu účtovnej jednotky na základnom imaní obchodnej spoločnosti alebo na hlasovacích právach v obchodnej spoločnosti.
(4) Na účte 065 – Dlhové cenné papiere držané do splatnosti sa účtujú cenné papiere držané do doby splatnosti dlhšej ako jeden rok.
(5) Na účte 067 – Ostatné pôžičky sa účtujú dlhodobé pôžičky poskytnuté iným účtovným jednotkám alebo fyzickým osobám.
(6) Na účte 069 – Ostatný dlhodobý finančný majetok sa účtujú
a) podielové cenné papiere v obchodnej spoločnosti, v ktorej účtovná jednotka nemá podiel v ovládanej osobe ani nevykonáva podstatný vplyv,
b) umelecké diela, zbierky, predmety z drahých kovov a pozemky, ktoré sú obstarané  za účelom dlhodobého uloženia voľných peňažných prostriedkov.
   (7) Pri predaji dlhodobého finančného majetku, cenných papierov a podielov sa cena, o ktorej sa účtuje na príslušných účtoch účtovej skupiny 06 – Dlhodobý finančný majetok, účtuje na ťarchu účtu 553 - Predané cenné papiere.

§ 25	
Účtovanie finančného prenájmu
(1) Na účely účtovania finančného prenájmu sa rozumie
a)	 finančným prenájmom obstaranie dlhodobého hmotného majetku na základe nájomnej zmluvy s dojednaným právom kúpy prenajatej veci za dohodnuté platby počas dohodnutej doby nájmu)  majetku,
b)	 dohodnutými platbami jednotlivé platby uhrádzané nájomcom prenajímateľovi počas dohodnutej doby finančného prenájmu; súčasťou dohodnutých platieb je aj kúpna cena, za ktorú na konci dohodnutej doby finančného prenájmu prechádza vlastnícke právo k prenajatému majetku z prenajímateľa na nájomcu,
c)	 istinou u nájomcu celková suma dohodnutých platieb znížená o nerealizované finančné náklady (nájomné), pričom suma istiny u nájomcu sa rovná sume istiny u prenajímateľa; nerealizovanými finančnými nákladmi (nájomným) sú budúce finančné náklady, ktoré sú u prenajímateľa nerealizovanými finančnými výnosmi.
(2) V deň prevzatia majetku nájomcom sa v účtovníctve nájomcu účtuje v prospech účtu 474 – Záväzky z nájmu a na ťarchu účtu príslušného účtu majetku v ocenení rovnajúcom sa istine u nájomcu. Náklady súvisiace s obstaraním predmetu finančného prenájmu sa účtujú na ťarchu účtu 042 – Obstaranie dlhodobého hmotného majetku so súvzťažným zápisom v prospech účtu 321 – Dodávatelia.
   (3) V prospech účtu 474 – Záväzky z nájmu a na ťarchu príslušného účtu účtovej skupiny 01 – Dlhodobý nehmotný majetok, 02 – Dlhodobý hmotný majetok odpisovaný alebo 03 – Dlhodobý hmotný majetok neodpisovaný  sa v deň prevzatia majetku účtujú aj záväzky za veci nadobudnuté nájomcom na základe finančného prenájmu v ocenení rovnajúcom sa sume budúcich platieb dohodnutých v nájomnej zmluve znížených o finančné náklady, ktoré súvisia s nájmom majetku.
(4) V deň splatnosti dohodnutých platieb sa v účtovníctve nájomcu účtuje splatný finančný náklad v prospech účtu 474 – Záväzky z nájmu so súvzťažným zápisom na ťarchu účtu 544 – Úroky.
(5) Ku dňu, ku ktorému sa zostavuje účtovná závierka, sa v účtovníctve nájomcu účtuje v prospech účtu 474 – Záväzky z nájmu finančný náklad pripadajúci na obdobie od posledného dňa splatnosti dohodnutých platieb do dňa, ku ktorému sa zostavuje účtovná závierka, so súvzťažným zápisom na ťarchu účtu 544 – Úroky. 
(6) V deň odovzdania majetku prenajímateľovi z dôvodu predčasného ukončenia finančného prenájmu sa v účtovníctve nájomcu účtuje takto:
a)	  zostatková cena majetku v prospech príslušného účtu účtovej skupiny 08 so súvzťažným zápisom na ťarchu účtu 551 – Odpisy dlhodobého nehmotného majetku a dlhodobého hmotného majetku alebo iného nákladového účtu podľa dôvodu predčasného ukončenia finančného prenájmu v súlade s § 26 ods. 3,
b)	  vyradenie majetku z účtovníctva nájomcu na ťarchu účtu účtovej skupiny 08 so súvzťažným zápisom v prospech príslušného účtu majetku.
(7) Finančné vysporiadanie nájomcu s prenajímateľom z dôvodu predčasného ukončenia finančného prenájmu  sa v účtovníctve nájomcu účtuje v prospech účtu 379 – Iné záväzky so súvzťažným zápisom na ťarchu
a)	  účtu 474 – Záväzky z nájmu do výšky zostatku záväzku vzniknutého z finančného prenájmu, prípadne
b)	  účtu 549 – Iné ostatné náklady.
(8) Nárok na plnenie z finančného vysporiadania nájomcu s prenajímateľom z dôvodu predčasného ukončenia finančného prenájmu sa v účtovníctve nájomcu účtuje v prospech účtu 649 – Iné ostatné výnosy so súvzťažným zápisom na ťarchu 
a)	  účtu 474 – Záväzky z nájmu, prípadne
b)	  účtu 378 – Iné pohľadávky.
§ 26	
Účtovanie vyraďovania dlhodobého nehmotného majetku a dlhodobého hmotného majetku
   (1) Zostatková cena stavebného objektu alebo jeho časti, odstráneného v dôsledku zriadenia novej stavby, vrátane nákladov na odstránenie sa zahrnie do nákladov na stavbu.
   (2) Pri čiastočnej likvidácii jednotlivého dlhodobého hmotného majetku trvalým vyradením veci, bez toho aby sa majetok znehodnotil alebo stratil spôsobilosť užívania a vyradená vec bola súčasťou ocenenia majetku a po vyradení má povahu samostatnej hnuteľnej veci, sa ocenenie majetku  zníži o obstarávaciu cenu vyradenej veci. Miera odpisovania vyradenej veci je totožná s mierou odpisovania pôvodného majetku. Podobne sa postupuje pri dlhodobom nehmotnom majetku.
   (3) Zostatková cena dlhodobého hmotného majetku a dlhodobého nehmotného majetku, ktorý nie je úplne odpísaný, sa účtuje na ťarchu účtov 
a)	551 - Odpisy dlhodobého nehmotného majetku a dlhodobého hmotného majetku pri likvidácii,
b)	552 - Zostatková cena predaného dlhodobého nehmotného majetku a dlhodobého hmotného majetku pri predaji,
c)	548 - Manká a škody pri manku alebo škode,
d)	546 - Dary pri darovaní.
   (4) V účtovnej jednotke, ktorou je verejná vysoká škola, sa účtuje súčasne tvorba fondu reprodukcie podľa osobitného predpisu23) na ťarchu účtu 411– Základné imanie a v prospech účtu 413 – Fond reprodukcie.
(5) V deň rozhodnutia o  zrušení prác súvisiacich s obstaraním dlhodobého nehmotného majetku a dlhodobého hmotného majetku sa výdavky zaúčtované na účte 041 - Obstaranie dlhodobého nehmotného majetku alebo 042 - Obstaranie dlhodobého hmotného majetku jednorazovo odpíšu na ťarchu účtu 548 - Manká a škody, ak ide o škodu  a v ostatných prípadoch na ťarchu účtu 549 – Iné ostatné náklady.
§ 27	
   (1) Na účte 012 - Nehmotný výsledok vývojovej a obdobnej činnosti sa účtujú úspešné výsledky duševnej práce, ktoré nie sú predmetom priemyselných práv, autorských práv  a iných oceniteľných práv. Na tomto účte sa o nich účtuje, ak sa 
a)	  kúpili samostatne a nie sú súčasťou dodávky dlhodobého majetku a jeho ocenenia,  
b)	  vytvorili vlastnou činnosťou účtovnej jednotky  na  účel  obchodovania s nimi alebo opakovaného predaja, ak  nejde o výsledky na zákazku alebo o súčasť dodávky dlhodobého majetku.
   (2) Softvér sa účtuje na účte 013 – Softvér bez ohľadu na to, či je alebo nie je predmetom autorských práv, ak je
a) kúpený samostatne, a nie je súčasťou dodávky hardvéru a jeho ocenenia,
b) vytvorený vlastnou činnosťou  pre potreby účtovnej jednotky alebo na účely obchodovania s ním, ak nejde o softvér na zákazku alebo o súčasť dodávky hardvéru.
   (3) Na účte 014 - Oceniteľné práva sa účtujú výrobno-technické poznatky (know-how), licencie, užívacie práva, vydavateľské práva, vydavateľské tituly, autorské tituly, obchodné značky, ochranné známky, receptúry, predmety priemyselných práv a iné výsledky duševnej tvorivej činnosti, ktoré sú predmetom oceniteľných práv, ak sa obstarali za odplatu, napríklad kúpou, výmenou alebo nepeňažným vkladom.
   (4) Na účte  019 – Ostatný dlhodobý nehmotný majetok sa účtuje iný dlhodobý nehmotný majetok, ktorý nie je možné účtovať podľa odsekov 1 až 3. Na tomto účte sa účtuje aj goodwill.

§ 28	
   (1) Dlhodobý hmotný majetok sa  účtuje na príslušný účet účtových skupín 02 a 03, a to na účet:
a) 021 - Stavby, 
b) 022 – Samostatné hnuteľné veci a súbory hnuteľných vecí,
c) 023 - Dopravné prostriedky,
d) 025 – Pestovateľské celky trvalých porastov,
e)	 026 – Základné stádo a ťažné zvieratá,
f)	 028 – Drobný dlhodobý hmotný majetok,
g) 029 – Ostatný dlhodobý hmotný majetok,
h) 031 – Pozemky,
i) 032 – Umelecké diela a zbierky.
   (2) Na účte 026 – Základné stádo a ťažné zvieratá  sa účtujú bez ohľadu na obstarávaciu cenu  dospelé plemenné a chovné zvieratá na účel hospodárskeho využitia.  Dospelosť zvierat na účely  ich zaradenia do dlhodobého hmotného majetku je stanovená zootechnickými zásadami ako je veková hranica a spôsobilosť reprodukcie, napríklad spôsobilosť na  rozmnožovanie  vlastného druhu.  Hospodárskym využitím sa rozumie najmä  narodenie mláďat, produkcia mlieka, vlny,  využitie ťažnej sily zvieraťa alebo jeho komerčné využitie. Na tomto účte sa môžu účtovať aj zvieratá základného stáda a ostatných hospodársky využívaných chovov napríklad muflónov, danielov, jeleňov, pštrosov, ak ich využiteľnosť v chove je dlhšia ako štyri roky.
(3) Ocenenie dospelých zvierat obstaraných z vlastného chovu preradených zo zásob  do dlhodobého hmotného majetku sa zvýši napríklad o náklady spojené  s preradením, externé náklady na veterinárnu kontrolu a dopravu zvierat na iné  miesto ustajnenia.
    (4)  Obstaranie ložísk nerastných surovín sa zaúčtuje na účet 031 - Pozemky, pričom ocenenie pozemku je vrátane ceny ložiska nerastných surovín. Obstarávacia cena pozemku sa znižuje postupne nepriamo formou opravnej položky o hodnotu vyťažených surovín. Po vyťažení ložiska a jeho rekultivácii sa zaúčtovaná opravná položka zníži o výdavky na rekultiváciu, maximálne však do výšky zaúčtovanej opravnej položky.
(5) Do obstarávacej ceny pozemku sa zahrnie hodnota kúpeného lesa, ak sa kúpil za účelom jeho pestovania. Obstarávacia cena kúpeného pozemku vysadeného stromami alebo kríkmi, ktoré nie sú pestovateľským celkom trvalých porastov, je cena vrátane výsadby.
(6) Na účte 032 - Umelecké diela a zbierky sa účtuje o umeleckých dielach a predmetoch obstarávaných za účelom výzdoby a doplnenia interiérov, ktoré možno oceniť podľa osobitných predpisov a nie sú súčasťou stavebných objektov, bez ohľadu na výšku obstarávacej ceny. Na tomto účte sa účtujú aj predmety z drahých kovov, ak nie sú obstarávané za účelom dlhodobého uloženia voľných peňažných prostriedkov.
(7) Ako umelecké dielo sa neúčtuje, s výnimkou odseku 6 a vkladu do nadačného imania, 
a) predmet múzejnej a galerijnej hodnoty podľa osobitného predpisu,)
b) historický knižničný dokument a historický knižničný fond  podľa osobitného predpisu,)
c) pamiatkový fond podľa osobitného predpisu,)
d) literárne dielo, vedecké dielo a umelecké dielo podľa osobitného predpisu,)
(8) Na evidenciu predmetov uvedených  v odseku 7  sa vzťahujú osobitné predpisy. )  

§ 29	
Účtovanie technického zhodnotenia majetku odpisovaného nájomcom
     (1) Technické zhodnotenie prenajatého dlhodobého hmotného majetku odpisované nájomcom sa účtuje na účte, na ktorom by sa tento majetok účtoval, ak by bol nájomca jeho vlastníkom.
    (2) Technické zhodnotenie vykonané na prenajatom majetku  a odpisované nájomcom sa odpíše v priebehu nájmu.
    (3) Zostatková cena technického zhodnotenia majetku pri predčasnom skončení nájmu sa účtuje takto:
a) v účtovníctve nájomcu do nákladov na ťarchu účtu 551 – Odpisy dlhodobého nehmotného majetku a dlhodobého hmotného majetku,
b) v účtovníctve nájomcu ako o predaji dlhodobého hmotného majetku, ak sa nájomca s prenajímateľom dohodnú o odplatnom prevode technického zhodnotenia majetku.
 (4) Náklady,  ktorými nájomca podľa zmluvy uvádza po skončení nájmu prenajatú vec do pôvodného stavu, sa jednorazovo odpíšu na ťarchu nákladov 549 - Iné ostatné náklady.

ÚČTOVÁ TRIEDA 1 – ZÁSOBY
§ 30	
Podrobnosti o postupoch účtovania pri oceňovaní zásob
(1) Zásoby sa oceňujú podľa § 25 a  26 zákona.
(2) 	Úbytok zásob rovnakého druhu sa účtuje v ocenení cenou zistenou váženým aritmetickým priemerom z obstarávacích cien alebo vlastných nákladov alebo spôsobom, keď prvá cena na ocenenie prírastku zásob sa použije ako prvá cena na ocenenie úbytku zásob. Vážený aritmetický priemer sa počíta najmenej raz za mesiac.
(3) 	Obstarávaciu cenu zásob je možné na analytických účtoch  rozdeliť na cenu, za ktorú sa majetok obstaral a náklady súvisiace s obstaraním alebo na vopred určenú cenu, za ktorú sa majetok obstará a odchýlku od skutočnej ceny, za ktorú sa majetok obstará a náklady súvisiace s obstaraním. Pri vyskladnení zásob sa tieto náklady alebo odchýlky  rozpúšťajú spôsobom uvedeným vo vnútornom predpise  účtovnej jednotky. 
(4) 	Z vnútropodnikových služieb súvisiacich s obstaraním zásob nákupom a so spracovaním zásob, sa do obstarávacej ceny aktivuje len prepravné a vlastné náklady na spracovanie materiálu. 
(5)	 Nevyfakturované dodávky sa účtujú v ocenení podľa uzavretej zmluvy, dodacieho listu alebo kvalifikovaným odhadom.
(6) 	Zásoby nadobudnuté bezodplatne a  prebytky zásob, odpad a zvyškové produkty sa účtujú v ocenení reprodukčnou obstarávacou cenou.
(7) 	Zásoby vytvorené vlastnou činnosťou sa účtujú v ocenení vlastnými nákladmi, ktoré sa ocenia  v  skutočnej výške alebo vo výške vlastných nákladov podľa operatívnych  kalkulácií. Takto určené náklady sú náklady určené v konkrétnych technických, technologických, ekonomických a organizačných podmienkach určených technickou prípravou výroby na uskutočňovanie výkonov.
(8)	 Ak má účtovná jednotka vnútorný predpis na prirodzené úbytky zásob pre príslušné účtovné obdobie, účtujú sa úbytky zásob do výšky noriem prirodzených úbytkov do spotreby. Ak má účtovná jednotka vnútorný predpis o druhoch materiálu účtovaných priamo do spotreby, účtuje sa takýto materiál do spotreby, bez jeho účtovania na sklad.
(9)	 Súčasťou ocenenia zásob sú zľavy z ceny. Zľava z ceny  poskytnutá k už predaným  alebo spotrebovaným zásobám    sa účtuje  ako zníženie nákladov na predané alebo spotrebované zásoby. 
(10)	 Ak sa pri inventarizácii zistí, že úžitková hodnota zásob nezodpovedá ich oceneniu v účtovníctve, prírastky hodnoty sa neúčtujú a  úbytky hodnoty sú predmetom analýzy, a ak nie je zníženie hodnoty definitívne, vytvára sa opravná položka. Ak obstarávacia cena alebo vlastné náklady zásob sú vyššie ako budú ekonomické úžitky z ich predaja alebo použitia pre vlastné potreby účtovnej jednotky, napríklad v dôsledku  nepotrebnosti, nadbytočnosti, poklesu ich predajnej ceny alebo v dôsledku toho, že sa zvýšili náklady potrebné na ich dokončenie,  vytvára sa opravná položka k týmto zásobám vo výške rozdielu medzi ich ocenením v účtovníctve a ich čistou realizačnou hodnotou. Čistou realizačnou hodnotou sa  rozumie predpokladaná predajná  cena znížená o predpokladané náklady na ich dokončenie a o predpokladané náklady súvisiace s ich predajom. Ocenenie zásob po  zohľadnení zníženia  ich hodnoty nie je vyššie ako predpokladaná suma, ktorá by  sa dosiahla  ich predajom alebo ich použitím pre vlastné potreby účtovnej jednotky. K surovinám a k pomocným látkam sa opravná položka vytvára, ak je pravdepodobné, že  hotové výrobky, na výrobu ktorých budú tieto suroviny a pomocné látky použité, sa predajú so stratou.  Pri definitívnom znížení hodnoty sa účtuje na ťarchu  účtov účtovej skupiny 50 – Spotrebované nákupy a 61 – Zmena stavu zásob vlastnej výroby, alebo ak ide o škodu na účte  549 – Manká a škody.

§ 31	
Účtovanie zásob
(1) V účtovej triede 1 – Zásoby sa účtuje materiál, nedokončená výroba, polotovary vlastnej výroby, výrobky, zvieratá a tovar. 
(2) Na účtoch účtovej skupiny 11 – Materiál sa účtuje materiál, ktorý zahŕňa suroviny, pomocné látky,  prevádzkové látky, náhradné dielce, obaly a drobný dlhodobý  hmotný majetok do doby jeho uvedenia do používania, pričom ako
a) suroviny sa účtujú veci, ktoré pri výrobnom procese prechádzajú úplne alebo sčasti do výrobku a tvoria jeho podstatu,
b) 	pomocné látky sa účtujú veci, ktoré prechádzajú priamo do  výrobku, netvoria však jeho podstatu, napríklad lak na výrobky,
c)	 prevádzkové látky sa účtujú veci, ktoré sú potrebné na prevádzku účtovnej jednotky ako celku, napríklad mazadlá, palivo, čistiace prostriedky,
d)	 náhradné dielce sa účtujú predmety určené na uvedenie dlhodobého hmotného majetku do pôvodného stavu alebo prevádzkyschopného stavu,
e)	 obaly sa účtujú veci, ktoré slúžia na ochranu a dopravu nakúpeného materiálu, tovaru a vlastných výrobkov; ak sa nevratné obaly dodávajú zákazníkovi alebo odovzdávajú vo vnútri účtovnej jednotky spolu s dodaným obsahom, sa účtujú ako obaly.
(3) Na účtoch účtovej skupiny 12 – Zásoby vlastnej výroby sa účtujú nedokončená výroba, polotovary vlastnej výroby, výrobky a zvieratá, pričom ako 
a)  nedokončená výroba sa účtujú produkty, ktoré už prešli jedným alebo niekoľkými výrobnými stupňami a nie sú už  materiálom, ale nie sú ani  hotovými výrobkami,
b) polotovar vlastnej výroby sa účtuje oddelene evidovaný produkt, ktorý ešte neprešiel  všetkými výrobnými stupňami a v ďalšom výrobnom procese sa dokončí alebo skompletizuje do finálneho  výrobku,
c)  výrobok sa účtuje predmet  vlastnej výroby určený na realizáciu  mimo účtovnej jednotky,
d) zásoby zvierat sa účtujú mladé chovné zvieratá, zvieratá vo výkrme, ryby, kožušinové zvieratá, včelstvá, kŕdle sliepok, kačíc, moriek, perličiek a husí na výkrm, psy a podobne.
(4) Na účtoch účtovej skupiny 13 – Tovar  sa účtuje všetko, čo účtovná jednotka obstaráva za účelom predaja, vrátane pozemkov, budov a stavieb, ktoré účtovná jednotka obstaráva za účelom predaja v nezmenenej podobe a  sama ich nepoužíva, neprenajíma a nevykonáva na nich technické zhodnotenie. Na týchto účtoch sa účtuje tiež bezodplatne prevzatý dlhodobý majetok, ktorý bol určený darcom na jeho ďalšie darovanie. V účtovnej jednotke, ktorá používa spôsob B účtovania zásob, sa účtuje o takomto bezodplatne prevzatom dlhodobom majetku na účte 546 – Dary.
(5) Účtovanie obstarania a úbytku zásob sa môže vykonávať spôsobom A alebo spôsobom B. Spôsob A účtovania zásob môžu uplatniť všetky účtovné jednotky, pre ktoré platí toto opatrenie. Spôsob B účtovania zásob môžu uplatniť účtovné jednotky, na ktoré sa nevzťahuje povinnosť overiť účtovnú závierku audítorom podľa osobitného predpisu a  ktoré nie sú v  likvidácii alebo v konkurze.
(6) Spôsobom  A sa účtujú nákupy zásob od iných subjektov takto:
a)	v priebehu účtovného obdobia sa zložky obstarávacej ceny nakupovaných zásob účtujú na ťarchu účtu 111 – Obstaranie  materiálu alebo 131 – Obstaranie tovaru so súvzťažným zápisom na príslušných účtoch zúčtovacích vzťahov alebo na finančných účtoch; nákup materiálu sa môže účtovať priamo na účet 112 – Materiál na sklade; vnútroorganizačné služby, ktoré súvisia s prepravou dodávok zásob, sa aktivujú; aktivácia materiálu a služieb sa účtuje v prospech účtov účtovej skupiny 62 – Aktivácia a na ťarchu príslušných účtov zásob,
b)	prevzatie materiálu a tovaru na sklad sa účtuje v obstarávacích cenách pri nákupoch alebo vo vlastných nákladoch pri zásobách vlastnej výroby na ťarchu účtu 112 – Materiál na sklade alebo 132 – Tovar na sklade a v prospech účtu 111 – Obstaranie materiálu alebo 131 – Obstaranie tovaru,
c)	spotreba materiálu sa účtuje na ťarchu účtu 501 – Spotreba materiálu alebo pri predaji materiálu na ťarchu účtu 554 – Predaný materiál, pričom hodnota predaného tovaru sa účtuje na ťarchu účtu 504 – Predaný tovar,
d)	pri uzavieraní účtovných kníh sa manko na zásobách účtuje na ťarchu účtu 548 – Manká a škody; úbytok zásob do výšky noriem prirodzených úbytkov sa účtuje na ťarchu účtu 501 – Spotreba materiálu; prebytok zásob sa účtuje v prospech účtu 649 – Iné ostatné výnosy alebo  v prospech účtov účtovej skupiny 50 – Spotrebované nákupy, ak je dokázaný vzniknutý prebytok chybným účtovaním do nákladov v tom istom účtovnom období.
(7) Spôsobom A sa účtujú zásoby vlastnej výroby takto:
a) v priebehu účtovného obdobia sa prírastky zásob ocenené vlastnými nákladmi účtujú na ťarchu príslušného účtu účtovej skupiny 12 – Zásoby vlastnej výroby so súvzťažným zápisom v prospech účtov účtovej skupiny 61 – Zmena stavu vlastnej výroby,
b) vyskladnenie zásob sa účtuje na ťarchu účtov účtovej skupiny 61 – Zmena stavu vlastnej výroby a v prospech príslušných účtov účtovej skupiny 12 – Zásoby vlastnej výroby,
c) pri uzavieraní účtovných kníh sa manko na zásobách účtuje na ťarchu 548 - Manká a škody;  úbytok zásob do výšky noriem prirodzených úbytkov sa účtuje na ťarchu účtu účtovej skupiny 61 – Zmena stavu vlastnej výroby; prebytok zásob sa účtuje v prospech účtov účtových skupín 61 – Zmena stavu vlastnej výroby. 
(8) Spôsobom  B sa účtujú nákupy zásob od iných subjektov takto:
a)	v priebehu účtovného obdobia sa zložky obstarávacej ceny nakupovaných zásob účtujú na ťarchu účtov účtovnej skupiny 50 – Spotrebované nákupy so súvzťažným zápisom na príslušných účtoch zúčtovacích vzťahov alebo na finančných účtoch; vnútroorganizačné služby, ktoré súvisia s prepravou dodávok zásob a vlastné náklady na spracovanie materiálu sa aktivujú; aktivácia materiálu, služieb a tovaru sa účtuje na ťarchu účtov účtovej skupiny 50 – Spotrebované nákupy súvzťažne s príslušným účtom účtovej skupiny 62 – Aktivácia,
b)	pri uzavieraní účtovných kníh sa začiatočné stavy účtov 112 – Materiál na sklade a 132 – Tovar na sklade účtujú na ťarchu účtu 501 – Spotreba materiálu a 504 – Predaný tovar; stav zásob podľa skladovej evidencie sa účtuje pri materiáli  na ťarchu účtu 112 – Materiál na sklade súvzťažne s účtom 501 – Spotreba materiálu a pri tovare na ťarchu účtu 132 – Tovar na sklade a v prospech účtu 504 – Predaný tovar; manko na zásobách  sa účtuje na ťarchu účtu 548 – Manká a škody a v prospech príslušného účtu zásob; prebytok zásob sa účtuje v prospech účtu 649 – Iné ostatné výnosy, alebo  v prospech účtu účtovej skupiny 50 – Spotrebované nákupy a na ťarchu príslušného účtu zásob.
(9) Spôsobom B sa účtujú zásoby vlastnej výroby takto:
a)	v priebehu účtovného obdobia sa na účtoch v účtovej skupine 12 – Zásoby vlastnej výroby neúčtuje a vynaložené náklady na výrobu sa účtujú na príslušných účtoch účtovej triedy 5 – Náklady,
b)	pri uzavieraní účtovných kníh sa začiatočné stavy zásob účtované na príslušných účtoch  účtovej skupiny 12 – Zásoby vlastnej výroby účtujú na ťarchu účtov účtovej skupiny 61 – Zmena stavu vlastnej výroby; stav zásob zistený podľa inventarizácie sa účtuje na ťarchu príslušných účtov účtovej skupiny 12 – Zásoby vlastnej výroby a v prospech účtov účtovej skupiny 61 – Zmena stavu vlastnej výroby; manko sa účtuje na ťarchu účtu 548 – Manká a škody; prebytok zásob sa účtuje v prospech príslušných účtov účtovej skupiny 61 – Zmena stavu vlastnej výroby.
(10) Ak sa použije  spôsob B účtovania zásob, vedie sa skladová evidencia tak, aby bolo možné zistiť a preukázať stav zásob a zložky obstarávacej ceny zásob v priebehu účtovného obdobia, napríklad na skladových kartách a v dátových súboroch počítača.
(11) Pri uzavieraní účtovných kníh sa pri  spôsobe A aj B účtovania zásob, účtujú zásoby na ceste na ťarchu účtu 119 – Materiál na ceste alebo 139 – Tovar na ceste. Nevyfakturované dodávky, pri ktorých nie je možné určiť presnú sumu, sa účtujú v prospech účtu 323 – Krátkodobé rezervy alebo účtu 459 – Ostatné rezervy.
(12) Renovácia náhradných dielcov a úprava zásob vykonávaná vo vlastnej réžii sa účtuje ako aktivácia a náklady na renováciu a úpravu sú zložkou ocenenia náhradných dielcov a zásob na sklade.
(13) Ak sa použije spôsob A účtovania zásob, možno nákupy materiálu účtovať priamo na účet 112 – Materiál na sklade, nákupy zvierat na účet 124 – Zvieratá a nákupy tovaru na účet 132 – Tovar na sklade.
(14) Zásoby odovzdané na spracovanie inej účtovnej jednotke, do konsignačných skladov alebo požičané mimo účtovnú jednotku sa vedú v analytickej evidencii s uvedením miesta ich uloženia.
(15) O účtovanú cenu za spracovanie materiálu alebo o vlastné náklady na spracovanie materiálu vykonané vlastnou činnosťou sa zvyšuje ocenenie zásob na sklade.
(16) Zásoby prevzaté účtovnou jednotkou na spracovanie, vypožičané, dodané organizácii omylom a konsignačný tovar sa vedie v podsúvahovej evidencii s uvedením druhu zásob a ich ocenenia.
§ 32	
Obsahové vymedzenie náplne syntetických účtov účtovej triedy 1

(1) Na kalkulačnom účte 111 – Obstaranie materiálu sa účtujú zložky obstarávacej ceny materiálu pri spôsobe A účtovania zásob. Pri uzavieraní účtovných kníh sa nevykazuje na tomto účte zostatok. Dodávky materiálu sa môžu počas účtovného obdobia účtovať priamo na ťarchu účtu 112 – Materiál na sklade.
(2) Na účte 112 – Materiál na sklade sa pri spôsobe A účtovania zásob účtuje nakúpený a prevzatý materiál. Pri spôsobe B účtovania zásob sa na tomto účte účtuje len pri uzavieraní účtovných kníh.
(3) Na účte 119 – Materiál na ceste sa účtuje vyúčtovanie faktúry za dodaný materiál, ktorý účtovná jednotka ešte neprevzala podľa osobitného  predpisu.)
(4) Na účte 121 – Nedokončená výroba sa účtuje  pri spôsobe A účtovania zásob stav a pohyb zásob nedokončenej výroby vo vlastných nákladoch.
(5) Na účte 122 – Polotovary vlastnej výroby sa účtuje pri spôsobe A účtovania zásob stav a pohyb zásob polotovarov vlastnej výroby v ocenení uvedenom pri účte 121 – Nedokončená výroba. Pri spôsobe B účtovania zásob sa  účtuje na tomto účte pri uzavieraní účtovných kníh.
(6)Na účte 123 – Výrobky sa účtuje pri spôsobe A účtovania zásob stav a pohyb výrobkov vlastnej výroby vo vlastných nákladoch. Pri spôsobe B účtovania zásob sa účtuje na tomto účte pri uzavieraní účtovných kníh.
(7)Na účte 124 – Zvieratá sa účtuje pri spôsobe A účtovania zásob stav a pohyb zvierat. Pri spôsobe B účtovania zásob sa účtuje na tomto účte pri uzavieraní účtovných kníh.
(8) Na kalkulačnom účte 131 – Obstaranie tovaru sa účtujú zložky obstarávacej ceny tovaru pri spôsobe A účtovania zásob. Pri uzavieraní účtovných kníh sa nevykazuje na tomto účte zostatok. Dodávky tovaru sa môžu počas účtovného obdobia účtovať priamo na ťarchu účtu 132 – Tovar na sklade.
(9)  Na účte 132 – Tovar na sklade sa pri spôsobe A účtovania zásob účtuje stav a pohyb nakúpeného a prevzatého tovaru v obstarávacích cenách. Pri spôsobe B účtovania zásob sa na tomto účte účtuje pri uzavieraní účtovných kníh.
(10)  Na účte 139 – Tovar na ceste sa účtuje vyúčtovanie za dodaný tovar, ktorý účtovná jednotka ešte neprevzala podľa osobitného predpisu.35) 
(11) V prospech vecne príslušného súvahového účtu opravných položiek k zásobám v účtovej skupine 19 – Opravné položky k zásobám sa účtuje tvorba opravnej položky k zásobám so súvzťažným zápisom na ťarchu účtu 558 – Tvorba a zúčtovanie ostatných opravných položiek. Pri zásobách vlastnej výroby sa tvorba opravných položiek účtuje na ťarchu vecne príslušného účtu účtovej skupiny 61 – Zmeny stavu zásob vlastnej výroby.
(12) Zúčtovanie opravnej položky k zásobám z dôvodu vyradenia zásob z účtovníctva sa účtuje na ťarchu vecne príslušného súvahového účtu opravných položiek so súvzťažným zápisom v prospech vecne príslušného účtu zásob. Zúčtovanie opravnej položky z dôvodu úplného alebo čiastočného zániku opodstatneného predpokladu trvania zníženia hodnoty zásob sa účtuje v zaniknutej sume na ťarchu vecne príslušného súvahového účtu opravných položiek so súvzťažným zápisom v prospech účtu 558 – Tvorba a zúčtovanie ostatných opravných položiek. Pri zásobách vlastnej výroby sa účtuje zúčtovanie opravnej položky so súvzťažným zápisom v prospech vecne príslušného účtu účtovej skupiny 61 – Zmena stavu zásob vlastnej výroby.

ÚČTOVÁ TRIEDA 2 - FINANČNÉ ÚČTY

§ 33	
(1) Likvidný majetok, ktorý je bezprostredne obchodovateľný, ktorého predpokladaná držba, dohodnutá splatnosť alebo zostatková doba splatnosti je najviac jeden rok,  sa účtuje v účtovej triede 2 – Finančné účty.
(2) Na účtoch účtovej skupiny 21 sa účtuje stav a pohyb hotovostí na základe účtovných dokladov. 
	(3) Na účtoch účtovej skupiny 22 sa účtuje stav a pohyb peňažných prostriedkov účtovnej jednotky v banke alebo pobočke zahraničnej banky (ďalej len „banka“). Analytické účty sa vedú podľa  účtovnou jednotkou otvorených  účtov v banke. Na účtoch účtovej skupiny 22 sa účtuje na základe oznámenia banky o pohyboch na jednotlivých účtoch v banke.
	(4) Na účtoch účtovej skupiny 23 sa účtujú krátkodobé bankové úvery poskytnuté najdlhšie na dobu jedného roka najmä  preklenovacie úvery, ak sa neúčtovali  v rámci bežného účtu, krátkodobé úvery poskytnuté na základe eskontovaných zmeniek, postúpených hypotekárnych záložných listov. Analytické účty  sa vedú  podľa jednotlivých  účtovnou jednotkou otvorených účtov bankových úverov. 
	(5) Na účty účtovej skupiny 24  sa účtujú záväzky z krátkodobých finančných výpomocí, ktoré poskytli účtovnej jednotke iné osoby ako banky. Ďalej sa v tejto účtovej skupine účtujú poskytnuté peňažné prostriedky na základe účtovnou jednotkou vystavených krátkodobých dlhopisov.
	(6) Na účtoch účtovej skupiny  25 – Krátkodobý finančný majetok sa účtuje časť finančného majetku, u ktorého je predpokladaná držba najviac jeden rok odo dňa uskutočnenia účtovného prípadu. 
	(7) Účtová skupina 26 – Prevody medzi finančnými účtami  sa používa na preklenutie časového nesúladu medzi vkladmi alebo výbermi peňazí a iných hotovostí a prijatím príslušných bankových výpisov účtovnou jednotkou. Obdobne sa tu účtujú účtovné prípady, pri ktorých dochádza k časovému nesúladu pri prevodoch medzi účtami účtovnej jednotky v bankách. Na účtoch účtovej skupiny 26 sa vklady alebo výbery peňazí a iných hotovostí účtujú podľa pokladničných dokladov alebo výpisov z účtov v bankách a účtov úverov.
	(8) Na účte účtovej skupiny 29 – Opravné položky ku krátkodobému finančnému majetku sa účtujú opravné položky ku krátkodobému finančnému majetku, o ktorom sa účtuje na účtoch účtovej skupiny 25. 
§ 34	
(1) Na účte 211 – Pokladnica sa účtuje stav a pohyb peňazí v hotovosti vrátane výplat vo výplatných vreckách a depozít, ak sa v deň výplaty neodovzdali príjemcom, šekov prijatých namiesto hotových peňazí a poukážok na zúčtovanie, napríklad poukážky na odber tovaru a služieb. Na účely účtovania sa stav peňazí v pokladnici nenahrádza potvrdenkami alebo úpismi.
(2) Na účte 213 – Ceniny sa účtuje stav a pohyb cenín, napríklad poštové známky, diaľničné nálepky, kolky, telefónne a ostatné karty, ak majú hodnotu pred ich vydaním, z ktorej sa bude môcť čerpať po ich vydaní do užívania. Ako ceniny sa účtujú i zakúpené stravné lístky do prevádzkární verejného stravovania. Ceniny zverené zamestnancom a členom orgánov sa účtujú ako pohľadávky voči zamestnancom, alebo na účte 378 – Iné pohľadávky. Ak má účtovná jednotka vnútorný predpis na druhy cenín, ktoré sa pri zakúpení účtujú priamo do spotreby, s výnimkou kariet a stravných lístkov, možno tieto ceniny účtovať priamo ako prevádzkový náklad.
(3) Na účte 221 - Bankové účty sa účtuje stav a pohyb peňažných prostriedkov účtovnej jednotky v bankách. Bankové účty majú spravidla aktívny zostatok. Na účte 221 – Bankové účty sa účtuje aj vtedy, ak má po dohode s bankou príslušný účet v banke pasívny zostatok, napríklad kontokorentný účet. V súvahe sa pasívny zostatok vykazuje ako poskytnutý  krátkodobý bankový úver.
(4) Na účte 231 – Krátkodobé bankové úvery sa účtujú úvery poskytnuté bankou s dobou splatnosti do jedného roku so súvzťažným zápisom na ťarchu príslušného bankového účtu, ktorého sa prijatý úver týka. Ak uhradí banka platobný doklad dodávateľa priamo z bankového úveru, účtuje sa poskytnutý úver vo výške vykonanej úhrady v prospech príslušného bankového úveru so súvzťažným zápisom na ťarchu príslušného účtu záväzku účtovej triedy 3 – Zúčtovacie vzťahy.
(5) Na účte 232 – Eskontné úvery sa účtujú úvery poskytnuté bankou na eskontované zmenky alebo iné cenné papiere, ktoré do času ich splatnosti prevzala banka na inkaso. Po obdržaní avíza od banky o úhrade zmenky alebo iného cenného papiera dlžníkom sa účtuje úhrada úveru na ťarchu účtu 232 so súvzťažným zápisom v prospech účtu 313 – Pohľadávky za eskontované cenné papiere. Na ťarchu účtu 232 sa účtuje aj vrátenie neuhradenej zmenky alebo iného cenného papiera bankou, a to so súvzťažným zápisom v prospech účtu 221 – Bankové účty.
(6) Na účte 241 – Krátkodobé dlhopisy emitované účtovnou jednotkou sa účtujú krátkodobé dlhopisy, ktoré majú dobu splatnosti do jedného roka.
(7) Na účte 249 – Ostatné krátkodobé finančné výpomoci sa účtujú prijaté krátkodobé výpomoci alebo pôžičky, ktoré poskytli účtovnej jednotke iné osoby ako banky.
(8) Na účte 251 – Majetkové cenné papiere na obchodovanie  sa účtuje obstaranie a úbytok cenných papierov na obchodovanie podľa § 15. Analytické účty  sa vedú podľa jednotlivých druhov cenných papierov, emitentov a meny.
(9) Na účte 253 – Dlhové cenné papiere na obchodovanie sa účtuje obstaranie a úbytok cenných papierov, s  ktorými má účtovná jednotka zámer obchodovať na verejnom trhu. Analytické účty  sa vedú podľa jednotlivých druhov cenných papierov, emitentov a meny.
(10) Na účte 255 – Vlastné dlhopisy sa účtujú vlastné dlhopisy emitované účtovnou jednotkou v majetku podľa osobitného predpisu.)
(11) Na účte 256 – Dlhové cenné papiere so splatnosťou do jedného roka držané do splatnosti sa účtuje podľa § 15.
(12) Na účte 257 – Ostatné realizovateľné cenné papiere sa účtujú ostatné krátkodobé cenné papiere, s ktorými sa neobchoduje na tuzemskej burze, zahraničnej burze alebo inom verejnom trhu.
(13) Na účte 259 – Obstaranie krátkodobého finančného majetku sa účtujú všetky zložky obstarávacej ceny krátkodobého  finančného  majetku  v priebehu jeho obstarávania.
(14) Na účte 261 – Peniaze na ceste sa účtujú vklady a výbery peňazí v hotovosti a prevody medzi  účtami  v bankách. 

ÚČTOVÁ TRIEDA 3 - ZÚČTOVACIE VZŤAHY

§ 35	
(1) V účtovej  triede 3 sa účtujú
a) 	dlhodobé  pohľadávky a krátkodobé pohľadávky  z obchodných vzťahov, z členských vzťahov v rámci účtovnej jednotky, napríklad  voči odberateľom, členom účtovnej jednotky, prispievateľom a poskytnuté preddavky dodávateľom účtované v účtovej skupine 31- Pohľadávky,  okrem preddavkov na dlhodobý majetok; rozlíšenie na dlhodobé pohľadávky  a krátkodobé pohľadávky vo vzťahu k dohodnutej dobe splatnosti a zostatkovej dobe splatnosti sa vykoná na analytických účtoch k jednotlivým účtom, 
b)	 krátkodobé záväzky z obchodných vzťahov, z členských vzťahov v rámci účtovnej jednotky,  napríklad  krátkodobé  záväzky voči dodávateľom, členom účtovnej jednotky, prijímateľom a prijaté krátkodobé preddavky od odberateľov  účtované v účtovej skupine 32 - Záväzky,
c)	 v účtovej skupine 33 pohľadávky a záväzky voči zamestnancom   vrátane  sociálneho poistenia a  zdravotného poistenia; zúčtovanie s orgánmi sociálneho poistenia a zdravotného poistenia  sa  vzťahuje na účtovnú jednotku  a zamestnancov, 
d) 	v účtovej skupine 34 dotácia, príspevky a transfery zo štátneho rozpočtu, dotácia z prostriedkov Európskych spoločenstiev podľa osobitných predpisov) (ďalej len „štátne dotácie“), dotácia z rozpočtu obce alebo rozpočtu vyššieho územného celku (ďalej len „miestne dotácie“), priame dane, nepriame dane a poplatky, 
e)	 v účtovej skupine 35 pohľadávky zo združenia podľa zmluvy o združení,
f)	 v účtovej skupine 36  záväzky voči spoločníkom a členom  a záväzky zo združenia podľa zmluvy o združení,
g) 	v účtovej skupine 37  pohľadávky z emisie dlhopisov, ako i iné pohľadávky a záväzky, ktoré nie sú účtované na účtoch predchádzajúcich účtových skupín,
h)	 v účtovej skupine 38 účtovné prípady časového rozlíšenia nákladov a výnosov na zabezpečenie nezávislosti jednotlivých účtovných období,
i)	 v účtovej skupine 39 opravné položky k pohľadávkam,  vnútorné vzťahy v rámci  účtovnej jednotky a vzájomné vzťahy medzi účastníkmi združenia podľa zmluvy o združení.
(2) Analytické účty sa vytvárajú  podľa jednotlivých dlžníkov a veriteľov, ich  rovnorodých skupín  a podľa jednotlivých druhov mien.
(3) Ak do dňa zostavenia účtovnej závierky nie je vystavený účtovný doklad pre dlžníka, výška pohľadávky sa určí napríklad na základe zmluvy alebo iného dokladu a pohľadávka sa účtuje na príslušných účtoch pohľadávok, s ktorými súvisí a vedie sa na samostatnom analytickom účte. Ku dňu, ku ktorému sa zostavuje účtovná závierka, sa účtuje upravujúci závierkový účtovný prípad, napríklad, ak do dňa zostavenia účtovnej závierky účtovná jednotka získala informáciu o výške tržby z predaja majetku, ktorý účtovná jednotka predala pred dňom, ku ktorému sa zostavuje účtovná závierka.
(4) V účtovnej jednotke, ktorou je spoločenstvo vlastníkov bytov a nebytových priestorov)  a organizácia kolektívnej správy,) sa účtuje o prijatých a poskytnutých finančných prostriedkoch, ktoré nie sú vlastnými finančnými prostriedkami účtovnej jednotky a sú určené na úhradu za plnenia spojené s užívaním bytu alebo nebytového priestoru alebo členom uvedených účtovných jednotiek, iba v rámci účtovej triedy 3 – Zúčtovacie vzťahy.

§ 36	
Postup účtovania pohľadávok
(1) Na účte 311 – Odberatelia sa účtuje pohľadávka voči odberateľovi pri splnení dodávky voči odberateľovi v obchodných záväzkových vzťahov. Neúčtujú sa tu zmenkové pohľadávky.
(2) Na účte 312 – Zmenky na inkaso sa účtuje príjem cudzích zmeniek a cudzích zmeniek na vlastný rad od odberateľov a od iných  dlžníkov. Hodnota účtu 312 – Zmenky na inkaso sa zvyšuje o dosahovaný úrokový výnos. V účtovnej jednotke, ktorá je dlžníkom sa účtuje o zmenke na inkaso v prospech účtov 322 – Zmenky na úhradu alebo 478 – Dlhodobé zmenky na úhradu. Predaj zmenky sa účtuje v prospech účtu 312 – Zmenky na inkaso.
 (3) Na účte 313 – Pohľadávky za eskontované cenné papiere sa účtujú pohľadávky za zmenky odovzdané banke na preplatenie do doby splatnosti zmenky, ako aj iné cenné papiere odovzdané na eskont banke. V prospech tohto účtu sa účtujú zmenky a iné cenné papiere bankou zinkasované,  zmenky a iné cenné papiere nezaplatené, ktoré boli vrátené bankou.
(4) Na účte 314 – Poskytnuté prevádzkové preddavky sa účtujú poskytnuté preddavky dodávateľom pred splnením zmluvy zo strany dodávateľa.
(5) Na účte 315 – Ostatné  pohľadávky sa účtujú ostatné pohľadávky z obchodných vzťahov, napríklad reklamácie voči dodávateľom. Na tomto účte sa účtujú aj pohľadávky, ktoré vzniknú účtovnej jednotke v súvislosti s nárokom na príspevky alebo na vrátenie poskytnutých prostriedkov podľa osobitného predpisu.)

§ 37	
Postup  účtovania  zmenky
(1) Zmenka ako cenný papier sa pri obstaraní oceňuje obstarávacou cenou a účtuje sa na účtoch 069 – Ostatný dlhodobý finančný majetok alebo 253 - Dlhové cenné papiere na obchodovanie alebo 257 – Ostatné realizovateľné cenné papiere.
(2) O zmenke ako platobnom prostriedku sa v účtovnej jednotke, ktorá je veriteľom, účtuje na účte 312 – Zmenky na inkaso. Obstarávacou cenou zmenky je hodnota pohľadávky. Hodnota účtu 312 – Zmenky na inkaso sa zvyšuje o dosahovaný úrokový výnos. V účtovnej jednotke, ktorá je dlžníkom, sa účtuje o tejto zmenke v prospech účtov 322 – Zmenky na úhradu alebo 478 – Dlhodobé zmenky na úhradu.
(3) Predaj zmenky ako platobného prostriedku sa účtuje v prospech účtu 312 – Zmenky na inkaso.
(4) Pri eskonte zmenky bankou sa zmenka prevedie na účet 313 – Pohľadávky za eskontované cenné papiere v ocenení menovitou hodnotou zníženou o diskont. Vzniknutý rozdiel sa účtuje vo vecnom a časovom rozlíšení v prospech výnosov 649 – Iné ostatné výnosy alebo na ťarchu účtu 549 – Iné ostatné náklady. V účtovnej jednotke, ktorá je veriteľom, sa súčasne účtuje jej záväzok voči banke v prospech účtu 232 – Eskontné úvery alebo 461 – Dlhodobé bankové úvery až do doby, keď zmenkový dlžník splatí eskontovanú zmenku.
(5) Ručenie neskorším majiteľom zmenky, ktoré vzniklo z titulu prevodov (indosamentu) zmenky, s výnimkou eskontu, sa účtuje na podsúvahových účtoch, a to od dňa prevodu do dňa splatnosti zmenky. Ručenie sa znižuje o splatné sumy pri čiastočnom splácaní. 

§ 38	
Postup účtovania derivátov a repo obchodov

(1)	 Deriváty sa účtujú na podsúvahových účtoch a súvahových účtoch od dňa dohodnutia obchodu do dňa posledného vyrovnania, ukončenia, uplatnenia práva, predaja alebo spätného nákupu. Dňom dohodnutia obchodu je deň uzavretia zmluvy. 
(2)	 Pohľadávky a záväzky vykazované v súvahe sa na analytických účtoch členia podľa jednotlivých derivátov. Pri pevných termínových operáciách zmeny reálnej hodnoty sa účtujú ako pohľadávka alebo záväzok  na účte 373 – Pohľadávky a záväzky z pevných termínových operácií. Pri opciách sa účtuje zaplatená opčná prémia na samostatnom analytickom účte k účtu 378-Iné pohľadávky a prijatá opčná prémia sa účtuje na samostatnom analytickom účte k účtu 379-Iné záväzky. Na týchto účtoch sa tiež účtujú  zmeny reálnych hodnôt opcií alebo pevných termínových operácií.
(3)	 Ak je derivát klasifikovaný ako derivát na obchodovanie, účtuje sa ku dňu zostavenia účtovnej závierky zmena reálnej hodnoty na samostatných analytických účtoch k účtom 549-Iné ostatné náklady a 649-Iné ostatné výnosy so súvzťažným zápisom s účtami 373, 378 a 379.
(4)	 Ak  sa nakúpená kúpna opcia uplatní,   o opčnú prémiu sa zvyšuje obstarávacia cena nadobudnutého majetku, s výnimkou menovej opcie. Ak sa opcia neuplatní, opčná prémia sa účtuje  na ťarchu účtu 549 – Iné ostatné náklady. Nákup opcie sa účtuje v prospech samostatného analytického účtu k účtu 378 – Iné pohľadávky a na ťarchu účtu 549 – Iné ostatné náklady. Predaj opcie sa účtuje v prospech účtu 649 – Iné ostatné výnosy so súvzťažným zápisom na samostatnom analytickom účte k účtu 379 – Iné záväzky.
(5) Ako cenný papier poskytnutý alebo požičaný v repo obchodoch možno účtovať cenný papier určený na obchodovanie, realizovateľný cenný papier  alebo cenný papier držaný do splatnosti.
(6) Cenné papiere poskytnuté alebo cenné papiere požičané v repo obchodoch sa účtujú na samostatných analytických účtoch k príslušným syntetickým účtom, na ktorých sa  účtovali pred požičaním alebo poskytnutím v repo obchodoch a oceňujú sa spôsobom použitým pred ich požičaním alebo poskytnutím v repo obchodoch.
(7) Cenné papiere prijaté alebo cenné papiere požičané v repo obchodoch vrátane tých, ktoré sú následne poskytnuté v repo obchodoch alebo sú požičané, sa vykazujú na podsúvahových účtoch.
§ 39	
Postup účtovania záväzkov
(1) Na účte 321 – Dodávatelia sa účtuje záväzok voči účtovnej jednotke, ktorá je dodávateľom pri vzniku záväzku v obchodných záväzkových vzťahov. Neúčtujú sa tu záväzky zmenkové. 
(2) Na účte 322 – Zmenky na úhradu sa účtujú zmenky vedené v účtovnej jednotke a akceptované cudzie zmenky pri ich použití na uspokojenie záväzku voči účtovnej jednotke, ktorá je dodávateľom, kde zmenkový záväzok pre účtovnú jednotku je kratší ako jeden rok.
(3) Na účte 323 – Krátkodobé rezervy sa účtujú rezervy s predpokladanou dobou vyrovnania pri vzniku najviac jeden rok,  napríklad za nevyčerpané dovolenky vrátane sociálneho poistenia a zdravotného poistenia, reklamácie a nevyfakturované dodávky, ak je neurčité časové vymedzenie alebo  výška záväzku.
(4) Na účte 324 – Prijaté preddavky sa účtujú prijaté krátkodobé preddavky účtovnej jednotky, od odberateľov pred splnením jej  záväzku.
(5) Na účte 325 – Ostatné záväzky sa účtujú krátkodobé záväzky z obchodných vzťahov, napríklad uplatnené reklamácie odberateľmi. Na tomto účte sa účtujú aj záväzky, ktoré vzniknú účtovnej jednotke v súvislosti s poskytnutím príspevkov alebo vrátenie poskytnutých prostriedkov podľa osobitného predpisu.40)
(6) Na účte 326 – Nevyfakturované dodávky sa účtujú položky neúčtované ako obvyklé záväzky, napríklad nevyfakturované dodávky, prijaté služby, ak je účtovnej jednotke na základe zmluvy, dodacieho listu alebo iného dokladu známa výška záväzku. Ku dňu, ku ktorému sa zostavuje účtovná závierka, sa účtuje upravujúci závierkový účtovný prípad, napríklad, ak na základe účtovného dokladu účtovná jednotka získala informáciu o výške záväzku a obstarávacej cene majetku, ktorý bol obstaraný do dňa, ku ktorému sa zostavuje účtovná závierka.
§ 40	
Zúčtovanie so zamestnancami, Sociálnou poisťovňou a zdravotnými poisťovňami
(1) Na účte 331 – Zamestnanci sa účtujú záväzky z pracovnoprávnych alebo  iných obdobných vzťahov voči zamestnancom alebo iným fyzickým osobám a ich zúčtovanie. Analytická evidencia sa vedie podľa jednotlivých zamestnancov na mzdových listoch.
(2) Na účte 333 – Ostatné záväzky voči zamestnancom sa účtujú rôzne záväzky voči zamestnancom, napríklad nárok zamestnancov na náhradu cestovných výdavkov, ak sa priamo nepreplácajú.
(3) Na účte 335 – Pohľadávky voči zamestnancom sa účtujú rôzne pohľadávky voči zamestnancom, napríklad poskytnuté preddavky na cestovné výdavky, preddavky na vyúčtovanie a uplatnenie náhrad voči zamestnancom.
(4) V prospech účtu 336 – Zúčtovanie so Sociálnou poisťovňou a zdravotnými poisťovňami sa účtujú záväzky zo sociálneho poistenia a starobného dôchodkového sporenia voči Sociálnej poisťovni a príslušnej zdravotnej poisťovni, vo výške ustanovenej osobitným predpisom) a sumy dobrovoľne  hradenej zamestnávateľom, a to so súvzťažnými zápismi buď na ťarchu účtu 524 – Zákonné sociálne poistenie a zdravotné poistenie alebo na ťarchu účtu 525 – Ostatné sociálne poistenie. Suma poistného a príspevku hradená zamestnancom sa účtujú na ťarchu účtu 331 – Zamestnanci.

§ 41	
Zúčtovanie daní a dotácií
(1) Na účte 341 – Daň z príjmov sa účtujú platené preddavky na daň z príjmov v priebehu účtovného obdobia. Pri uzatváraní účtovných kníh sa na tomto účte účtuje záväzok účtovnej jednotky za splatné dane voči daňovému úradu za zdaňovacie obdobie podľa daňového priznania so súvzťažným zápisom na ťarchu účtu 591 – Daň z príjmov.
(2) Na účte 342 – Ostatné priame dane sa účtuje daň z príjmov podľa osobitného predpisu). 
(3) V prospech účtu 343 – Daň z pridanej hodnoty sa účtuje daňová povinnosť účtovnej jednotky z dodania tovaru a z dodania služby). Na ťarchu účtu 343 – Daň z pridanej hodnoty sa účtuje právo účtovnej jednotky na odpočítanie dane z pridanej hodnoty. Na účte 343 – Daň z pridanej hodnoty sa účtuje o doklade o oprave základu dane z pridanej hodnoty pri znížení daňovej povinnosti alebo zvýšení daňovej povinnosti. V prospech účtu 343 – Daň z pridanej hodnoty sa účtuje daňová povinnosť účtovnej jednotky z dodania tovaru so súvzťažným zápisom na príslušný účet v účtovej triede 0 alebo účtovej  triede 1 v účtovnej jednotke, ktorá je povinná sa registrovať pre daň z pridanej hodnoty podľa osobitného predpisu).
 (4) Pri prijatí služby, pri ktorej nevzniká právo na odpočítanie dane z pridanej hodnoty podľa osobitného predpisu), sa daň z pridanej hodnoty účtuje v prospech príslušného účtu záväzkov so súvzťažným zápisom na ťarchu príslušného účtu nákladov.
(5) Pri nadobudnutí majetku, ktorým je tovar podľa osobitného predpisu), pri ktorom nevzniká účtovnej jednotke právo na odpočítanie dane z pridanej hodnoty podľa osobitného predpisu45), sa daň z pridanej hodnoty účtuje na príslušný účet  majetku.
(6) Na účte 345 – Ostatné dane a poplatky sa účtuje 
a)	v prospech účtu podľa daňových dokladov daňová povinnosť účtovnej jednotky zo spotrebných daní za zdaňovacie obdobie voči colnému úradu, a to so súvzťažným zápisom na ťarchu účtov 311 – Odberatelia, 315 – Ostatné pohľadávky, 335 – Pohľadávky voči zamestnancom, 378 – Iné pohľadávky alebo na ťarchu účtov v účtových triedach 0, 1 a 5, ak sa zdaniteľné plnenie uskutočnilo pre vlastnú potrebu účtovnej jednotky alebo pri bezodplatnom plnení v prospech iných osôb,  
b)	na ťarchu účtu odvod dane alebo preddavkové pevné sumy a vyrovnanie daňovej povinnosti zo spotrebných daní,
c)	na ťarchu účtu podľa daňových dokladov nárok na vrátenie dane za zdaňovacie obdobie voči colnému úradu so súvzťažným zápisom v prospech účtov  321 – Dodávatelia, 325 – Ostatné záväzky, 379 – Iné záväzky, 474 – Záväzky z nájmu, 479 – Ostatné dlhodobé záväzky,
d)	tak, aby sa pri účtovaní spotrebných daní na  podklade tohto účtu preukázal colnému úradu, v nadväznosti na daňové priznanie daňový záväzok za zdaňovacie obdobie, nárok  na vrátenie dane za zdaňovacie obdobie, zúčtovanie spotrebných daní, ktorým sa vyjadrí celkový výsledný vzťah voči colnému úradu za zdaňovacie obdobie,
e)	aj daň vo vzťahu k príslušným daňovým predpisom, napríklad daň z motorových vozidiel a daň z nehnuteľností,
f)	poplatky v analytickom členení podľa príslušného prijímateľa poplatkov,  so súvzťažným zápisom na ťarchu účtu 538 – Ostatné dane a poplatky.
(7) Na ťarchu účtu 346 – Dotácie a ostatné zúčtovanie so štátnym rozpočtom sa účtuje priznanie štátnych dotácií  so súvzťažným zápisom v prospech účtu 691 – Dotácie, okrem priznania štátnych  dotácií na obstaranie dlhodobého majetku, ktoré sa účtuje v prospech účtu 384 – Výnosy budúcich období. V prospech účtu 346 – Dotácie a ostatné zúčtovanie so štátnym rozpočtom sa účtuje príjem štátnych dotácií so súvzťažným zápisom na ťarchu účtu 221 – Bankové účty. V prospech účtu 346 – Dotácie a ostatné zúčtovanie so štátnym rozpočtom sa účtuje preplatok štátnych dotácií, povinnosť vrátiť štátnu dotáciu alebo jej časť, ak bola porušená finančná disciplína, súvzťažne s účtom 384 – Výnosy budúcich období alebo 691 – Dotácie podľa toho, o akú dotáciu ide. Na tomto účte sa účtujú aj ostatné záväzky voči štátnemu rozpočtu.
(8) Na ťarchu účtu 348 - Dotácie a zúčtovanie s rozpočtami územnej  samosprávy sa účtuje o priznaní miestnych dotácií poskytovaných z rozpočtu obce alebo z rozpočtu vyššieho územného celku; o priznaní miestnych dotácií sa účtuje v prospech účtu 691 – Dotácie, okrem priznania miestnych dotácií na obstaranie dlhodobého majetku, ktoré sa účtuje v prospech účtu 384 – Výnosy budúcich období. V prospech účtu 348 – Dotácie a  zúčtovanie s rozpočtami územnej  samosprávy sa účtuje preplatok miestnych dotácií, povinnosť vrátiť miestnu dotáciu alebo jej časť, ktorá nebola použitá alebo bola neoprávnene použitá a ostatné záväzky finančného charakteru s rozpočtami územnej samosprávy, súvzťažne s účtom 691 – Dotácie  alebo 384 – Výnosy budúcich období, ak ide o miestnu dotáciu na dlhodobý majetok.
(9) Ku dňu, ku ktorému sa zostavuje účtovná závierka, sa účtuje o priznaní dotácie uvedenej v odsekoch 7 a 8, a to v časovej a vecnej súvislosti s účtovným obdobím, na ktoré sa priznanie takýchto dotácií vzťahuje, ak je už uzatvorená zmluva o ich poskytnutí.
§ 42	
Účtovanie pohľadávok voči združeniu
Na účte 358 - Pohľadávky voči združeniu sa účtujú pohľadávky účtovnej jednotky pri združovaní, pri ktorom nevznikne právnická osoba).  Na tomto účte sa neúčtujú pohľadávky účtovnej jednotky, ak je jeden  z účastníkov určený ako správca združenia. 
§ 43	
Záväzky voči združeniu a
záväzky z upísaných nesplatených cenných papierov  a  vkladov

(1) Na účte 368 – Záväzky voči účastníkom združení sa účtujú záväzky účtovnej jednotky pri združovaní, pri ktorom nevznikne samostatná právnická osoba47).  Na tomto účte sa neúčtujú záväzky účtovnej jednotky, ak je jeden  z účastníkov určený ako správca združenia.
(2) Na účte 367 – Záväzky z upísaných nesplatených cenných papierov a vkladov sa účtujú záväzky účtovnej jednotky, ako akcionára alebo spoločníka obchodnej spoločnosti, za prevzaté a doteraz nezaplatené akcie alebo dočasné listy a nesplatené vklady do obchodných spoločností. 
§ 44	
Účtovanie iných pohľadávok  a  záväzkov
(1) Na účte 375 – Pohľadávky z dlhopisov emitovaných účtovnou jednotkou sa účtuje v účtovnej jednotke, ktorou je emitent dlhopisov,
a)	na ťarchu účtu upísanie dlhodobých dlhopisov súvzťažným zápisom na účte 473 - Vydané dlhopisy a upísanie krátkodobých dlhopisov so súvzťažným  zápisom na  účte 241 - Krátkodobé dlhopisy emitované účtovnou jednotkou,
b)	v prospech účtu splácanie dlhopisov a odkúpenie neprevoditeľných dlhopisov znejúcich na meno, pred uplynutím doby ich splatnosti, podľa podmienok emisie, so súvzťažným zápisom na  účte 255 – Vlastné dlhopisy.
(2) Na účtoch 378 - Iné pohľadávky a 379 - Iné záväzky sa účtujú krátkodobé pohľadávky a krátkodobé záväzky, ktoré sa neúčtujú na účtoch pohľadávok a záväzkov uvedených v § 36 až 43 a v odseku 1, napríklad sa na týchto účtoch účtuje
a)	pohľadávka z dôvodu náhrady škody od zodpovednej osoby so súvzťažným zápisom v prospech účtu 649 - Iné ostatné výnosy, 
b)	záväzok zo zodpovednosti za spôsobenú škodu so súvzťažným zápisom na ťarchu účtu 548 - Manká a škody,
c)	záväzok voči colným orgánom z dôvodu cla, dane z pridanej hodnoty a záväzok zo spotrebných daní pri dovoze; v analytickej evidencii sa oddelene účtuje clo, daň z pridanej hodnoty a jednotlivé spotrebné dane pri dovoze; v nadväznosti na daňové priznanie k dani z pridanej hodnoty a ku spotrebnej dani sa účtuje v analytickej evidencii k účtu 379 – Iné záväzky, aby sa umožnilo preukázanie platenie dane z pridanej hodnoty a spotrebných daní a nárok na odpočet dane z pridanej hodnoty a vrátenia spotrebných daní, 
d)	pohľadávka alebo záväzok voči členom orgánov účtovnej jednotky, napríklad preddavok na cestovné,
e)	podpora zo štátneho fondu podľa osobitného predpisu).
§ 45	
Účty časového rozlíšenia
(1) Na účtoch 381 - Náklady budúcich období, 383 - Výdavky budúcich období, 384 - Výnosy budúcich období, 385 - Príjmy budúcich období sa časovo rozlišujú náklady a výnosy, ktorých výška, dôvod ich vzniku a účtovné obdobie je účtovnej jednotke známe.
(2) Účty časového rozlíšenia podliehajú dokladovej inventúre a pri inventarizácii sa posudzuje ich výška a odôvodnenosť.
(3) Časovo sa nerozlišujú  pokuty,  penále, úroky z omeškania,  manká a škody.
(4) Na účte  381 - Náklady budúcich období sa účtujú výdavky bežného obdobia, ktoré sa týkajú nákladov v budúcich obdobiach, napríklad náklady na zaradenie väčšieho rozsahu drobného dlhodobého majetku do používania v dôsledku rozšírenia vybavenia, vopred platené nájomné, predplatné. Účtovanie nákladov budúcich období na príslušný účet nákladov sa vykoná v účtovnom období, s ktorým náklady vecne a časovo súvisia.
(5) Na účte 383 - Výdavky budúcich období sa účtujú náklady, ktoré s bežným účtovným obdobím súvisia, avšak výdavok na ne sa doteraz neuskutočnil. Účtujú sa len sumy, pri ktorých je známe, že sa v budúcich obdobiach vynaložia na príslušný účel a v určitej výške. Účtuje sa tu napríklad nájomné platené pozadu.
(6) Na účte 384 - Výnosy budúcich období sa účtujú príjmy v bežnom účtovnom období, ktoré hospodársky patria do výnosov v budúcich obdobiach, so súvzťažným zápisom na ťarchu príslušného účtu účtovej skupiny 01, 02, 21, 22 alebo na ťarchu príslušného účtu účtovej triedy 6 – Výnosy z činnosti, ak sa už na tieto účty účtovalo, napríklad 
a) prijaté členské príspevky a iné príspevky, ktoré sa týkajú budúcich období,
b) vopred prijaté nájomné,
c) vopred prijaté sumy paušálov na zabezpečenie servisných služieb,
d) prijatý finančný dar na obstaranie dlhodobého nehmotného majetku a dlhodobého hmotného majetku odpisovaného, ktorý bude účtovná jednotka používať na vlastnú činnosť,
e) bezodplatne nadobudnutý dlhodobý hmotný majetok odpisovaný alebo dlhodobý nehmotný majetok.
(7) Zúčtovanie výnosov budúcich období sa vykoná v období, s ktorým časovo rozlíšené výnosy vecne súvisia.
(8) Prijaté dotácie na obstaranie dlhodobého  hmotného majetku odpisovaného sa účtujú na ťarchu účtu 384 – Výnosy budúcich období a v prospech účtu 691 – Dotácie v časovej a vecnej súvislosti s účtovaním odpisov dlhodobého majetku, na obstaranie ktorého bola dotácia poskytnutá, od doby uvedenia tohto majetku do používania. Ak sa dotácia čerpá počas viacerých účtovných období, účtuje sa  v prospech účtu 384 – Výnosy budúcich období a až v časovej a vecnej súvislosti s účtovaním nákladov vynaložených na príslušný účel,  sa účtuje v prospech účtu 691 – Dotácie. Dotácie na nákup pozemku, ktorých poskytnutie je podmienené výstavbou na tomto pozemku, sa rozpustia do výnosov počas určenej doby odpisovania stavby.
(9) Prijatý finančný dar na obstaranie dlhodobého hmotného majetku odpisovaného  a dlhodobého nehmotného majetku sa účtuje na ťarchu účtu 384 – Výnosy budúcich období a v prospech účtu 649 – Iné ostatné výnosy v časovej a vecnej súvislosti s účtovaním odpisov dlhodobého majetku, na obstaranie ktorého bol finančný dar poskytnutý, od doby uvedenia tohto majetku do používania.

(10) Na účet 385 - Príjmy budúcich období sa účtujú výnosy, ktoré súvisia s bežným účtovným obdobím a doteraz sa neúčtovali ako pohľadávky.
§ 46	
Opravná položka k zúčtovacím vzťahom, vnútorné zúčtovanie a spojovací účet 
(1) Na účte 391 – Opravná položka k pohľadávkam sa účtuje tvorba a zúčtovanie opravnej položky k pohľadávkam. Tvorba opravnej položky k pohľadávkam sa účtuje v prospech účtu 391 – Opravná položka k pohľadávkam so súvzťažným zápisom na ťarchu účtu 558 – Tvorba a zúčtovanie ostatných opravných položiek alebo 559 – Tvorba a zúčtovanie zákonných opravných položiek. Zúčtovanie opravnej položky z dôvodu vyradenia pohľadávky z účtovníctva sa účtuje na ťarchu účtu 391 – Opravná položka k pohľadávkam  so súvzťažným zápisom v prospech príslušného účtu pohľadávok. Zúčtovanie opravnej položky z dôvodu úplného alebo čiastočného zániku opodstatneného predpokladu trvania zníženia hodnoty pohľadávky sa účtuje v zaniknutej sume na ťarchu účtu 391 – Opravná položka k pohľadávkam so súvzťažným zápisom v prospech účtu  558 – Tvorba a zúčtovanie ostatných opravných položiek alebo 559 – Tvorba a zúčtovanie zákonných opravných položiek.
(2) Na účte 395 - Vnútorné zúčtovanie sa účtujú vzťahy medzi jednotlivými organizačnými útvarmi účtovnej jednotky v závislosti na organizácií účtovníctva účtovnej jednotky. Pri uzavieraní účtovných kníh sa nevykazuje na tomto účte zostatok.
(3) Na účte 396 - Spojovací účet pri združení sa účtujú účtovné prípady pri združovaní, pri ktorom nevzniká právnická osoba a jeden z účastníkov tohto združenia je poverený správou peňazí alebo iných vecí poskytnutých na účely združenia. Na tomto účte sa účtuje u správcu združenia a jednotlivých účastníkoch združenia o vložených prostriedkoch a o operáciách združenia; pričom u jednotlivých účastníkov združenia sa účtuje o ich podiele na majetku, záväzkoch, výnosoch a nákladoch združenia.

ÚČTOVÁ TRIEDA   4 -  imanie,   fondy   a   dlhodobÉ  záväzky
§ 47	

   V účtovej triede 4 sa účtujú
a) základné imanie, fondy tvorené podľa osobitného predpisu), oceňovacie rozdiely,
b) fondy tvorené zo zisku,
c)  výsledok hospodárenia minulých rokov a výsledok hospodárenia v schvaľovaní,
d) rezervy,
e) dlhodobé bankové úvery,
 f) dlhodobé záväzky.
§ 48	
imanie
 (1) V prospech účtu 411 – Základné imanie sa účtujú najmä 
a) nadačné imanie nadácií a jeho zvýšenie,
b) vklady zakladateľov pri založení účtovnej jednotky,
c) zvýšenie imania,
d) prevody zdrojov z fondov účtovnej jednotky zachytených na účtoch účtovej skupiny  41 alebo 42 pri ich použití na nadobudnutie dlhodobého majetku, 
e) prebytok  dlhodobého hmotného majetku neodpisovaného,
f) prevod zisku alebo jeho časti, dosiahnutého za minulé účtovné obdobie z účtu 431 – Výsledok hospodárenia v schvaľovaní  alebo z účtu 428 – Nevysporiadaný výsledok hospodárenia minulých rokov,
g) prevod zdrojov pri zrušení alebo znížení fondov.
 (2) Na ťarchu účtu 411 – Základné imanie  sa účtujú najmä
a)  zníženie imania účtovnej jednotky,
b) prevod straty vzniknutej za minulé účtovné obdobia z účtu 431 – Výsledok hospodárenia v schvaľovaní  alebo z účtu 428 – Nevysporiadaný výsledok hospodárenia minulých rokov najviac do výšky zostatku vykázaného na účte 411 – Základné imanie.
(3) Osobitne sa na analytických účtoch  účtu 411 – Základné imanie vedie
a) nadačné imanie a ostatný majetok nadácie u nadácií,
b) prioritný majetok a vklady jednotlivých zakladateľov u neziskových organizácií poskytujúcich všeobecne prospešné služby,
c) vklad  zakladateľov u  ostatných neziskových účtovných jednotiek neuvedených v písmenách a) a b).
 (4) Zmena reálnej hodnoty podielového cenného papiera a podielu v obchodnej spoločnosti sa účtuje v prospech alebo na ťarchu účtu 414 – Oceňovací rozdiel z precenenia majetku a záväzkov so súvzťažným zápisom na vecne príslušný účet účtovej skupiny 06 – Dlhodobý finančný majetok. Na tomto účte sa účtuje aj zmena reálnej hodnoty dlhových realizovateľných cenných papierov. Okrem tvorby oceňovacieho rozdielu sa na tomto účte účtuje aj  jeho rozpustenie, a to opačným účtovným zápisom ako jeho tvorba.
  (5) Na účte 415 – Oceňovacie rozdiely z kapitálových účastín sa účtuje kladný alebo záporný rozdiel medzi uznaným ocenením a účtovným ocenením vecného vkladu pri jeho vložení do obchodnej spoločnosti. Účtuje sa tu tiež zvýšenie alebo zníženie hodnoty cenného papiera a podielu pri zvyšovaní základného imania obchodnej spoločnosti z majetku prevyšujúceho toto imanie alebo pri znižovaní základného imania. Príslušná časť zostatku tohto účtu sa účtuje na účte 549 – Iné ostatné náklady alebo na účte 649 – Iné ostatné výnosy pri predaji alebo inom úbytku príslušných cenných papierov a podielov. Oceňovací rozdiel z kapitálových účastín je dočasný rozdiel a okrem jeho tvorby sa na účte 415 – Oceňovacie rozdiely z kapitálových účastín účtuje aj jeho rozpustenie.  
§ 49	
Fondy účtovnej jednotky
  (1) Tvorba fondov podľa osobitných predpisov49) sa účtuje v prospech účtu 412 – Fondy tvorené podľa osobitných predpisov a na ťarchu účtov 211 – Pokladnica, 221 – Bankové účty  alebo 315 – Ostatné pohľadávky, ak sa účtuje aj o nároku na jeho tvorbu.
  (2) V účtovnej jednotke, ktorou je nadácia, sa účtuje použitie prostriedkov nadačného fondu na ťarchu účtu 412 – Fondy tvorené podľa osobitných predpisov so súvzťažným zápisom na účet
a) 221 – Bankové účty alebo 325 – Ostatné záväzky ako použitie na účel, na ktorý bol zriadený,
b) 656 – Výnosy z použitia fondu  ako odmena nadácie, ak bola dohodnutá.
  (3) V účtovnej jednotke, ktorou je spoločenstvo vlastníkov bytov a nebytových priestorov, sa účtuje použitie fondu prevádzky, údržby a opráv na ťarchu účtu 412 – Fondy tvorené podľa osobitných predpisov so súvzťažným zápisom na účet  656 – Výnosy z použitia fondu ako použitie na účel, na ktorý bol tvorený.
  (4) V účtovnej jednotke, ktorou je verejná vysoká škola, sa účtuje použitie štipendijného fondu a fondu na podporu  štúdia študentov so zdravotným postihnutím na ťarchu účtu 412 – Fondy tvorené podľa osobitných predpisov so súvzťažným zápisom na účet  211 – Pokladnica, 221 – Bankové účty alebo 325 – Ostatné záväzky.
  (5) V účtovnej jednotke, ktorou je verejná vysoká škola, sa účtuje tvorba fondu reprodukcie v prospech účtu 413 – Fond reprodukcie so súvzťažným zápisom na účet  
a) 411 – Základné imanie vo výške ustanovenej osobitným predpisom),
b) 556 – Tvorba fondov  vo výške ustanovenej osobitným predpisom),
c) 221 – Bankové účty alebo 315 – Ostatné pohľadávky vo výške ustanovenej osobitným predpisom).
  (6) V účtovnej jednotke, ktorou je verejná vysoká škola, sa účtuje použitie fondu reprodukcie na ťarchu účtu 413 – Fond reprodukcie so súvzťažným zápisom v prospech účtu
a) 411 – Základné imanie, ak sa obstaráva  z prostriedkov fondu  reprodukcie dlhodobý majetok vrátane jeho technického zhodnotenia,
b) 411 – Základné imanie, ak sa obstaráva z úveru na nákup dlhodobého majetku vrátane jeho technického zhodnotenia, vo výške splátky úveru. 
(7)  V účtovnej jednotke, ktorou je neinvestičný fond, sa účtujú poskytnuté finančné prostriedky na ťarchu účtu 412 so súvzťažným zápisom na účet
a) 221 – Bankové účty alebo 325 – Ostatné záväzky ako použitie na účel, na ktorý bol zriadený,
b) 656 – Výnosy z použitia fondov  ako odmena neinvestičného fondu, ak bola dohodnutá.
  (8) Na účtoch účtovej skupiny 42 - Fondy  tvorené zo zisku sa účtuje stav a pohyb účelových fondov tvorených zo zisku, a to
a) 421 – Rezervný fond,
b) 423 - Fondy tvorené  zo zisku,
c) 427 – Ostatné fondy.
(9) V prospech účtov účtovej skupiny 42 – Fondy tvorené zo zisku sa účtuje prevod zisku dosiahnutého za minulé účtovné obdobia po jeho zdanení so súvzťažným zápisom na ťarchu účtu 431 - Výsledok hospodárenia v schvaľovaní alebo účtu 428 – Nevysporiadaný výsledok hospodárenia minulých rokov. Na ťarchu účtov účtovej skupiny 42 – Fondy tvorené zo zisku sa účtuje prevod straty vzniknutej za minulé účtovné obdobia so súvzťažným zápisom v prospech účtu 431 – Výsledok hospodárenia v schvaľovaní alebo účtu 428 – Nevysporiadaný výsledok hospodárenia minulých rokov.
(10) Použitie zdrojov fondov sa účtuje na ťarchu účtovej skupiny 42 – Fondy tvorené zo zisku a v prospech
a) účtu 411 – Základné imanie, ak sa obstaráva z prostriedkov fondu dlhodobý majetok alebo jeho technické zhodnotenie, o ktoré sa zvýši cena dlhodobého majetku,
b) účtu 656 – Výnosy z použitia fondu, ak sa obstaráva z prostriedkov fondu krátkodobý majetok alebo sa hradia prevádzkové výdavky.
 (11) Na účte 428 – Nevysporiadaný výsledok hospodárenia minulých rokov sa účtujú okrem iných skutočností ustanovených týmto opatrením aj opravy významných chýb minulých účtovných období a rozdiely zo zmien použitých účtovných metód a účtovných zásad podľa § 7 ods. 3 zákona.
(12) Na účte 431 – Výsledok hospodárenia v schvaľovaní sa účtuje rozdelenie účtovného zisku alebo usporiadanie účtovnej straty. Pri uzavieraní účtovných kníh sa nevykazuje na tomto účte zostatok.
§ 50	
Rezervy
(1) Na účte 451 – Zákonné rezervy sa účtuje tvorba, použitie a zrušenie  dlhodobých rezerv, ktorých tvorba vyplýva z osobitného predpisu). Analytické účty sa vedú podľa jednotlivých druhov rezerv.
(2) Na účte 459 – Ostatné rezervy sa účtuje tvorba, použitie a zrušenie ostatných dlhodobých rezerv.
§ 51	
Dlhodobé bankové úvery a záväzky
(1) Na účte 461 – Dlhodobé bankové úvery sa účtujú bankové  úvery,  ktorých dohodnutá doba splatnosti je dlhšia ako jeden rok. Rovnako sa na tomto účte účtujú 	 dlhodobé bankové  úvery, ktoré  sa  poskytujú  pri eskonte zmeniek. Analytické účty sa vedú podľa jednotlivých úverov poskytnutých účtovnej jednotke a podľa jednotlivých bánk.
(2) V prospech účtu 472 – Záväzky zo sociálneho fondu sa účtuje tvorba sociálneho fondu podľa osobitného predpisu)  so súvzťažným zápisom na ťarchu účtu 527 - Zákonné sociálne náklady. Ďalšie zdroje sociálneho fondu podľa osobitného predpisu) sa účtujú v prospech účtu 472 – Záväzky zo sociálneho fondu a na ťarchu účtu 221 - Bankové účty. Príspevok zamestnávateľa  podľa osobitného predpisu)  sa účtuje v prospech účtu 472 – Záväzky zo sociálneho fondu a na ťarchu účtu 431 - Výsledok hospodárenia v schvaľovaní. 
(3) Na účte 473 – Vydané dlhopisy sa účtujú v účtovnej jednotke, ktorou je emitent, vydané dlhopisy vo výške emisie súvzťažne s účtom 375 – Pohľadávky z dlhopisov emitovaných účtovnou jednotkou.
(4) Na účte 474 – Záväzky z nájmu sa v účtovníctve nájomcu účtujú dlhodobé záväzky z nájmu majetku vrátane finančného prenájmu.
(5) Na účte 475 - Dlhodobé prijaté preddavky sa účtujú preddavky prijaté od odberateľov pred splnením záväzku voči odberateľovi.
(6) Na účte 476 – Dlhodobé nevyfakturované dodávky sa účtujú položky neúčtované ako obvyklé záväzky s dobou splatnosti dlhšou ako jeden rok, napríklad nevyfakturované dodávky, poskytnuté služby, ak účtovnej jednotke na základe zmluvy, dodacieho listu alebo iného dokladu nie je známa presná výška záväzku.
(7) Na účte 478 - Dlhodobé zmenky na úhradu sa účtujú zmenky emitované účtovnou jednotkou a cudzie zmenky akceptované účtovnou jednotkou.
(8) Na účte 479 - Ostatné dlhodobé záväzky sa účtujú ostatné dlhodobé záväzky, pre ktoré nie je v účtovej skupine 47 - Dlhodobé záväzky určený samostatný syntetický účet.

ÚČTOVÁ TRIEDA 5 - NÁKLADY NA ČINNOSŤ 
§ 52	

(1) Na ťarchu účtovej triedy 5 – Náklady na činnosť sa účtujú náklady vynaložené na činnosť účtovnej jednotky narastajúcim spôsobom od začiatku účtovného obdobia.
(2) Na účtoch účtovej triedy 5 sa neúčtujú externé náklady vynaložené na obstaranie dlhodobého majetku a finančného majetku. 
(3) Na jednotlivé syntetické účty účtovej triedy 5  sa môžu účtovať ďalšie náklady, ktoré svojou povahou zodpovedajú ekonomickej náplni týchto účtov.
(4) Ak vo vyúčtovacích faktúrach za prijaté služby alebo v nákladoch účtovaných podľa iných dokladov sú zahrnuté aj sumy, ktoré nepatria do nákladov účtovnej jednotky, napríklad súkromné telefonické hovory, prepravné, nájomné, elektrický prúd, v  účtovnej jednotke sa postupuje takto:
a) ak sa zistia pred účtovaním príslušných vyúčtovacích faktúr pohľadávky, ktoré majú uhradiť zamestnanci alebo iné účtovné jednotky, sumy týchto pohľadávok sa účtujú priamo na príslušné účty v účtovej triede 3 - Zúčtovacie vzťahy, 
b) ak sa nezistia sumy pohľadávok podľa písmena a) pred účtovaním príslušných vyúčtovacích faktúr, účtujú sa na príslušnom účte v účtovej triede 5 - Náklady na činnosť; o dodatočne prijaté náhrady alebo pohľadávky, na účtoch v účtovej triede 3 – Zúčtovacie vzťahy, sa znížia účtované náklady v účtovej triede 5 - Náklady na činnosť.
(5) V účtovnej jednotke možno podľa potrieb riadenia podrobnejšie analyticky členiť náklady v účtovej triede 5.
(6) Inventarizačné rozdiely podľa § 30 ods. 5 zákona sa účtujú podľa § 30 ods. 7 zákona vždy do nákladov alebo výnosov s výnimkou
a)	 schodku pokladničnej hotovosti a cenín, ktoré sa účtujú ako pohľadávka voči hmotne zodpovednej osobe,
b)	 chýbajúcich cenných papierov, keď sa úbytok z tohto dôvodu účtuje v oddelenej analytickej evidencii "Cenné papiere v umorovacom konaní" a začne sa  umorovacie konanie,
c)	 prebytku dlhodobého hmotného majetku a dlhodobého nehmotného majetku, ktorý sa účtuje na ťarchu účtu účtovej skupiny 01 alebo 02 a v prospech účtu účtovej skupiny 07 alebo 08; neodpisovaný dlhodobý hmotný majetok sa zaúčtuje  na ťarchu účtu účtovej skupiny 03 – Dlhodobý hmotný majetok – neodpisovaný a v prospech účtu  411 – Základné imanie.
(7) Stavy účtov v účtovej triede 5 sa pri uzavieraní účtovných kníh prevádzajú na ťarchu účtu 710 – Účet ziskov a strát.

§ 53	
 Spotrebované nákupy
(1)	 Na účtoch účtovej skupiny 50 – Spotrebované nákupy sa účtuje spôsobom A alebo spôsobom B.
(2)	 Pri použití spôsobu A účtovania zásob sa
a) v priebehu účtovného obdobia spotrebovávané položky materiálu účtujú na ťarchu účtov 501 - Spotreba materiálu a 504 - Predaný tovar so súvzťažným zápisom v prospech účtov zásob,
b) pri uzavieraní účtovných kníh prípadné rozdiely medzi fyzickým stavom zásob zistených pri inventarizácii a účtovným stavom na príslušných účtoch zásob účtujú podľa svojej povahy  podľa § 31 ods. 6 písm. d) a ods. 7 písm. c).  
(3) Pri použití spôsobu B účtovania zásob sa
a) v priebehu účtovného obdobia náklady, ktoré tvoria obstarávaciu cenu jednotlivých položiek nákupu, účtujú na ťarchu účtu 501 - Spotreba materiálu a 504 - Predaný tovar,
b) pri uzavieraní účtovných kníh účtuje podľa § 31 ods. 8 písm. b) a ods. 9 písm. b).
(4) Na účte 502 - Spotreba energie sa účtujú náklady, napríklad na elektrickú energiu,  paru, plyn a vodu. 
§ 54	
Služby
(1) Na účte 511 – Opravy a udržiavanie sa účtujú náklady za externé služby alebo výkony iných účtovných jednotiek. Na účte 512 – Cestovné sa účtujú cestovné náhrady podľa osobitného predpisu. )  
(2) Na účte 513 - Náklady na reprezentáciu sa účelovo účtujú náklady týkajúce sa reprezentácie a aj vlastné výkony, ktoré sa použijú na účely reprezentácie účtovnej jednotky.
(3) Na účte 518 - Ostatné služby sa účtuje drobný dlhodobý nehmotný majetok, o ktorom účtovná jednotka rozhodla, že nie je dlhodobým majetkom a ostatné služby ako napríklad nájomné, poštovné a poradenstvo.
§ 55	
Osobné náklady 
(1) Na účte 521 - Mzdové náklady sa účtujú hrubé mzdy zo závislej činnosti zamestnancov vrátane nepeňažných plnení, ako aj odmeny poskytované za prácu podľa osobitného predpisu.)  Do hrubej mzdy sa zahŕňa mzda poskytovaná v nepeňažnej forme, ak je súčasťou mzdy.
(2) Na účte 524 – Zákonné sociálne poistenie a zdravotné poistenie sa účtuje náklad účtovnej jednotky zo záväzku voči Sociálnej poisťovni a jednotlivým zdravotným poisťovniam podľa osobitných predpisov.)
(3) Na účte 525 – Ostatné sociálne poistenie sa účtuje náklad účtovnej jednotky z poistenia podľa osobitných predpisov.)
(4) Na účte 527 – Zákonné sociálne náklady sa účtuje odstupné, tvorba sociálneho fondu a obdobné náklady sociálneho charakteru podľa osobitných predpisov.)  
(5) Na účte 528 – Ostatné sociálne náklady sa účtuje aj odstupné a iné náklady sociálneho charakteru nad rámec ustanovený osobitnými predpismi61), napríklad poskytované podľa kolektívnej zmluvy.   

§ 56	
Dane a poplatky 
(1) V účtovej skupine 53 – Dane a poplatky sa účtujú dane, odvody a platby obdobného charakteru, ak je účtovná jednotka daňovníkom s výnimkou dane z príjmov, ktorá sa účtuje na ťarchu účtov účtovej skupiny 59 - Daň z príjmov.
(2) Na účte 538 - Ostatné dane a poplatky sa účtuje najmä
a) vrátenie rozdielu daní za minulé roky s výnimkou dane z príjmov, ak o tieto rozdiely daní už nemožno zvýšiť hodnotu dlhodobého hmotného majetku a dlhodobého nehmotného majetku, zásob, pohľadávok a podobne,
b) rozdiel spotrebnej dane vzťahujúcej sa na vlastnú spotrebu vybraných výrobkov podľa osobitných predpisov),
c) odvod za neplnenie povinného podielu zamestnávania občanov so zmenenou pracovnou schopnosťou, ktorý je zamestnávateľ povinný odviesť podľa osobitného predpisu). 
§ 57	
Ostatné náklady
(1) Na ťarchu účtu 541 - Zmluvné pokuty a penále  sa účtuje
a)	zmluvná pokuta a úrok z omeškania podľa osobitného predpisu,)  
b)	poplatok z omeškania podľa osobitného predpisu,)
c)	penále alebo iná sankcia zo zmluvných vzťahov, 
d)	postihová čiastka podľa osobitného predpisu,)
e)	odstupné podľa osobitného predpisu.)
(2) Na ťarchu účtu 542 - Ostatné pokuty a penále sa účtujú sumy záväzkov podľa príslušných dokladov. 
(3) Na ťarchu účtu 543 - Odpísanie pohľadávky sa účtuje odpísanie  pohľadávky pri trvalom upustení od  jej vymáhania,  postúpenie pohľadávky a odpísanie podľa osobitného predpisu.) Pred vyradením pohľadávky z účtovníctva sa zúčtuje vytvorená opravná položka k pohľadávke na ťarchu účtu 391 – Opravná položka k pohľadávkam so súvzťažným zápisom v prospech vecne príslušného účtu pohľadávky.
(4) Na ťarchu účtu 544 - Úroky sa účtuje podľa výpisu z banky úrok pri bankovom úvere alebo úroky podľa zmluvy, ak ide o pôžičku a finančnú operáciu, napríklad eskontáciu cenného papiera. 
     (5) Na ťarchu účtu 545 - Kurzové straty sa účtuje kurzový rozdiel vznikajúci z ocenenia majetku a záväzkov ku dňu ocenenia podľa § 9.
(6) Na ťarchu účtu 546 - Dary sa účtuje dobrovoľné bezodplatné odovzdanie dlhodobého hmotného majetku, dlhodobého nehmotného majetku a zásob. Na tomto účte sa účtuje napríklad zostatková cena darovaného dlhodobého hmotného majetku a dlhodobého nehmotného majetku, vrátane dane z pridanej hodnoty vzťahujúcej sa na toto bezodplatné plnenie. V účtovnej jednotke, ktorá používa spôsob B účtovania zásob sa tu účtuje bezodplatne prevzatý dlhodobý majetok, ktorý bol určený darcom na jeho ďalšie darovanie.
(7) Na ťarchu účtu 547 – Osobitné náklady sa účtujú najmä 
a) špecifické náklady vyplývajúce z hlavnej činnosti neziskovej účtovnej jednotky, pre ktoré nie je v účtovej triede 5 určený iný  syntetický účet
b) náklady cieľových skupín pri realizácií projektov napríklad cestovné, stravné, ubytovanie, vreckové,
c) náklady telovýchovných jednôt, športových klubov a iných neziskových športových právnických osôb spojené s prestupmi a hosťovaním hráčov a náklady na usporadúvanie domácich a medzinárodných súťaží vrátane registračných poplatkov, štartovného, nákladov na ceny a stravovanie a občerstvenie športovcov a iných oprávnených osôb, 
d) špecifické náklady, ktoré vyplývajú z  činnosti  cirkví a náboženských spoločností,
e) náklady na obstaranie dlhodobého nehmotného majetku alebo dlhodobého hmotného majetku a jeho technické zhodnotenie, ktorý nie je vo vlastníctve spoločenstva vlastníkov bytov a nebytových priestorov.
(8) Na ťarchu účtu 548 - Manká a škody sa účtujú  manká na majetku, s výnimkou schodku pokladničnej hotovosti, cenín a sumy chýbajúcich cenných papierov. Priznanie  na náhradu mánk a škôd sa účtuje v prospech účtu 649 – Iné ostatné výnosy.
(9) Na ťarchu účtu 549 - Iné ostatné náklady sa účtujú ostatné položky neúčtované na predchádzajúcich účtoch, ktoré sa týkajú prevádzkovej činnosti, napríklad náklady peňažného styku, poistné náklady spojené so získavaním bankových záruk a obdobné bankové výdavky, depozitné poplatky s výnimkou, ak sa tieto položky stávajú obstarávacou cenou majetku. 
§ 58	
Odpisy, predaný majetok a opravné položky 

(1) Na účte 551 - Odpisy dlhodobého nehmotného majetku  a dlhodobého hmotného majetku sa účtujú odpisy podľa odpisového plánu a zostatková cena majetku pri jeho fyzickej likvidácii v dôsledku opotrebenia. Zostatková cena predaného dlhodobého nehmotného majetku a dlhodobého hmotného majetku sa účtuje na ťarchu účtu 552 - Zostatková cena predaného dlhodobého nehmotného majetku a dlhodobého hmotného majetku a v dôsledku manka a škody sa účtuje na ťarchu účtu 548 - Manká a škody.
(2) Na účte 553 - Predané cenné papiere sa účtuje úbytok cenných papierov súvzťažne so zápismi na účtoch účtovej skupiny 06 – Dlhodobý finančný majetok alebo 25 – Krátkodobý finančný majetok v ocenení vedenom na týchto účtoch. Zároveň sa zúčtujú opravné položky, ktoré boli k týmto cenným papierom vytvorené.
(3) Na účte 554 - Predaný materiál sa účtuje úbytok materiálu v ocenení obstarávacou cenou vzniknutý pri predaji  tohto materiálu. 
(4) Na ťarchu účtu 556 – Tvorba fondov sa účtuje tvorba fondov v prospech účtu 412 – Peňažné fondy tvorené podľa osobitných predpisov alebo 413 – Fond reprodukcie.
(5) Na ťarchu účtu 557 – Náklady na precenenie cenných papierov sa účtuje zníženie reálnej hodnoty majetkového cenného papiera na obchodovanie so súvzťažným zápisom na príslušných účtoch cenných papierov. 
(6) Na ťarchu účtu 558 – Tvorba a zúčtovanie ostatných opravných položiek  sa účtuje tvorba opravnej položky súvzťažne v prospech príslušných účtov účtových skupín 09 - Opravné položky k dlhodobému majetku, 19 - Opravné položky k zásobám, 29 – Opravné položky ku krátkodobému finančnému majetku a účtu 391 - Opravná položka k pohľadávkam.
(7) Na ťarchu účtu 559 - Tvorba a zúčtovanie zákonných opravných položiek sa účtuje tvorba opravnej položky súvzťažne v prospech účtu 391 - Opravná položka k pohľadávkam podľa osobitného predpisu).
§ 59	
Poskytnuté príspevky
(1) Na ťarchu účtu 561 – Poskytnuté príspevky organizačným zložkám sa účtujú poskytnuté príspevky alebo nárok na príspevky medzi organizačnými zložkami, ak sú účtovnými jednotkami, súvzťažne v prospech účtu 221 – Bankové účty alebo v prospech účtu  211 – Pokladnica alebo v prospech účtu 325 – Ostatné záväzky.
(2) Na ťarchu účtu 562 – Poskytnuté príspevky iným účtovným jednotkám sa účtujú poskytnuté členské príspevky a iné príspevky alebo nárok na príspevky súvzťažne v prospech účtu 221 – Bankové účty alebo v prospech účtu  211 – Pokladnica alebo v prospech účtu 325 – Ostatné záväzky.
(3) Na ťarchu účtu 563 - Poskytnuté príspevky fyzickým osobám sa účtujú poskytnuté príspevky alebo nárok na príspevky súvzťažne v prospech účtu 221 – Bankové účty alebo v prospech účtu  211 – Pokladnica alebo v prospech účtu 325 – Ostatné záväzky.
    (4) Na ťarchu účtu 567 – Poskytnuté príspevky z verejnej zbierky sa účtujú poskytnuté príspevky fyzickým osobám alebo právnickým osobám, pre ktoré bola organizovaná verejná zbierka podľa osobitných predpisov), súvzťažne  v prospech účtu 221 – Bankové  účty alebo v prospech účtu 211 – Pokladnica.
§ 60	
Vnútroorganizačné prevody nákladov

V účtovnej skupine 57 – Vnútroorganizačné prevody nákladov sa účtujú vnútroorganizačné náklady vzniknuté v organizačnej zložke účtovnej jednotky pri prijatí výkonov od inej organizačnej zložky účtovnej jednotky. Úhrn vnútroorganizačných nákladov v organizačných zložkách účtovnej jednotky je zhodný s úhrnom vnútroorganizačných výnosov v organizačných zložkách účtovnej jednotky účtovaných na účtoch účtovej skupiny 67.

§ 61	
Daň z príjmov

(1) Na ťarchu účtu 591 -  Daň z príjmov sa účtuje výška splatných daní podľa daňového priznania so súvzťažným zápisom v prospech účtu 341 - Daň z príjmov. Daň vyberaná zrážkou)  sa účtuje na ťarchu účtu 591 – Daň z príjmov a v prospech účtu 221 – Bankové účty.
(2) Na ťarchu účtu 595 - Dodatočné odvody dane z príjmov sa účtuje vyrubenie rozdielu dane a príjmov za minulé roky a v prospech tohto účtu vrátenie preplatku dane z príjmov za minulé roky.
ÚČTOVÁ TRIEDA 6 – VÝNOSY Z ČINNOSTI 
§ 62	
(1) V prospech účtov účtovej triedy 6 – Výnosy z činnosti sa účtujú výnosy z činnosti účtovnej jednotky, a to narastajúcim spôsobom od začiatku účtovného obdobia. Daň z pridanej hodnoty vyznačená na doklade sa účtuje priamo v prospech účtu 343 - Daň z pridanej hodnoty.
(2) Opravy nevýznamných chýb výnosov minulých účtovných období sa účtujú na príslušných účtoch účtovej triedy 6.
(3) Zľavy a zrážky sa v účtovnej jednotke, ktorá je dodávateľom, účtujú ako súčasť tržieb, pričom pre ne možno zriadiť aj samostatné analytické účty. Ako zľavy a zrážky sa účtujú všetky položky bez ohľadu na to, či bol vopred na zľavu nárok, alebo či ide o zľavu dodatočne uznanú. 
(4) V účtovnej jednotke možno podľa potrieb riadenia podrobnejšie analyticky členiť výnosy v účtovej triede 6. Na jednotlivé syntetické účty účtovej triedy 6 sa môžu účtovať ďalšie výnosy, ktoré svojou povahou zodpovedajú ekonomickej náplni týchto účtov.  
(5) Stavy účtov v účtovej triede 6 sa pri uzavieraní účtovných kníh prevádzajú v prospech účtu 710 – Účet ziskov a strát.
§ 63	
Tržby za vlastné výkony a tovar

(1) V prospech účtov účtovej skupiny 60 – Tržby za vlastné výkony sa účtujú tržby na základe účtovných dokladov, so súvzťažným zápisom na ťarchu účtov účtovej skupiny 31 – Pohľadávky alebo účtu 211 – Pokladnica.	
(2) V prípade použitia vlastných výrobkov na účely reprezentácie sa účtuje  na ťarchu účtu 513 – Náklady na reprezentáciu a v prospech príslušných účtov účtovej skupiny 61.

§ 64	
Aktivácia

(1) V prospech účtu 621 - Aktivácia materiálu a tovaru sa účtuje hodnota materiálu vyrobeného   vo vlastnej réžii so súvzťažným zápisom na ťarchu účtov zásob alebo účtu 501 - Spotreba materiálu podľa zvoleného spôsobu účtovania zásob. 
(2) Na účtoch účtovej skupiny 61 – Zmena stavu vlastnej výroby sa účtujú podľa zvoleného spôsobu účtovania zásob prírastky a úbytky zásob vlastnej výroby, zmena stavu zásob  vyplývajúca z inventarizácie ako rozdiel medzi výškou stavu zásob nedokončenej výroby, polotovarov, výrobkov a zvierat ku koncu a na začiatku účtovného obdobia. Súvzťažnými účtami sú príslušné účty v účtovej triede 1. Ak je hodnota zásob koncom príslušného obdobia vyššia než na začiatku obdobia, účtuje sa rozdiel v prospech príslušných účtov účtovej skupiny 61, ak je nižšia, účtuje sa na ťarchu účtov účtovej skupiny 61.
(3) V prospech účtu 622 - Aktivácia vnútroorganizačných služieb sa účtuje služba uskutočnená vo vlastnej réžii so súvzťažným zápisom na ťarchu účtov účtovej skupiny 50 – Spotrebované nákupy, 51 – Služby, 52 – Osobné náklady, účtu 111 - Obstaranie materiálu,  účtu 041 - Obstaranie dlhodobého nehmotného majetku, účtu 042 - Obstaranie dlhodobého hmotného majetku, účtu 501 - Spotreba materiálu alebo na ťarchu účtu 513 - Náklady na reprezentáciu, ak ide o použitie vnútroorganizačných služieb na účely reprezentácie účtovnej jednotky. 
(4) V prospech účtu 623 - Aktivácia dlhodobého nehmotného majetku alebo účtu 624 - Aktivácia dlhodobého hmotného majetku sa účtuje aktivácia dlhodobého nehmotného majetku alebo dlhodobého hmotného majetku vyrobeného vo vlastnej réžii so súvzťažným zápisom na ťarchu účtu 041 - Obstaranie dlhodobého nehmotného majetku alebo účtu 042 - Obstaranie dlhodobého hmotného majetku. 
§ 65	
   Ostatné výnosy
(1) V prospech účtu 641 - Zmluvné pokuty a penále sa účtujú
 a) zmluvné pokuty a úroky z omeškania podľa osobitného predpisu,64) 
 b) poplatky z omeškania podľa osobitného predpisu,65)
 c) penále alebo iné sankcie zo zmluvných vzťahov,
 d) postihová suma podľa osobitného predpisu,66)
 e) odstupné podľa osobitného predpisu.67)
(2) V prospech účtu 643 - Platby za odpísané pohľadávky sa účtujú úhrady pohľadávok, ktoré boli v minulosti odpísané na ťarchu nákladov. Na tento účet sa účtujú aj výnosy z postúpených pohľadávok.
(3) V prospech účtu 644 - Úroky sa účtujú úroky prijaté od banky a iných dlžníkov podľa výpisu z banky a podobné plnenia. 
(4) V prospech  účtu 645 - Kurzové zisky sa účtuje kurzový rozdiel vznikajúci z ocenenia majetku a záväzkov ku dňu ocenenia podľa  § 8.
    (5) V prospech účtu 646 – Prijaté dary sa účtujú nepeňažné dary prijaté účtovnou jednotkou, napríklad dlhodobý majetok, ak je určený na jeho ďalšie darovanie, zásoby alebo služby so súvzťažným zápisom na účtoch účtovej triedy 1alebo  5. 
(6) V prospech účtu 647 – Osobitné výnosy sa účtujú najmä
a) špecifické výnosy vyplývajúce z hlavnej činnosti neziskovej účtovnej jednotky, pre ktoré nie je v účtovej triede 6 určený iný syntetický účet,
b) výnosy telovýchovných jednôt, športových klubov a iných neziskových športových právnických osôb spojené s prestupmi a hosťovaním hráčov a výnosy z usporadúvania domácich a medzinárodných súťaží vrátane registračných poplatkov, štartovného a vstupného,
c) špecifické výnosy, ktoré vyplývajú z  činnosti  cirkví a náboženských spoločností.
(7)  V prospech účtu 648 – Zákonné poplatky sa účtujú príjmy podľa osobitného predpisu.)
(8) V prospech účtu 649 - Iné ostatné výnosy sa účtuje nárok na úhradu za manká a škody od fyzických osôb a právnických osôb,  prebytky majetku, s výnimkou prebytkov dlhodobého nehmotného majetku a dlhodobého hmotného majetku, ktorý sa účtuje v účtovej triede 0 – Dlhodobý majetok a ostatné výnosy nezaúčtované na  predchádzajúcich účtoch. 
§ 66	
Tržby z predaja majetku, precenenia majetku  a prenájmu majetku
(1) V prospech účtu 651 - Tržby z predaja dlhodobého nehmotného majetku a dlhodobého hmotného majetku sa účtujú tržby z predaja majetku, ako aj odhad sumy predaja majetku, poplatkov za licencie alebo iné majetkové práva so súvzťažným zápisom na ťarchu účtu 315 - Ostatné pohľadávky, 311 - Odberatelia. 
(2) V prospech účtu 652 – Výnosy z dlhodobého finančného  majetku sa účtujú dividendy alebo úroky vyplývajúce z vlastníctva dlhodobého finančného majetku so súvzťažným zápisom na účte 315 – Ostatné pohľadávky alebo na účte 221 – Bankové účty.  
(3) V prospech účtu 653 - Tržby z predaja cenných papierov a podielov sa účtuje predaj cenných papierov dlhodobého i krátkodobého charakteru, účtovaných účtovej skupiny 06 – Dlhodobý finančný majetok  a 25 – Krátkodobý finančný majetok. 
(4) V prospech účtu 654 - Tržby z predaja materiálu sa účtujú čiastky vyúčtované odberateľom za predaný materiál.
(5) V prospech účtu 655 - Výnosy z krátkodobého finančného majetku sa účtujú dividendy alebo úroky vyplývajúce z vlastníctva tohto majetku vedeného na účtoch účtovej skupiny 25 - Krátkodobý finančný majetok.
(6) V prospech účtu 656 – Výnosy z použitia fondu sa účtuje použitie zdrojov fondov, ak sa obstaráva krátkodobý majetok napríklad materiál, ceniny, stravné lístky a podobne alebo sa hradia prevádzkové výdavky. V prospech tohto účtu sa účtuje aj použitie zdrojov fondu, ak bol zaúčtovaný náklad, ktorý sa hradí z fondu.
(7) V prospech účtu 657 – Výnosy z precenenia cenných papierov sa účtuje zvýšenie reálnej hodnoty cenných papierov sa súvzťažným zápisom na príslušných účtoch.
(8) V prospech účtu 658 – Výnosy z nájmu majetku sa účtujú výnosy z prenájmu majetku alebo jeho časti.
§ 67	
Prijaté príspevky

(1) V prospech účtu 661 – Prijaté príspevky zúčtované medzi organizačnými zložkami sa účtujú prijaté príspevky alebo nárok na príspevky od organizačných zložiek, ak sú účtovnými jednotkami, so súvzťažným zápisom na ťarchu účtu 221 – Bankové účty alebo 211 – Pokladnica alebo v prospech účtu 315 – Ostatné pohľadávky.
(2) V prospech účtu 662- Prijaté príspevky od právnických osôb a v prospech účtu 663 – Prijaté príspevky od fyzických osôb sa účtujú prijaté príspevky alebo nárok na príspevky od právnických osôb a fyzických osôb so súvzťažným zápisom na ťarchu účtu 221 – Bankové účty alebo 211 – Pokladnica alebo v prospech účtu 315 – Ostatné pohľadávky.
(3) V prospech účtu 664 – Prijaté členské príspevky sa účtujú prijaté členské príspevky alebo nárok na príspevky so súvzťažným zápisom na ťarchu účtu 221 – Bankové účty alebo 211 – Pokladnica alebo v prospech účtu 315 – Ostatné pohľadávky. Ak sa na členských príspevkoch podieľa organizačná zložka účtuje sa jej podiel na ťarchu tohto  účtu alebo sa nárok podielu účtuje v účtovej triede 3 – Zúčtovacie vzťahy.
(4) V prospech účtu 665 – Príspevky z podielu zaplatenej dane sa účtuje príspevok od právnických osôb a fyzických osôb podľa osobitného predpisu,) so súvzťažným zápisom na ťarchu účtu  221 - Bankové účty. Ku dňu, ku ktorému sa zostavuje účtovná závierka, sa zostatok príspevku z podielu zaplatenej dane za účtovné obdobie, ktorý bude spotrebovaný v nasledujúcom účtovnom období, účtuje v prospech účtu 384 – Výnosy budúcich období. Pri použití prostriedkov  podielu zaplatenej dane na obstaranie dlhodobého majetku, ktorý bude využívať prijímateľ podielu zaplatenej dane, sa účtuje na ťarchu účtu 665 – Príspevky z podielu zaplatenej dane a v prospech účtu 384 – Výnosy budúcich období. V časovej a vecnej súvislosti s účtovaním odpisov dlhodobého majetku obstaraného z príspevku  podielu zaplatenej dane sa účtuje vo výške odpisov dlhodobého majetku na ťarchu účtu 384 – Výnosy budúcich období a v prospech účtu 665 - Príspevky z podielu zaplatenej dane.
(5) V prospech účtu 667 – Prijaté príspevky z verejných zbierok sa účtuje príspevok v rámci verejnej zbierky od právnických osôb alebo fyzických osôb podľa osobitného predpisu,70)   so súvzťažným zápisom na ťarchu účtu 221 – Bankové účty alebo 211 – Pokladnica.
§ 68	
 Vnútroorganizačné prevody
Na účtoch účtovej skupiny 67 – Vnútroorganizačné prevody sa účtujú vnútroorganizačné výnosy vzniknuté v organizačnej zložke účtovnej jednotky pri odovzdaní výkonov inej organizačnej zložke účtovnej jednotky. Úhrn vnútroorganizačných výnosov v organizačných zložkách účtovnej jednotky je zhodný s  úhrnom vnútroorganizačných nákladov v organizačných zložkách účtovnej jednotky účtovaných v účtovej skupine 57. 

§ 69	
Dotácie
    (1) V prospech účtu 691 - Dotácie sa účtuje priznanie dotácie účtovnej jednotke a na ťarchu účtu 346 - Dotácie a ostatné zúčtovanie so štátnym rozpočtom alebo na ťarchu účtu 348 – Dotácie a  zúčtovanie s rozpočtami územnej samosprávy.
 (2) V prospech účtu 691 – Dotácie sa účtuje aj poskytnutie príspevku podľa osobitných predpisov) so súvzťažným zápisom na účte 346 – Dotácie a ostatné zúčtovanie so štátnym rozpočtom.
§ 70	
Uzávierkové účty
      Na uzávierkových účtoch 701 - Začiatočný účet súvahový, 702 - Konečný účet súvahový a 710 - Účet ziskov a strát, na ktorých sa účtuje pri uzatváraní účtovných kníh a pri otváraní účtovných kníh, sa účtuje podľa § 6 a 7.

§ 71	
Podsúvahové účty
(1) Na podsúvahových účtoch v účtových skupinách 75 až 79 sa vykazujú dôležité skutočnosti, o ktorých sa neúčtuje v sústave podvojného účtovníctva, ale sú podstatné na posúdenie majetkovoprávnej situácie účtovnej jednotky a jej ekonomických zdrojov. 
(2) Na podsúvahových účtoch sa vykazujú najmä
a) prijaté depozitá a zábezpeky,
b) majetok zverený do úschovy,
c) prenajatý majetok, ktorý odpisuje prenajímateľ,
d) zásoby prijaté na spracovanie,
e) prísne zúčtovateľné tlačivá,
f) materiál, ktorého obstaranie, uchovanie, udržovanie a vykazovanie vyplýva z osobitných predpisov, napríklad materiál v skladoch civilnej obrany a ostatný materiál na špecifické použitie,
g) zmenky na inkaso použité na úhradu do doby ich splatnosti,
h) ručenie  neskorším   majiteľom   zmenky,   ktoré   vzniklo   z dôvodu   prevodu (indosamentu) zmenky, s výnimkou eskontu,  a to odo dňa prevodu do dňa splatnosti zmenky; ručenie sa znižuje o splatné sumy pri čiastočnom splácaní,
i) deriváty, ktorými sú forwardy, futurity a swapy,
j) opcie v členení na kúpené opcie a predané opcie,
k) kolaterál prijatý v obrátenom repo obchode.

§ 71a
Osobitné ustanovenia na účely prechodu zo slovenských korún na eurá

    (1) Nakúpené eurobankovky a euromince z predzásobenia a nakúpené euromince v štartovacom balíčku za protihodnotu v slovenských korunách sa účtujú na osobitnom analytickom účte k účtu 211- Pokladnica.
    (2) Eurobankovky a euromince z predzásobenia, ktoré budú uhradené po 1. januári 2009, sa účtujú  na ťarchu osobitného analytického účtu 211- Pokladnica so súvzťažným zápisom v prospech účtu 261 – Peniaze na ceste alebo 231 – Krátkodobé bankové úvery, ak bol prijatý úver.
    (3) Ku dňu zavedenia meny euro v Slovenskej republike (ďalej len „zavedenie eura“) sa účty hlavnej knihy otvoria podľa § 37b zákona v eurách a informatívne v slovenských korunách. Ku dňu zavedenia eura sú konečné zostatky jednotlivých súvahových účtov na účte 702 – Konečný účet súvahový začiatočnými stavmi jednotlivých súvahových účtov na účte 701 – Začiatočný účet súvahový  po  prepočítaní na eurá  a zaokrúhlení na najbližší eurocent75).  
    (4) Ku dňu zavedenia eura sa účtujú začiatočné stavy jednotlivých súvahových účtov prepočítané konverzným kurzom s výnimkou podľa odseku 5 na účte 701 – Začiatočný účet súvahový v eurách so súvzťažným zápisom  na  jednotlivých novootváraných súvahových účtoch  v eurách.  Začiatočné stavy analytických účtov hlavnej knihy v slovenských korunách sa uvedú informatívne k začiatočným stavom v  eurách.
    (5) Ku dňu zavedenia eura sa prijaté preddavky a poskytnuté preddavky vyjadrené 31. decembra 2008 v mene euro účtujú v hodnote prijatých preddavkov a poskytnutých preddavkov v eurách v čase prijatia preddavku alebo poskytnutia preddavku. Ku dňu zavedenia eura sa jednotlivé zložky účtov časového rozlíšenia vyjadrené 31. decembra 2008 v mene euro zaúčtujú v hodnote v eurách ku dňu uskutočnenia účtovného prípadu.
    (6) Pri otvorení účtov sa výsledok hospodárenia bezprostredne predchádzajúceho účtovného obdobia prepočítaný  konverzným kurzom  na eurá zaokrúhlený na najbližší eurocent75) účtuje na účte 431 – Výsledok hospodárenia v schvaľovaní. Účtovný zisk sa účtuje na ťarchu účtu 701 – Začiatočný účet súvahový a v prospech účtu 431 – Výsledok hospodárenia v schvaľovaní. Účtovná strata sa účtuje v prospech účtu 701 – Začiatočný účet súvahový a na ťarchu účtu 431 – Výsledok hospodárenia v schvaľovaní. 
    (7) Jednotlivé položky analytickej evidencie k analytickým účtom sa prepočítajú na eurá kurzom podľa § 37b ods. 2 až 4 zákona. Rozdiel medzi súčtom jednotlivých položiek analytickej evidencie a začiatočným stavom analytického  účtu v eurách sa účtuje na vecne príslušný analytický účet so súvzťažným zápisom na ťarchu analytického účtu 545 – Kurzové straty alebo v prospech analytického účtu 645 – Kurzové zisky. 
    (8) Kladný rozdiel medzi stranou má dať a dal účtu 701 - Začiatočný účet súvahový, ktorý vznikne pri prepočte jednotlivých účtov na eurá, sa účtuje na ťarchu osobitne vytvoreného analytického účtu 378 – Iné pohľadávky a v prospech účtu 701 – Začiatočný účet súvahový. Záporný rozdiel medzi stranou má dať a dal účtu 701 - Začiatočný účet súvahový, ktorý vznikne pri prepočte jednotlivých účtov na eurá, sa účtuje v prospech osobitne vytvoreného analytického účtu 379 – Iné záväzky a na ťarchu účtu 701 – Začiatočný účet súvahový. Súčasne sa účtuje uvedený rozdiel v prospech účtu 378 – Iné pohľadávky so súvzťažným zápisom na ťarchu analytického účtu 545 – Kurzové straty alebo na ťarchu účtu 379 – Iné záväzky so súvzťažným zápisom v prospech analytického účtu 645 – Kurzové zisky.
    (9) V účtovníctve účtovnej jednotky, ktorá má povinnosť zostaviť priebežnú účtovnú závierku podľa § 37a ods. 1 zákona, sa ku dňu zavedenia eura 
a) otvoria súvahové účty hlavnej knihy podľa odsekov 3 až 6, 
b) účtujú konečné stavy jednotlivých analytických účtov nákladov prepočítané  konverzným kurzom  na eurá zaokrúhlené na najbližší eurocent75) v prospech účtu 711 – Začiatočný účet nákladov a výnosov so súvzťažným zápisom na ťarchu vecne príslušného účtu nákladov,
c) účtujú konečné stavy jednotlivých analytických účtov výnosov prepočítané  konverzným kurzom  na eurá zaokrúhlené na najbližší eurocent75) na ťarchu účtu 711 – Začiatočný účet nákladov a výnosov so súvzťažným zápisom v prospech vecne príslušného účtu výnosov,
d) účtuje začiatočný stav účtu 431 – Výsledok hospodárenia v schvaľovaní prepočítaný  konverzným kurzom  na eurá zaokrúhlený na najbližší eurocent75) na ťarchu účtu alebo v prospech účtu 711 – Začiatočný účet nákladov a výnosov.
    (10) V účtovníctve účtovnej jednotky, ktorá má povinnosť zostaviť priebežnú účtovnú závierku podľa § 37a ods. 1 zákona, sa  pri zostavovaní účtovnej závierky po dni zavedenia eura zahrnú do výkazu ziskov a strát aj náklady a výnosy, ktoré boli účtované od začiatku účtovného obdobia do dňa bezprostredne predchádzajúceho dňu zavedenia eura.
    (11) V období duálneho hotovostného peňažného obehu sa hotovosť v slovenských korunách účtuje na osobitnom analytickom účte prepočítaná konverzným kurzom  na eurá  zaokrúhlená na najbližší eurocent75).

Prechodné a záverečné ustanovenia

§ 72	
Prechodné ustanovenia k úpravám účinným od 1. januára 2008

(1) Na účely prechodu účtovania účtovných jednotiek, ktoré ku dňu nadobudnutia účinnosti tohto opatrenia účtovali podľa doterajších predpisov, sa vykonajú tieto účtovné operácie:
a)	zostatok účtu 022 – Stroje, prístroje a zariadenia sa preúčtuje na účet 022 – Samostatné hnuteľné veci a súbory hnuteľných vecí,
b)	z účtov účtovej skupiny 01 a účtov účtovej skupiny 02 sa prevedie suma, ktorá zodpovedá bezodplatne prijatému dlhodobému  majetku určenému darcom na jeho ďalšie darovanie, na účet 132 – Tovar na sklade,
c)	zostatok účtu 043 – Obstaranie dlhodobých finančných investícií sa preúčtuje na účet 043 – Obstaranie dlhodobého finančného majetku,
d)	zostatok účtu 061 – Podielové cenné papiere a vklady v obchodných spoločnostiach v ovládanej osobe sa preúčtuje na účet 061 – Podielové cenné papiere a podiely v obchodných spoločnostiach v ovládanej osobe,
e)	zostatok účtu 062 - Podielové cenné papiere a vklady v obchodných spoločnostiach s podstatným vplyvom sa preúčtuje na účet 062 – Podielové cenné papiere a podiely v obchodných spoločnostiach s podstatným vplyvom,
f)	zostatok účtu 063 – Dlhové cenné papiere držané do splatnosti sa podľa charakteru preúčtuje na účet 065 - Dlhové cenné papiere držané do splatnosti alebo na účet 256 – Dlhové cenné papiere so splatnosťou do jedného roka držané do splatnosti,
g)	zostatok účtu 069 – Ostatné dlhodobé finančné investície sa podľa charakteru preúčtuje na účet 069 – Ostatný dlhodobý finančný majetok alebo na účet  221 – Bankové účty,
h)	zostatok účtu 082 – Oprávky k strojom, prístrojom a zariadeniam sa preúčtuje na účet 082 – Oprávky k samostatným hnuteľným veciam a k súborom hnuteľných vecí,
i)	zostatok účtu 096 – Opravná položky k dlhodobým finančným investíciám sa preúčtuje na účet 096 – Opravná položka k dlhodobému finančnému majetku,
j)	zostatok účtu 251 – Dlhové cenné papiere na obchodovanie sa preúčtuje na účet 253 – Dlhové cenné papiere na obchodovanie,
k)	zostatok  účtu  253 – Dlhové cenné papiere na predaj sa preúčtuje na účet 257 – Ostatné realizovateľné cenné papiere,
l)	zostatok účtu 336 – Zúčtovanie s inštitúciami sociálneho poistenia sa preúčtuje na účet 336 – Zúčtovanie so Sociálnou poisťovňou a zdravotnými  poisťovňami,
m)	zostatok účtu 348 – Dotácie a ostatné zúčtovanie s rozpočtom orgánov miestnej samosprávy sa preúčtuje na účet 348 – Dotácie a zúčtovanie s rozpočtami územnej samosprávy,
n)	z účtu 388 – Odhadné účty aktívne sa preúčtujú sumy na príslušné účty pohľadávok účtovej triedy 3 – Zúčtovacie vzťahy, a to podľa druhu pohľadávky,
o)	zostatok účtu 389 – Odhadné účty pasívne sa podľa charakteru preúčtuje na účet 323 – Krátkodobé rezervy alebo na účet 451 – Rezervy zákonné alebo na účet 459 – Ostatné rezervy,
p)	zostatok účtu 901 – Základné imanie sa podľa charakteru preúčtuje na účet 411 – Základné imanie alebo na účet  384 – Výnosy budúcich období vo výške zostatkovej ceny darovaného dlhodobého majetku a v sume prijatého finančného daru na obstaranie dlhodobého majetku,
q)	 zostatok účtu 905 – Oceňovací rozdiel z precenenia majetku a záväzkov sa podľa charakteru preúčtuje na účet 414 – Oceňovacie rozdiely z precenenia majetku a záväzkov alebo na účet 415 – Oceňovacie rozdiely z precenenia kapitálových účastín,
r)	zostatok účtu 911 – Fondy tvorené podľa osobitných predpisov sa podľa charakteru preúčtuje na účet 412 – Peňažné fondy tvorené podľa osobitných predpisov alebo na účet 413 – Fond reprodukcie,
s)	zostatok účtu 912 – Rezervný fond sa preúčtuje na účet 421 – Rezervný fond,
t)	zostatok účtu 913 – Fondy tvorené zo zisku sa preúčtuje na účet 423 – Fondy tvorené zo zisku,
u)	zostatok účtu 914 – Ostatné fondy sa preúčtuje na účet 427 – Ostatné fondy,
v)	zostatok účtu 932 – Nerozdelený zisk, neuhradená strata minulých rokov sa preúčtuje na účet 428 – Nevysporiadaný výsledok hospodárenia minulých rokov,
w)	zostatok účtu 941 – Zákonné rezervy sa preúčtuje na účet 451 – Rezervy zákonné,
x)	zostatok účtu 951 – Dlhodobé bankové úvery sa preúčtuje na účet 461 – Dlhodobé bankové úvery,
y)	zostatok účtu 953 – Dlhopisy emitované účtovnou jednotkou sa preúčtujú na účet 473 – Vydané dlhopisy,
z)	zostatok účtu 954 – Záväzky z prenájmu sa preúčtuje na účet 474 – Záväzky z nájmu,
ab) zostatok účtu 955 – Dlhodobé prijaté preddavky sa preúčtuje na účet 475 – Dlhodobé prijaté preddavky,
ac) zostatok účtu 956 – Sociálny fond sa preúčtuje na účet 472 – Záväzky zo sociálneho fondu,
ad) zostatok účtu 958 – Dlhodobé zmenky na úhradu sa preúčtuje na účet 478 – Dlhodobé zmenky na úhradu,
ae) zostatok účtu 959 – Ostatné dlhodobé záväzky sa preúčtuje na účet 479 – Ostatné dlhodobé záväzky.

(2) V účtovnej jednotke, ktorá uplatňuje účtovné obdobie, ktoré je hospodárskym rokom, sa postupuje podľa tohto opatrenia od účtovného obdobia začínajúceho najskôr 1. januárom 2008.

§ 72a
Prechodné ustanovenie k úpravám účinným od 1. januára 2009

     Ku dňu 1. januára 2009 sa z účtu 069 – Ostatný dlhodobý finančný majetok prevedie suma, ktorá zodpovedá súboru hnuteľných veci a nehnuteľných vecí prenajímaných ako celok, na príslušný účet účtovej skupiny 02 – Dlhodobý hmotný majetok odpisovaný alebo 03 – Dlhodobý hmotný majetok neodpisovaný.

§ 72b

Prechodné ustanovenia k úpravám účinným od 20. marca 2009
(1) Pri zostavovaní účtovnej závierky za účtovné obdobie, ktoré sa končí po 28. februári  2009, sa opravná položka, ktorá bola vytvorená k stavbe v období predčasného užívania stavby alebo v období dočasného užívania stavby na skúšobnú prevádzku, zúčtuje v prospech účtu 081 – Oprávky k stavbám. Súčasne sa účtuje o zaradení takejto stavby do používania na ťarchu účtu 021 – Stavby a v prospech účtu 042 – Obstaranie dlhodobého hmotného majetku. Zníženie hodnoty stavby pomocou opravných položiek sa upraví v odpisovom pláne a pokračuje sa v odpisovaní stavby. 
(2) Dlhodobý nehmotný majetok a dlhodobý hmotný majetok uvedený  do používania najneskôr 28. februára 2009, ktorého ocenenie sa rovná sume alebo je nižšie ako suma ustanovená osobitným predpisom16), sa považuje za dlhodobý nehmotný majetok a dlhodobý hmotný majetok a pri jeho odpisovaní sa pokračuje podľa doterajšieho odpisového plánu.
§ 73	

Zrušuje sa opatrenie Ministerstva financií Slovenskej republiky z 10. decembra 2002 č. 22502/2002-92, ktorým sa ustanovujú podrobnosti o postupoch účtovania a účtovej osnovy pre účtovné jednotky, ktoré nie sú založené alebo zriadené za účelom podnikania (oznámenie č. 734/2002 Z. z.) v znení  opatrenia  z 11. novembra 2003 č. 20896/2003-92 (oznámenie č. 538/2003 Z. z.), opatrenia   z  8. decembra 2004 č. MF/10648/2004-74 (oznámenie č. 715/2004 Z. z.) a opatrenia z 30. novembra 2005  č. MF/24569/2005-74 (oznámenie č. 579/2005 Z. z.).
§ 74	
Toto opatrenie nadobudlo účinnosť 1. januára 2008. (opatrenie č. MF/24342/2007-74) 

 	   Opatrenie č. MF/24485/2008-74 nadobudlo účinnosť 5. decembra 2008 okrem  bodov 1 až 7, bodu 12 § 71a ods. 3 až 11, bodov 12, 13, ktoré nadobudli účinnosť 1. januára 2009.

Opatrenie č. MF/10294/2009-74 nadobudlo účinnosť 20. marca 2009.

Ján Počiatek
                    		                                                                                           minister financií

 Príloha k opatreniu č. MF/ 24342/2007-74 v znení opatrenia č. MF/24485/2009-74

ÚČTOVÁ OSNOVA
      pre účtovné jednotky, ktoré nie sú založené alebo zriadené na účel  podnikania
Účtová trieda 0 - Dlhodobý majetok
01 – Dlhodobý nehmotný majetok
012 - Nehmotné  výsledky z vývojovej a obdobnej činnosti
013 - Softvér
014 - Oceniteľné práva
018 - Drobný dlhodobý nehmotný majetok 
019 - Ostatný dlhodobý nehmotný majetok
02 -  Dlhodobý hmotný  majetok odpisovaný
021 - Stavby
022 - Samostatné hnuteľné veci a súbory hnuteľných vecí
023 - Dopravné prostriedky
025 - Pestovateľské celky trvalých porastov
026 - Základné stádo a ťažné zvieratá
028 - Drobný dlhodobý hmotný majetok
029 - Ostatný dlhodobý hmotný majetok
03 – Dlhodobý hmotný majetok  neodpisovaný
031 – Pozemky
032 – Umelecké diela a zbierky
04 - Obstaranie dlhodobého majetku
041 - Obstaranie dlhodobého nehmotného  majetku
042 - Obstaranie dlhodobého hmotného majetku
043 – Obstaranie dlhodobého finančného majetku
05 - Poskytnuté preddavky na dlhodobý majetok
051 -  Poskytnuté preddavky na dlhodobý nehmotný  majetok
052 -  Poskytnuté preddavky na dlhodobý hmotný majetok
053 – Poskytnuté preddavky na dlhodobý finančný majetok
06 – Dlhodobý finančný majetok 
061 – Podielové cenné papiere a podiely v obchodných spoločnostiach v ovládanej osobe
062 - Podielové cenné papiere a podiely v obchodných spoločnostiach s podstatným vplyvom
065 – Dlhové cenné papiere držané do splatnosti
066 – Pôžičky podnikom v skupine
067 – Ostatné pôžičky
069 – Ostatný dlhodobý  finančný majetok
07 - Oprávky k dlhodobému nehmotnému majetku
072 - Oprávky k nehmotnému výsledku z vývojovej a obdobnej činnosti
073 - Oprávky k  softvéru
074 - Oprávky k  oceniteľným právam
078 - Oprávky k drobnému dlhodobému nehmotnému majetku
079 - Oprávky k  ostatnému dlhodobému nehmotnému majetku
08 - Oprávky k dlhodobému hmotnému majetku
081 - Oprávky k stavbám
082 - Oprávky k  samostatným hnuteľným veciam a k súborom hnuteľných vecí
083 - Oprávky k dopravným prostriedkom
085 - Oprávky k pestovateľským celkom a trvalým porastom
086 - Oprávky k základnému stádu a ťažným zvieratám
088 - Oprávky k drobnému dlhodobému hmotnému majetku
089 - Oprávky k ostatnému  dlhodobému hmotnému majetku
09 - Opravné položky k dlhodobému majetku
091 - Opravná položka k dlhodobému nehmotnému majetku
092 - Opravná položka k dlhodobému hmotnému majetku
093 - Opravná položka k dlhodobému nedokončenému nehmotnému majetku
094 - Opravná položka k dlhodobému nedokončenému hmotnému majetku
095 - Opravná položka k  poskytnutým preddavkom 
096 - Opravná položka k dlhodobému finančnému majetku

Účtová trieda 1 - Zásoby
11 - Materiál
111 - Obstaranie materiálu
112 - Materiál na sklade
119 - Materiál na ceste
12 - Zásoby vlastnej výroby
121 - Nedokončená výroba
122 - Polotovary vlastnej výroby
123 - Výrobky
124 - Zvieratá
13 - Tovar
131 - Obstaranie tovaru
132 - Tovar na sklade
139 - Tovar na ceste
19 - Opravné položky k zásobám
191 - Opravná položka k materiálu
192 - Opravná položka k nedokončenej výrobe
193 - Opravná položka k polotovarom vlastnej výroby
194 - Opravná položka k výrobkom
195 - Opravná položka k zvieratám
196 - Opravná položka k tovaru

Účtová trieda 2 - Finančné účty
21 - Peniaze
211 - Pokladnica
213 - Ceniny
22 - Účty v bankách
221 - Bankové účty
23 - Bežné bankové úvery
231 - Krátkodobé bankové úvery
232 - Eskontné úvery
24 - Iné krátkodobé finančné výpomoci
241 – Krátkodobé dlhopisy emitované účtovnou jednotkou
249 - Ostatné krátkodobé finančné výpomoci
25 - Krátkodobý  finančný majetok
251 – Majetkové cenné papiere na obchodovanie 
253 – Dlhové cenné papiere na obchodovanie
255 - Vlastné dlhopisy
256 – Dlhové cenné papiere so splatnosťou do jedného roka držané do splatnosti 
257 – Ostatné realizovateľné cenné papiere
259 – Obstaranie krátkodobého finančného majetku
26 - Prevody medzi finančnými účtami
261 - Peniaze na ceste

29 – Opravné položky ku krátkodobému finančnému majetku
291- Opravné položky ku krátkodobému finančnému majetku

Účtová trieda 3 - Zúčtovacie vzťahy
31- Pohľadávky
311 - Odberatelia
312 - Zmenky na inkaso
313 - Pohľadávky za eskontované cenné papiere 
314 - Poskytnuté prevádzkové preddavky
315 - Ostatné pohľadávky
32 - Záväzky
321 - Dodávatelia
322 - Zmenky na úhradu
323 - Krátkodobé rezervy 
324 - Prijaté preddavky 
325 - Ostatné záväzky
326 - Nevyfakturované dodávky
33 - Zúčtovanie so zamestnancami a inštitúciami
331 - Zamestnanci
333 - Ostatné záväzky voči zamestnancom
335 - Pohľadávky voči zamestnancom 
336 - Zúčtovanie so Sociálnou poisťovňou a zdravotnými poisťovňami
34 - Zúčtovanie daní, dotácií a ostatné zúčtovanie
341 - Daň z príjmov
342 - Ostatné priame dane
343 - Daň z pridanej hodnoty
345 - Ostatné  dane a poplatky
346 – Dotácie a ostatné zúčtovanie so štátnym rozpočtom 
348 - Dotácie a zúčtovanie s rozpočtami územnej samosprávy
35 - Pohľadávky z dôvodu združovania 
358 - Pohľadávky voči účastníkom združení
36 - Záväzky voči združeniam a záväzky z upísaných nesplatených cenných papierov a vkladov
367 – Záväzky z upísaných nesplatených cenných papierov a vkladov
368 - Záväzky voči účastníkom združení
37 - Iné pohľadávky a záväzky
373 – Pohľadávky a záväzky z pevných termínových operácií
375 – Pohľadávky z dlhopisov emitovaných účtovnou jednotkou
378 - Iné pohľadávky
379 - Iné záväzky
38 -  Časové rozlíšenie nákladov a výnosov
381 - Náklady budúcich období
383 - Výdavky budúcich období
384 - Výnosy budúcich období
385 - Príjmy budúcich období
39 - Opravná položka k zúčtovacím vzťahom a vnútorné zúčtovanie
391 - Opravná položka k pohľadávkam
395 - Vnútorné zúčtovanie
396 - Spojovací účet pri združení

Účtová trieda 4 –Imanie, fondy, výsledok hospodárenia a dlhodobé záväzky
41 – Imanie a peňažné fondy
411 – Základné imanie
412 – Peňažné fondy tvorené podľa osobitného predpisu
413 – Fond reprodukcie
414 – Oceňovacie rozdiely z precenenia majetku a záväzkov
415 – Oceňovacie rozdiely z precenenia kapitálových účastín

42 – Fondy tvorené zo zisku a prevedené výsledky hospodárenia
421 – Rezervný fond
423 – Fondy tvorené zo zisku
427 – Ostatné fondy
428 – Nevysporiadaný výsledok hospodárenia minulých rokov

43 – Výsledok hospodárenia
431 - Výsledok hospodárenia v schvaľovaní

45 – Rezervy
451 – Rezervy  zákonné
459 – Ostatné rezervy

46 – Dlhodobé bankové úvery
461 – Dlhodobé bankové úvery

47 - Dlhodobé  záväzky
472 – Záväzky zo sociálneho fondu
473 – Vydané dlhopisy
474 – Záväzky z nájmu
475 - Dlhodobé prijaté preddavky
476 – Dlhodobé nevyfakturované dodávky
478 - Dlhodobé zmenky na úhradu
479 - Ostatné dlhodobé záväzky

Účtová trieda 5 –Náklady  na činnosť 
50 – Spotrebované nákupy
501 – Spotreba materiálu
502 – Spotreba energie
504 – Predaný tovar
51 – Služby
511 – Opravy a udržiavanie
512 -  Cestovné
513 – Náklady na reprezentáciu
518 – Ostatné služby
52 – Osobné náklady
521 – Mzdové náklady
524 – Zákonné sociálne poistenie a zdravotné poistenie
525 – Ostatné sociálne poistenie
527 – Zákonné sociálne náklady
528 – Ostatné sociálne náklady
53 – Dane a poplatky
531 – Daň z motorových vozidiel
532 – Daň z nehnuteľností
538 – Ostatné dane a poplatky
54 – Ostatné náklady
541 – Zmluvné pokuty a penále
542 – Ostatné pokuty a penále
543 – Odpísanie pohľadávky
544 – Úroky
545 – Kurzové straty
546 – Dary
547 – Osobitné náklady
548 – Manká a škody
549 – Iné ostatné náklady 
55 -  Odpisy, predaný majetok a opravné položky
551 – Odpisy dlhodobého nehmotného majetku a dlhodobého hmotného majetku
552 – Zostatková  cena predaného dlhodobého nehmotného majetku a dlhodobého hmotného majetku
553 – Predané cenné papiere 
554 – Predaný materiál
555 – Náklady na krátkodobý finančný majetok
556 – Tvorba fondov
557 – Náklady na precenenie cenných papierov
558 – Tvorba a zúčtovanie opravných položiek 
559 - Tvorba a zúčtovanie zákonných opravných položiek	

56 – Poskytnuté príspevky
561 – Poskytnuté príspevky organizačným zložkám
562 – Poskytnuté príspevky iným účtovným jednotkám
563 – Poskytnuté príspevky fyzickým osobám
567 – Poskytnuté príspevky z verejnej zbierky

57 – Vnútroorganizačné prevody nákladov
59 – Daň z príjmov
591- Daň z príjmov
595 – Dodatočné odvody dane z príjmov 

Účtová trieda 6 - Výnosy  z  činnosti
60 – Tržby za vlastné výkony a tovar
601 – Tržby za vlastné výrobky
602 – Tržby z predaja služieb
604 – Tržby za predaný tovar
61 - Zmena stavu zásob vlastnej výroby
611 – Zmena stavu zásob nedokončenej výroby
612 – Zmena stavu zásob polotovarov
613 – Zmena stavu zásob výrobkov
614 – Zmena stavu zásob zvierat
62 – Aktivácia
621 – Aktivácia materiálu a tovaru
622 – Aktivácia vnútroorganizačných  služieb
623 – Aktivácia dlhodobého nehmotného majetku
624 -  Aktivácia dlhodobého hmotného majetku
64 – Ostatné výnosy
641 – Zmluvné pokuty a penále
642 – Ostatné pokuty a penále
643 – Platby za odpísané pohľadávky
644 - Úroky
645 – Kurzové zisky
646 - Prijaté dary
647 – Osobitné výnosy
648 – Zákonné poplatky
649 – Iné ostatné výnosy
65 – Tržby z predaja  a prenájmu majetku
651 – Tržby z predaja dlhodobého nehmotného majetku a dlhodobého hmotného majetku
652 – Výnosy z  dlhodobého finančného majetku
653 – Tržby z predaja cenných papierov a podielov
654 – Tržby z predaja materiálu
655 – Výnosy z krátkodobého finančného majetku
656 – Výnosy z použitia fondu
657 – Výnosy z precenenia cenných papierov
658 – Výnosy z nájmu majetku

 66 – Prijaté príspevky
661 – Prijaté príspevky od organizačných zložiek
662 – Prijaté príspevky od iných organizácií
663 – Prijaté príspevky od fyzických osôb
664 – Prijaté členské príspevky
665 – Príspevky z podielu zaplatenej dane
667 – Prijaté príspevky z verejných  zbierok

67 – Vnútroorganizačné prevody výnosov
69 – Dotácie
691 – Dotácie 

Účtová trieda 7 – Uzávierkové účty a podsúvahové účty
70 – Súvahové uzávierkové účty
701 – Začiatočný účet súvahový
702 – Konečný účet súvahový

71 – Výsledkový uzávierkový účet
710 – Účet ziskov a strát
711 – Začiatočný účet nákladov a výnosov

77 až 79 - Podsúvahové účty
771 - 798 - Jednotlivé podsúvahové účty
799 - Vyrovnávací účet k podsúvahovým účtom

Účtová trieda 8 – Vnútroorganizačné účty
Účtová trieda 9 – Vnútroorganizačné účty